کۆمەڵە بابەتێک سەبارەت بە سی و شەشەمین خولی فێستیڤاڵی جیهانیی فیلمی فەجر.\nفیلمی کوردی "ئێل کلاسیکۆ" لە فێستیڤاڵی جیھانیی فیلمی فەجر نمایش دەکرێ.\nفیلمی بڵیندی سینەمایی "ئێل کلاسیکۆ" لە دەرھێنانی سینەماکاری کورد "ھەڵکەوت مستەفا" لە بەشی "زەنگی حەوتەم"ی سی و شەشەمین خولی فێستیڤاڵی جیھانیی فیلمی فەجر لە پەردیسی سینەمایی "چارسوو" لە تاران نمایش دەکرێ.\nبە پێی راپۆڕتی لێژنەی راگەیاندنی سی و شەشەمین خولی فێستیڤاڵی جیھانیی فیلمی فەجر، بەشی "زەنگی حەوتەم" سی و شەشەمین خولی فێستیڤاڵی جیھانیی فیلمی فەجر بە نمایش کردنی حەوت فیلمی بڵیندی سینەمایی و چوار کورتەفیلم کاری خۆی دەست پێدەکات و لەم بەشەدا، فیلمە گەلێکی شیاو لەگەڵ تەمەن و سەلیقەی قوتابیانی ئێرانی نمایش دەکرێ. بەشی "زەنگی حەوتەم" ھەلێکە بۆ ئەوەی کە قوتابیان لەگەڵ شێوازە سەرەتاییەکانی رەخنە و ھەڵسەنگاندنی فیلم ئاشنا ببن و پاشان دەتوانن بە نووسین و ناردنی رەخنەکانی خۆیان بۆ نووسینگەی فێستیڤاڵ لە رکابەری کردن بۆ وەرگرتنی خەڵاتە جۆراوجۆرەکانی باشترین نووسینی رەخنە بەشداری بکەن.\nفیلمی "ئێل کلاسیکۆ" بەرھەمی وڵاتانی عێراق و نەرویج، یەکێکە لە بژاردە سەرنجڕاکێشەکانی لیستی فیلمەکانی بەشی "زەنگی حەوتەم" کە چیرۆکی "ئالان" و براکەی دەگێڕێتەوە کە لە کوردستانی عێراقەوە بەرەو ئیسپانیا وەڕێدەکەوێ بۆ ئەوەی کە یاریزانی خۆشەویستی خۆی "کریس رۆناڵدۆ" ببینێ. ئەو فیلمە بە تێمێکی پڕ لە جۆش و خرۆشی لاوێتی دەتوانێ یەکێک لە بژاردەکان بێ، بۆ ئەوەی کە بینەران بۆ بینینی ئەو فیلمە پشتی پێ ببەستن.\nبیرۆکەی ئەو فیلمە لە سەفەرێکدا بۆ شاری ھەولێری ھەرێمی کوردستانی عێراق ھاتە زەینی ھەڵکەوت مستەفا. کاتێک کە لەبەر داربی یانەکانی رێئاڵ مەدرید و بارسێلۆنا نیوەی خەڵکی شارەکە دەڕژێنە سەر شەقامەکان و وەھا بێسەروبەرەیی بەسەر شاردا باڵ دەکێشێ کە ئەو ناتوانێ لەو ھۆتێلە بچێتە دەرێ کە لەوێدا نیشتەجێیە. ئەو دوای گەڕانەوەی بۆ نەرویج بلیتێکی فڕۆکە و بلیتێک بۆ ئێل کلاسیکۆی دواتری کڕی و چوو بۆ ئیسپانیا.\nئەو دوو برا کوردەی کە دەورە سەرەکییەکانی ئەم فیلمە دەگێڕن، لە کاتی یەکەمین نمایش کردنی فیلمی "ئێل کلاسیکۆ" لە شاری ئۆسلۆ بۆ یەکەمین جار لە تەمەنی خۆیاندا پێیان نایە ھۆڵی سینەما. ھەڵکەوت مستەفا ماوەی یەک ساڵ لەگەڵ ئەم دوو برایە ژیا کە بەردەوام خەریکی دەمەقاڵە لەسەر یانەکانی خۆشەویستی خۆیان بوون؛ بە مەبەستی ئەوەی کە بتوانێ لەگەڵ ھەڵکشان و داکشانی ژیان و ھەستە راستەقینەکانی ئەوان لە نزیکەوە ئاشنا بێ و تێبگات کە مرۆڤە کورتەباڵاکان لە سووچێکی تێڕوانین بە بەرزایی ٩٠ سانتی مەتر، چلۆن دونیا و دەوروبەری خۆیان دەبینن.\nھەڵکەوت مستەفا سیناریۆی فیلمی ئێل کلاسیکۆی بە ھاوکاری "ئاندرێس فاگرھۆڵد" لە ماوەی دوو ساڵدا نووسیوە. نوسخەی یەکەمی سیناریۆکە تێمی عاشقانەی نەبوو، بەڵام دوای ئەوەی کە ھەڵکەوت لەگەڵ خەونی ھاوبەشی زۆربەی مرۆڤە کورتەباڵاکان ئاشنا دەبێ، بڕیار دەدات نێوئاخنی عیشق بە چیرۆکەکەی زیاد بکات. "خەونی ھاوسەرگیری لەگەڵ ژنانی باڵابەرز" رەنگە بەو ھیوایە کە بەختیان بۆ ھەبوونی منداڵی بە باڵای ئاسایی زیاتر بێ.\nھەڵکەوت مستەفا لەگەڵ ئەوەشدا کە دەیتوانی وەکوو زۆربەی دەرھێنەرەکان، فیلمەکەی لە وڵاتانی ئەردن یا مەراکیش دروست بکات، وڵاتی عێراقی ھەڵبژارد بۆ ئەوەی کە فیلمەکەی رەسەنایەتی و بایەخێکی زیاتری ھەبێ. بۆ دوو حەوتە فیلم ھەڵگرتن لە بەغدا ناچار بوون، دیکۆری شار و گشت بازاڕی بەغدا دروست بکەنەوە. لەبەر ئەوەی کە بۆردومانە یەک لە دوای یەکەکان و بە تایبەت ھێرشە ئاسمانییەکانی ساڵی ١٩٨٨ شتێکی وای لە بەغدای پێش جەنگ نەھێشتبووەوە.\nفیلمی "ئێل کلاسیکۆ"ش وەکوو "دڵی سوور" یەکەمین فیلمی بڵیندی ھەڵکەوت مستەفا باسی بابەتی گروپە کەمینەکان دەکات. بەم جیاوازییەوە کە دڵی سوور بە توندی فیلمێکی سیاسی بوو، بەڵام ئێل کلاسیکۆ پەیامێکی سیاسی راستەوخۆی نیە. یەکێکی دیکە لە وێکچوونەکانی ئەم دوو فیلمە کەڵکوەرگرتن لە ماتۆڕسیلکێت لە فیلمی یەکەمدا و چوارتەگەری لە فیلمی دووھەمدایە.\n"ھەڵکەوت مستەفا" لەو بارەیەوە دەڵێ: "من پێم خۆشە کەسایەتییەکانم شتێکیان ھەبێ، بۆ ئەوەی کە بەو شتە بەرەو پێشەوە بڕۆن و ماتۆڕ زیاتر لە ترۆمبێل کە چوارپاڵوویەکی سەربەستراوە، ھەستی رزگاری و ئازادی وەبیردەھێنەتەوە.".\nفیلمی "ئێل کلاسیکۆ" نە لە چیرۆکدا قسەیەکی تازە دەکات و نە لە فۆڕمدا. فیلمێکی کلاسیکی جادەیی بە تێمی عیشقی گەڕان و بەدواداچوون و بە پێش زەمینەی تۆپێن و ھاندەرانی دڵخوازی ئەستێرەیەکی وەرزشی. بەڵام ئەو شتەی کە ئێل کلاسیکۆ بەرجەستە دەکاتەوە، وێنە گرتنی عێراقی ھاوچەرخ و تەنزی زاڵ بەسەر فیلمەکەدایە. لەبەر ئەوەی کە ھەمووی ئەو فیلمانەی کە بەر لە ئێستا لەم ناوچەیەدا و سەبارەت بە خەڵکی ئەم ناوچەیە دروست کراون، چیرۆک گەلێکی خەمناکن بە تەوەری زوڵم لێکراویی خەڵکی ئەم ناوچە جوگرافیایە.\nیەکێک لە خاڵە بەرچاوەکانی ئەم فیلمە مۆنتاژی "ئینگ لیزلانگفێڵت"ـە کە کورتەباڵابوونی کەسایەتییەکانی فیلمەکە بەردەوام بەرجەستە ناکاتەوە. ئەو فیلمە بەر لەوەی کە قەیرانی کورتەباڵابوون وەبیر بەردەنگ بھێنێتەوە، زیاتر سەرنجەکان دەخاتە سەر ھەوڵی کەسایەتییەکان بۆ گەیشتن بە خەونەکانیان و بەم خاڵەی کە لەگەڵ ھەموو شتێک، ژیان بەردەوامە. لەگەڵ ھەبوونی جەنگ و بۆمب و چەک و تیرۆر و تیرھاوێژیی بەردەوام، پێکەنین ھێشتا لە ژیاندا بوونی ھەیە و خەڵکی بەردەوام بە جۆش و خرۆشەوە، یاریی نێوان یانەکانی خۆشەویستی خۆیان دەبینن و ئەو یاریزانانە ھان دەدەن.\nسی و شەشەمین خولی فیستیڤاڵی جیھانیی فیلمی فەجر لە رۆژانی ١٩ تا ٢٧ی نیسانی ٢٠١٨ی زایینی رێکەوتی ٣٠ی خاکەلێوە تا ٧ی گوڵانی ١٣٩٧ی ھەتاوی بە دەبیریی "سەید ڕەزا میرکەریمی" لە شاری تاران بەڕێوەدەچێ.\nگۆرانی گڕانیت" نوێنەری ئیرلەندا لە ئۆسکاری ٢٠١٨ لە فێستیڤاڵی جیھانیی فیلمی فەجر.\nدرامی ژیاننامەیی "گۆرانی گڕانیت" لە دەرھێنانی "پێت کالینز" کە ساڵی رابردوو وەکو نوێنەری ئیرلەندا بە ئۆسکاری ٢٠١٨ ناسێندرابوو؛ لە بەشی کێبڕکێی نێونەتەوەیی سی و شەشەمین خولی فێستیڤاڵی جیھانیی فیلمی فەجر رکابەری دەکا.\nبە پێی راپۆڕتی لێژنەی راگەیاندنی سی و شەشەمین خولی فێستیڤاڵی جیھانیی فیلمی فەجر، فیلمی "گۆرانی گڕانیت" بەرھەمی ساڵی ٢٠١٧ی ئیرلەندا و کەنەدا لە زومرەی بەرھەمە بەشداربووەکانە لە بەشی کێبڕکێی نێونەتەوەیی سی و شەشەمین خولی فێستیڤاڵی جیھانیی فیلمی فەجر.\nدرامی ژیاننامەیی "گۆرانی گڕانیت" لە دەرھێنانی "پێت کالینز" ساڵی رابردوو وەکوو نوێنەری فەرمیی سینەمای ئیرلەندا بە بەشی ئۆسکاری باشترین فیلمی زمانی بیانی ٢٠١٨ ناسێندرا. دەرھێنەری ئەو بەرھەمە؛ کە ژیانی جۆو ھینی یەکێک لە گەورەترین گۆرانیبێژەکانی "شێوازی قەدیمی" سەدەی بیستەم دەگێڕێتەوە، کاتێک کە فیلمەکەی بە ئۆسکار ناسێندرا لە ئاخاوتنێکدا گوتی: "جۆو ھینی ھێشتا یەکێکە لە گۆرانیبێژەکانی بێ ھاوتای سەردەم و لە شێوازی خۆیدا. پێم وایە ئەو لە ھەڵبژاردنی وەھا فیلمێکدا وەکو نوێنەری سینەمای ئیرلەندا لە رکابەرییەکی نێونەتەوەییدا وەکوو ئۆسکار یەکجار دڵخۆش دەبوو."\nئەم فیلمە کە یەکەمین نمایشی جیھانیی خۆی لە فێستیڤاڵی SXSW تێپەڕاند، ھەروەھا لە پێکھاتەکەیدا لە وێنەگەلی بەڵگەفیلمی ھینی کەڵکی وەرگرتوە. "گۆرانی گڕانیت" دووھەمین فیلمی بڵیندی چیرۆکی "پێت کالینز" لە دوای درامی "بێدەنگی" (ساڵی ٢٠١٢) کە لە فێستیڤاڵی فیلمی دۆبلینی ھەمان ساڵ و خەڵاتەکانی فیلم و تەلەڤیزیۆنی ئیرلەندا ٢٠١٣ وەرگیرا و چەندین سەرکەوتنیشی بەدەستھێنا.\nکالینز کە چالاکییە سینماییەکانی خۆی لە ساڵی ٢٠٠٢ و بە چێکردنی بەڵگەفیلم دەستپێکرد، بە فیلمە نوێیەکەی لە ساڵی ٢٠١٧ چووە فێستیڤاڵەکانی فیلمی ھامبۆرگ و گاڵ وێی (کە خەڵاتی باشترین فیلم ھەڵگرتنی تێیدا براوە بوو). \n"ئستیون داڵتۆن" رەخنەگری "ھالیوود ریپۆرتەر" سەبارەت بە درامی یەک میلیۆن و سێسەد ھەزار یۆرۆیی "گۆرانی گڕانیت" وەھای نووسیوە: "ئەگەر ئاندرێ تارکۆفسکی" لە ناوچەگەلی گوندنشینی ئیرلەندا گەورە ببووایە، رەنگە درامێکی ژیاننامەیی جوانی وەکوو ئەم فیلمە دروست دەکرد.\nچیرۆکی فیلم بەو شێوەیەیە: جۆو ھینی زۆر کەس بە یەکێک لە گەورەترین گۆرانیبێژەکانی "شێوازی قەدیمی" (یا لە بنەڕەتدا) سەدەی بیستەم دەیزانن؛ ئەو ھونەرمەندەی کە لە ناوچەکانی کەناراو و دوورکەوتووی کانێمارا لە پارێزگای گاڵ وێی گەورە بوو و لەبەر بەھرەکەی لە ھونەری موزیکدا بۆرسییە کرا و لە شاری دۆبلین درێژەی بە خوێندن دا. لەگەڵ ئەوەشدا، ئەو لەبەر کەم ڕوویی تا دەیەی سێھەمی ژیانی پێشکەش کردنێکی گشتیی نەبوو.\nھینی لە تەمەنی گەورەساڵیدا ژیانێکی پڕ لە ھەوراز و نشێوی ھەبوو و بۆ ماوەیەکی درێژ خایەن لە شارەکانی لەندەن و گلاسکۆ کرێکاری کرد و لە درێژەی ئەم سەردەمەدا بوو کە ھاوسەر و بنەماڵەکەشی بەجێھێشت، بەڵام لە دوای ئەوەی کە بۆ پێشکەش کردن لە فێستیڤاڵی نیۆپۆڕت فۆک لە ساڵی ١٩٦٥ لە شاری رۆد ئایلەند بانگھێشت کرا لە ئەمەریکا نیشتەجێ بوو و لە دوای دەرکەوانی لە شاری نیۆیۆرک سیتی وەکوو مامۆستای کۆلێژێک لە ویلایەتی کێنێتیکێت دەستی بە کار کرد.\nلە فیستیڤاڵی جیھانیی فیلمی فەجر خەڵاتی ئاشتی بە "رەیتی پان" بەرھەمھێنەری "ئانجێلینا جۆلی" دەبەخشرێ.\n"رەیتی پان" دەرھێنەری ناسراوی کامبۆجی کە لە فیلمی "سەرەتا باوکمیان کوشت" لەگەڵ "ئانجێلینا جۆلی" ھاوکاری کرد؛ بۆ وەرگرتنی خەڵاتی ئاشتی لە سی و شەشەمین خولی فیستیڤاڵی جیھانیی فیلمی فەجر بەشداری دەکات.\nبە پێی راپۆڕتی لێژنەی راگەیاندنی سی و شەشەمین خولی فیستیڤاڵی جیھانیی فیلمی فەجر، "رەیتی پان" دەرھێنەر و بەرھەمھێنەری تەمەن ٥٣ ساڵەی کامبۆجی کە لە زومرەی ستایش کراوترین سینەماکارانی بەڵگەفیلمی سینەمای جیھان و ناسراوترین دەرھێنەری سینەمای کامبۆجە، بە مەبەستی وەرگرتنی "خەڵاتی ئاشتی" لە سی و شەشەمین خولی فیستیڤاڵی جیھانیی فیلمی فەجر ئامادە دەبێ.\nئەم دەرھێنەرە کامبۆجیە لەبەر ھۆکاری چێکردن و بەرھەمھێنانی فیلم گەلێک کە پرژاوەتە سەر کۆمەڵکوژی خێمەرە سوورەکان لە کامبۆج، ناوبانگێکی جیھانی پەیدا کرد. ئەو لە زۆربەی فیلمەکانی خۆیدا، سەرنجی داوەتە پێویستیی ھەبوونی ئاشتی لە جیھاندا.\n"رەیتی پان" لەدایکبووی ١٨ی ئاپرێڵی ساڵی ١٩٤٦ لە پنۆم پێن لە وڵاتی کامبۆجە. باوکی ئەو ماوەیەک جێگری وەزارەتی فێرکاری، سێناتۆر، مامۆستای قوتابخانە و پشکێنەری قوتابخانە سەرەتاییەکان بوو. بنەماڵەی پان لە ساڵی ١٩٧٥ی زایینی لە لایەن رژێمی خێمەرە سوورەکان لە پایتەختی کامبۆج وەدەر نران و سەختی و دژوارییەکی زۆری بەسەردا سەپێندرا. پان لە دوای ئەو بارودۆخەی کە چاوەری رەنجی باوک و دایک، مەرگی کەسانی نزیکی بنەماڵەکەی لەبەر بەدبژیوی و کەموکووڕی لە خۆراک یان کاری زۆرەملی و بێگاریدا بوو، لە ساڵی ١٩٧٩ ھەڵات بۆ وڵاتی تایلەند و ماوەیەک لە ئۆردووگای پەنابەران دەژیا.\nئەو پاشان بۆ شاری پاریس لە فەڕەنسا کۆچی کرد و لە حاڵێکدا کە لە قوتابخانەیەکی تەکنیکی و پیشەیی خەریکی فێربوونی پیشەی دارتاشین بوو، ھۆگری بە سینەما پەیدا کرد. پان دواتر لە دامەزراوەی خوێندنەوەکانی سینەمایی دەرچوو، ئیدی گەڕایەوە بۆ کامبۆج، بەڵام شوێنی سەرەکیی ژیانی ئەو شاری پاریسە.\n"وێستگەی ٢" لە ساڵی ١٩٨٩ی زایینی یەکەمین فیلمی بەڵگەیی پان بە بابەتی پەنابەرانی کامبۆجی لە ئۆردووگایەک لە دەیەی ١٩٨٠ی زایینی، بووە براوەی خەڵاتی گەورەی بەڵگەفیلمی لە فیستیڤاڵی ئامینی. فیلمە بڵیندەکەی ئەو بە ناوی "برینجکارەکان" (ساڵی ١٩٩٤) لە مێژووی سینەمای کامبۆج یەکەمین فیلمە کە بۆ رکابەری کردن لە بەشی باشترین فیلمی زمانی بیانی ئۆسکار بە ئەکادێمی زانستەکان و ھونەرگەلی سینەمایی ناسێندرا.\n"برینجکارەکان" کە بە ستایل و شێوازی بەڵگەفیلم گێردراوەتەوە، بە وردی دەپرژێتە سەر ھەوڵەکانی بنەماکەیەکی خەڵکی گوند بۆ درێژەپێدانی ژیان لە دوای نەمان و کۆکردنەوەی دەسەڵاتی خێمەرە سوورەکان لە کامبۆج. ئەو فیلمە ھەروەھا لە بەشی رکابەریی فیستیڤاڵی نێونەتەوەیی فیلمە کانی ساڵی ١٩٩٤ وەرگیرا.\nبەڵگەفیلمێکی دیکەی ئەو "وڵاتی رۆحە سەرگەردانەکان" لە سالێ ٢٠٠٠ی زایینی دیسان بەسەرھاتی ھەوڵەکانی بنەماڵەیەکی کردۆتە کاکڵ و ناوەرۆکی خۆی و ھاتنی خەڵکی کامبۆج بۆ دونیای مۆدێرن نمایش دەکات. بەڵگەفیلمی "ئێس ـ ٢١: مەکینەی رەشەکوژیی خێمەرە سوورەکان" لە ساڵی ٢٠٠٣ی زایینی سەبارەت بە بەندیخانەی "تیۆل ئیسلەنگ"ـە کە تیایدا بەندکراوە قەدیمییەکان لەوانە ھونەرمەندێک بە ناوی "وان ناس" و زیندێنەکان و زیندانەوانەکانی پێشووی ئەوانە بەرەوڕووی یەکتری دەبنەوە، بۆ ئەوەی کە مێژووی پڕ لە توند و تیژیی وڵاتی کامبۆج بکەوێتە بەر رەخنە و لێکۆڵینەوە.\nرەنگە گرینگترین و بەناوبانگترین بەڵگەفیلمی "رەیتی پان"، فیلمی "وێنەی ونبوو" بێ، ئەم بەڵگەفیلمە لە ساڵی ٢٠١٣ بە نوێنەرایەتیی وڵاتی کامبۆج بە ئەکادێمی زانستەکان و ھونەرگەلی سینەمایی ناسێندرا و بووە پاڵێوراوی ئۆسکاری باشترین فیلمی زمانی بیانی. فیلمی "وێنەی ونبوو" کە گێڕانەوەیەکی تاکەکسییە لە سەردەمی مەترسیدار و تۆقێنەری دیکتاتۆریی "پۆل پۆت" لە کامبۆجی دەیەی ١٩٧٠ی زایینی، لە فیستیڤاڵی نێونەتەوەیی فیلمی کانی ئەو ساڵە بووە براوەی خەڵاتی سەرەکیی بەشی جۆرێک روانین. پان فیلمی "وێنەی ونبوو"ی بە پێی کتێبی بیرەوەرییەکانی خۆی بە ناونیشانی "وەلانان" بەرھەمھێنا. ئەو لەم فیلمەدا ئەزموونەکانی بنەماڵەکەی خۆی لە سەردەمی حکومەتی خێمەرە سوورەکان لە کامبۆج کە بووە ھۆی مەرگی باوک و دایک و خوشکەکەی، خستۆتە بەر وێنە لەسەر پەردەی سینەما. فیلمی "وێنەی ونبوو" بە کەڵک وەرگرتن لە\nوێنەگەلی ئەرشیڤی و ھەروەھا بووکەڵە گڵینەکان بەرھەم ھێنرا.\n"رەیتی پان" ھەروەھا یەکێکە لە بەرھەمھێنەرەکانی فیلمی "سەرەتا باوکمیان کوشت" لە دەرھێنانی "ئانجێلینا جۆلی" کە ساڵی پار بووە نوێنەری وڵاتی کامبۆج لە بەشی فیلمی زمانی بیانی نوەدەمین خولی خەڵاتەکانی ئۆسکار و بووە پاڵێوراوی خەڵاتی گۆڵدن گڵۆب و خەڵاتی بەفتا.\nساڵی رابردوو بەڵگەفیلمی "دوورخستنەوە" لە دەرھێنانی پان لە بەشی نمایشە تایبەتەکانی "بەرھەمە ھەڵبژێردراوەکانی گەورەکانی سینەما" لە سی و پێنجەمین خولی فیستیڤاڵی جیھانیی فیلمی فەجر نماش کرا. ئەم بەڵگەفیلمە باسی سەردەمی دوای کۆمەڵکوژیی خێمەرە سوورەکان لە کامبۆج دەکات. فیلمی "دوورخستنەوە" ھەروەھا لە بەشی نمایشە تایبەتەکانی شەست و نۆھەمین خولی فیستیڤاڵی نێونەتەوەیی کان بەشداری کرد.\nکە سی و شەشەمین خولی فیستیڤاڵی جیھانیی فیلمی فەجر لە رۆژانی ١٩ تا ٢٧ی نیسانی ٢٠١٨ی زایینی رێکەوتی ٣٠ی خاکەلێوە تا ٧ی گوڵانی ١٣٩٧ی ھەتاوی بە دەبیریی "سەید ڕەزا میرکەریمی" لە شاری تاران بەڕێوەدەچێ.\n"ئۆلیوێر ئستۆن" دەرھێنەری ناوداری ئەمەریکایی دێ بۆ فێستیڤاڵی جیھانیی فیلمی فەجر.\n"ڕەزا میرکەریمی" دەبیری فێستیڤاڵی جیھانیی فیلمی فەجر گوتی: "ئۆلیوێر ئستۆن" سینەماکاری بەرجەستەی ئەمەریکایی میوانێکی تایبەتی دیکەی سی و شەشەمین خولی فێستیڤاڵی جیھانیی فیلمی فەجرە. ئەو ھیوای خواست کە لە فێستیڤاڵدا بەرنامەیەکی ھەبێ و ئێمە داڕێژەیەکی تێروتەسەلمان بۆ ئەو چنیوە.\nبە پێی راپۆڕتی لێژنەی راگەیاندنی سی و شەشەمین خولی فێستیڤاڵی جیھانیی فیلمی فەجر، "ئۆلیوێر ئستۆن" دەرھێنەر، نووسەر و بەرھەمھێنەری ئەمەریکاییە. ئەو لە رێگای دەرھێنانی زنجیرە فیلمێک کە سەبارەت بە جەنگی ڤیتنام دروست کرابوو، ناوبانگی پەیدا کرد و تا ئێستا دوو جار توانیویەتی خەڵاتی ئۆسکار وەربگرێ. ئەو باوکی "شان ئستۆن" ئەکتەری ھالیوودە.\n"ئۆلیوێر ئستۆن" لە ساڵی ١٩٤٦ لە نیۆیۆرک سیتی ویلایەتی نیۆیۆرکی ئەمەریکا لە دایک بوو. دایک و باوکی "ژاکڵین گۆدێت" و "لوئیس ئستۆن" بوون. ئۆلیوێر زانستگای ییلی بەجێھێشت بۆ ئەوەی کە وەکوو سەرباز بچێ بۆ جەنگی ڤیتنام. ئەو لەبەر ئازایەتی و جەنگاوەرییەکانی لە جەنگدا مەدالیای برۆنزی گاڵانتاری و مەدالیای دڵی بنەوشیان بەو پێشکەش کرد. لە دوای ئەوەی کە لە جەنگ گەڕایەوە بۆ درێژەپێدانی خوێندنەکەی بۆ زانستگا نەگەڕایەوە. یەکەمین فیلمێک کە دروستی کرد فیلمێکی خوێندکاری بە ناوی "دوایین ساڵ لە ڤیتنام" لە ساڵی ١٩٧١ی زایینی بوو. پاشان بە شێوەی جیددی دەستی بە فیلمسازی کرد و ھەروەھا سیناریۆگەلێکی یەکجار زۆری وەکوو "شەمەندەفەری نیوەی شەو" و "دەموچاوی برینداری" نووسی.\nئستۆن بۆ فیلمی "شەمەندەفەری نیوەی شەو" یەکەمین خەڵاتی ئۆسکاری خۆی بەدەستھێنا و ئەمە تازە دەستپێکێک بۆ چەندین ساڵی کاری ھونەری پیشەیی بوو. ئستۆن دوو جار ئۆسکار و چوار جار خەڵاتی گۆڵدن گڵۆپی بەدەستھێناوە. ئەو ئەمڕۆکە بۆتە یەکێک لە فیلمسازانی خاوەن شێواز لە سینەمای دونیادا. ئەو پێشتر دەرھێنەرێکی یەکجار پڕکار بوو و تەنانەت لە ماوەی ١٠ ساڵدا، ٩ فیلمی چێکردووە، بەڵام سروشتییە کە بە چوونەسەرێی تەمەنی وردە وردە لە خێرایی فیلم چێکردنەکەی کەم بووەوە. بێجگە لە دەرھێنان و سیناریۆنووسی ئەو بەرھەمھێنانی زۆربەی فیلمە گرینگەکانی سینەماشی لە ئەستۆدا بووە.\nئەو یەکێکە لە دەرھێنەرەکان کە زۆربەی رەخنەگرانیش ھۆگرییان بەو ھەیە و زۆربەی فیلمەکانی رەخنەی پۆزەتیڤیان بەدەستھێناوە و ناوی باشی ئەو لە بواری دەرھێناندا تاوەکوو ئەمڕۆ بەجێ ماوەتەوە. بێ گومان ئیستۆن پێگەی لە نێوان دەرھێنەرانی ئەفسانەیی ھالیووددا پەیدا کردووە.\nسی و شەشەمین خولی فیستیڤاڵی جیھانیی فیلمی فەجر لە رۆژانی ١٩ تا ٢٧ی ئەپرێڵی ٢٠١٨ی زایینی رێکەوتی ٣٠ی خاکەلێوە تا ٧ی گوڵانی ١٣٩٧ی ھەتاوی بە دەبیریی "سەید ڕەزا میرکەریمی" لە شاری تاران بەڕێوەدەچێ.\nڕەزا میرکەریمی لە کۆنگرەی رۆژنامەوانیی فێستیڤاڵی جیھانیی فیلمی فەجر:\nفێستیڤاڵی جیھانیی فیلمی فەجر یەکێکە لە کۆنترین فێستیڤاڵەکانی کیشوەری مێژوویی ئاسیا.\nتاران ٢٤ نیسان (ZNA) ـ کۆنگرەی رۆژنامەوانیی سی و شەشەمین خولی فێستیڤاڵی جیھانیی فیلمی فەجر بە شیکردنەوە سەبارەت بە بەشە جۆراوجۆرەکانی فێستیڤاڵ، ئامانجەکان و بەرنامەکان و ناساندنی فیلمە ئێرانییەکانی بەشە جۆراوجۆرەکان و دادوەرانی فێستیڤاڵ بەڕێوەچوو.\nبە پێی راپۆڕتی لێژنەی راگەیاندنی سی و شەشەمین خولی فێستیڤاڵی جیھانیی فیلمی فەجر، کۆنگرەی رۆژنامەوانیی "سەید ڕەزا میرکەریمی" دەبیری سی و شەشەمین خولی فێستیڤاڵی جیھانیی فیلمی فەجر و بەڕێوەبەرانی بەشەکانی فێستیڤاڵ لەگەڵ نوێنەرانی راگەیاندنە جۆراوجۆرەکان لە پەردیسی سینەمایی "چارسوو" لە شاری تاران بەڕێوەچوو.\nفێستیڤاڵی فیلمی فەجر یەکێکە لە کۆنترین فێستیڤاڵەکانی کیشوەری ئاسیا.\nلە سەرەتای کۆبوونەوەکەدا "سەید ڕەزا میرکەریمی" دەبیری فێستیڤاڵی سی و شەشەمین خولی فێستیڤاڵی جیھانیی فیلمی فەجر، گوتی: فێستیڤاڵی فیلمی فەجر یەکێکە لە کۆنترین فێستیڤاڵەکانی کیشوەری مێژوویی ئاسیایە کە ئێستاکە گەیشتۆتە سی و شەشەمین خولی خۆی و ئەمساڵ چوارەمین خولی سەربەخۆی فێستیڤاڵی جیھانی لە بەشی نەتەوەییمان ھەیە.\nئەوەشی راگەیاند: فێستیڤاڵ لەم خولەدا ھەوڵیدا بەربڵاوییەکی باشی ھەبێ و من بەرپرسایەتیی ئەم کارە بە پشتیوانیی تیمێکی باش و بەئەزموون کە لە بواری نێونەتەوەییدا کاریان کردووە؛ ئەنجام دەدەم. وێڕای ئەوەی کە ئامانج دانانی ئێمە بەڕێوەبردنی رووداوێکی ھاوتەریبی ناوبانگ و ناسناوی سینەمای ئێران بوو.\nدەبیری سی و شەشەمین خولی فێستیڤاڵی جیھانیی فیلمی فەجر، گوتی: ئێمە لە فێستیڤاڵی جیھانیی فیلمی فەجر بە دوای ئەوەوەین کە بەو وڵاتانە و سینەماکارانەی کە ئامانج گەلێکی ھاوبەشیان لەگەڵ ئێمە ھەیە، سەرنج بدەین. ھەروەھا ئەو سینەمایەی کە تێێدا ئەخلاقیات، بایخەکان و کەراماتی مرۆڤایەتی لەبەر چاو گیراوە، لەم فێستیڤاڵەدا لەبەر چاو دەگیرێ.\nدۆزینەوەی دۆست بۆ سینەمای ئێران.\nمیرکەریمی بە جەخت کردنەوە لەسەر ئەوەی کە بە دوای دۆزینەوەی دۆست بۆ سینەمای ئێرانین، رایگەیاند: لەگەڵ ئەوەشدا کە بە سنوورێکی جوگرافیایی تایبەت گرینگی نادەین و پێمان خۆشە لە ھەموو جێگایەکی جیھانەوە بەرھەم گەلێکمان ھەبێ، بەڵام لەگەڵ ئەو وڵاتانەی کە ھاودینی ئێمە بن، ھاوکارییەکی زیاترمان ھەیە.\nدەبیری سی و شەشەمین خولی فێستیڤاڵی جیھانیی فیلمی فەجر لە درێژەی قسەکانیدا جەختی کردەوە: سینەمای ئێران دەڤرایەتییەکەی زۆری ھەیە، بەڵام کەمتر لەوە کەڵک وەرگیراوە و ئێمە دەبێ لەم بوارەدا زیاتر سەرمایەگوزاری بکەین و لە بنەڕەتدا ھەر چەشنە سەرمایەگوزارییەک لەم بەشەدا باشە.\nئاڵوگۆرەکانی سینەمایی ئێران لەگەڵ ناوچەکە و جیھان.\nمیرکەریمی وێڕای ئەژماردنی ئامانجەکانی فێستیڤاڵ رایگەیاند: سروشتییە کە فیستیڤاڵی جیھانیی فیلمی فەجریش وەکوو فێستیڤاڵەکانی دیکەی جیھان، خاوەنی ئامانج گەلی نەتەوەییە و وردبوونەوەی ئێمە لەسەر ئەم بابەتەیە. لە ماوەی یەک ساڵی رابردوودا سەبارەت بە روانگەی فێستیڤاڵ قسەگەلێکی زۆرم کردووە کە ئاڵوگۆرەکانی سینەمایی ئێران لەگەڵ ناوچەکە و جیھان لە زومرەی ئامانجە سەرەکییەکانی ئێمە دێتە ئەژماردن.\nناساندنی بەرھەمەکانی سینەمای جیھان.\nمیرکەریمی رایگەیاند: ھەبوونی باشترین پێگەی فەرھەنگی لە ناوچەی رۆژھەڵاتی ناوەڕاست لە کەم مەودا و ئاسیای میانە لە نێوان مەودا، ناساندنی بەرھەمەکانی سینەمای جیھان بە ناوەرۆکە ئەخلاقییەکانەوە کە لەگەڵ بنەما ئەخلاقییەکانی فەرھەنگی ئێمە ھاورێگا بن، بردنەسەرێی ئاستی زانیاریی گشتیی جیھان سەبارەت بە سینەمای ئێران، پەرژانی نێوان بەشەکانی لێکۆڵەران لە بەشەکانی زانستە مرۆییەکان بە پشت بەستن بە توێژینەوە زانستییەکان و جووڵانەوە لە رێگای دیپلۆماسیی گشتیی وڵاتدا و ئاراستە کردنی وێنەیەکی روون لە ئێران لە زومرەی ئامانجەکانی دیکەی فیستیڤاڵی جیھانیی فیلمی فەجرە.\nجێژوانی بڕیارگەلی پیشەیی سینەماکارانی جیھان لە تاران.\nدەبیری فێستیڤاڵی جیھانیی فیلمی فەجر بە ئاماژەدان بە رەزامەندیی میوانەکانی ناوخۆیی و بیانی، گوتی: تێچووی بانگەشەی ئێمە بۆ ناساندنی جێگایەکی پیشەیی بۆ جێژوانی بڕیاردانەکانی پیشەیی سینەماکارانی جیھان زۆر ھاتۆتە خوارێ؛ لەبەر ئەوەی کە سینەماکارانی بیانی بۆخۆیان لەم ساڵانەی دواییدا تێچووی ئامادەبوون و بەشداریی لە فێستیڤاڵیان داوە. ئەمە شانازییەکە کە بە ھەوڵ و دڵسۆزیی ھەموو ئەو کەسانەی کە فێستیڤاڵی جیھانیی فیلمی فەجر بۆیان گرینگ بووە، ھاتۆتە گۆڕێ.\nسەردانی نوێنەرانی فیاپ لە فێستیڤاڵی جیھانیی فیلمی فەجر.\nمیرکەریمی لە درێژەی قسەکانیدا جەختی کردەوە: ئەمساڵ چەندین میوانی گرینگ لە فێستیڤاڵدا ئامادە دەبن. ھەڵبژاردن و پەخش کردنی فیلم لە زیاتر لە ٥٠ وڵاتی جیھانەوە کارێکی ساکار نییە و ئەو کەسانەی کە فێستیڤاڵیان بەڕێوە بردووە دەزانن کە چ کارێکی قورس و گرانە.\nدەبیری سی و شەشەمین خولی فێستیڤاڵی جیھانیی فیلمی فەجر بە ئاماژەدان بە سەردانی نوێنەرانی فیاپ لە فێستیڤاڵ لە ساڵی رابردوودا، گوتی: ئێمە ساڵی رابردوو داوامان لە فیاپ کرد ھەموو بەشەکانی فێستیڤاڵ بخاتە ژێر چاودێری و وردبینییەوە. ئەوان لە کۆمەڵەکەیان کە لە رێوڕەسمی کردنەوەی فێستیڤاڵی فیلمی کان بەڕێوەچوو و نوێنەری ئێمەش لەوێ ئامادە بوو، رایانگەیاند کە فێستیڤاڵی جیھانیی فیلمی فەجر دەتوانێ "گرەیدی A" فێستیڤاڵەکانی جیھان بەدەست بھێنێ و دەتوانێ لە زومرەی ١٥ باشترین فێستیڤاڵی جیھان بێ و ئەمە یانی زۆربەی بەربەستەکان کە دەیتوانی لە بەردەم بەڕێوەچوونی فێستیڤاڵێکی راستەقینەی جیھانی لە ئێران بێ، لابردراوە.\nمیرکەریمی سەبارەت بە شوێنی بەڕێوەچوونی فێستیڤاڵ ئەوەشی خستە ڕوو: پەردیسی سینەمایی چارسوو وەکوو کۆشکی فێستیڤاڵ لە ساڵی یەکەمەوە ھەڵبژێردراوە، بەڵام وەھا فێستیڤاڵێک پێویستیی بە شوێنێکی ھەمیشەیی و گەورە ھەیە. رێژەی زۆری پێشوازیی لە یانەی ھەوادارانی فێستیڤاڵ و بە تایبەت بەشداریی چینی زانستگایی و خوێندکاران بە ڕادەیەک زۆر بووە کە دەبێ فیکرێکی جیددی بۆ دروست کردنی کۆشکێکی گەورە بۆ فێستیڤاڵە گەورەکانی لەم چەشنە بکەینەوە کە لەم پەیوەندییەدا لەگەڵ شارەوانیی تاران چەندین دانوستانمان ئەنجام داوە.\nتەیار کردنی بەشی کتێبخانەی ڤیدیۆیی.\nدەبیری سی و شەشەمین خولی فێستیڤاڵی جیھانیی فیلمی فەجر ئاماژەیدا بە تەیار کردنی بەشی کتێبخانەی ڤیدیۆیی فێستیڤاڵ و گوتی: ساڵی رابردوو ئەم بەشە لەگەڵ پێشوازییەکی زۆر بەرەوڕوو بوویەوە و ئەمە یارمەتیی ئێمەی دا کە لە تەنیشت نمایش کردنەکانی نێو ھۆڵی سینەما، نمایش کردنێکی تاکە کەسیمان بۆ میوانە بیانییەکان و مشتەرییەکانی فیلمەکانمان ھەبێ. ئەمساڵ کتێبخانەی ڤیدیۆییمان تەکمیل کردووە و لەم بەشەدا ئێمە سەرنجێکی تایبەتمان ھەیە بۆ کورتە فیلمەکان، بەڵگەفیلم و ئەنیمەیشێن و لەسەر داخوازیی میوانەکانی فێستیڤاڵ، نمایش کردنی فیلمەکان لە بازاڕدا، ٢ جار دەبێ.\nبەشداریی پڕ ئەژماری راگەیاندنە بیانییەکان.\nمیرکەریمی بە جەخت کردنەوە لەسەر گرینگیی کاری راگەیاندنەکان لە فێستیڤاڵدا ئاماژەیدا بە بەشداری و ئامادەبوونی پڕ ئەژماری راگەیاندنە بیانییەکان لەم خولە لە فێستیڤاڵ.\nئەم نووسەر و دەرھێنەرەی سینەمای ئێران لە درێژەی قسەکانیدا گوتی: بە لەبەر چاوگرتنی ئەوەی کە ھۆگریمان بەو فێستیڤاڵانە نییە کە مافوورەی سووریان ھەیە و ئەوانە بۆ سینەمای خۆمان بەکارھاتوو نازانین؛ زیاتر لایەنە زانستییەکانی فێستیڤاڵمان لێکدایەوە. ساڵی رابردوو فیاپ لەسەر ئەم باوەڕە بوو کە رێژەی وۆرکشۆپەکان و کۆڕ و کۆبوونەوەکانی فێستیڤاڵی ئێمە جێگای ستایش کردن بووە و ئەمساڵیش لە مامۆستایانی پلە یەکی جیھان بۆ ئەم بەشە بانگھێشتمان کردووە.\nناردنی زیاتر لە ١٦٠٠ فیلم لە سەرتاسەری دونیا.\nمیرکەریمی لە بەشێکی دیکەی کۆنگرەکەدا رایگەیاند: ئەمساڵ بۆ ناونووسی کردن رامانگەیاند ئەو کەسەی کە دەیھەوێ فیلمەکەی بۆ فێستیڤاڵی ئێمە بنێرێ، دەبێ بڕێک پارە بدات. ئەمە سیمبولی فێستیڤاڵە گەورەکانی دونیایە و ھەر بەم سیمبولە زیاتر لە ١٦٠٠ فیلم بەشدارییان کرد و بۆ بەشداریی فیلمەکەیان لە فێستیڤاڵدا ٢٠ دۆلاریان پارە داوە. ئەم خاڵە نیشان دەدات کە خوازیاران بە ڕاستی ھۆگرییان بە بەشداریی لە فێستیڤاڵدا ھەیە و ئامادەن تێچووەکەی بدەن. ھەروەھا ئەم کارە بۆتە ھۆی ئەوەی کە ئێمە لە رۆژژمێری فێستیڤاڵە پڕبایخەکانی سینەمای دونیادا جێگیر بین.\nبە رێژەی ١٧٠ میوان و ٤٧ کڕیار لە بازاڕی فیلمی فێستیڤاڵ.\nمیرکەریمی ئەوەشی راگەیاند: لە بازاڕی فیلمدا بە رێژەی ١٧٠ میوانمان ھەیە کە ئەمساڵ ریزبەندیی یەکەم بە کڕیارەکانە و بە رێژەی ٤٧ کڕیار دێن بۆ بازاڕی فیلمی فێستیڤاڵ. ساڵی رابردوو پێشوازییەکی زۆر لەم بەشە کرا و ئەمە نیشاندەری ئەوەیە کە ئەوان بەرژەوەندییان لێرە ھەیە کە تەنانەت ئامادە دەبن، بلیتی فڕۆکەی خۆیان ھەر بۆ خۆیان بیکڕن، بێن بۆ ئێرە و ژوورێکیان ھەبێ و ئەمە نیشانەیەکی باشە بۆ ئێمە کە بازاڕی فیلم جیددی تر بگرین. ئێمە خەریکین ھەوڵ دەدەین لە جیاتی ئەوەی کە رێژەی فرۆشیارەکان زیاد ببێ، رێژەی کڕیارەکان زیاد ببن و ئەمساڵ بەو ٤٧ کڕیارەی کە دێن بۆ بازاڕێ فیلم، ئێمە ریکۆردی خۆمان دەشکێنین. بۆ ئێمە بازاڕی ناوچەکە یەکجار گرینگە و بازاڕی ئێمە بۆتە شوێنێک بۆ فیلمەکانی ناوچەکەش.\nبە رێژەی ٣٠٠ میوان لە ٧٨ وڵاتی جیھان.\nمیرکەریمی ھەواڵیدا: ئەمساڵ بە رێژەی ٣٠٠ میوان لە ٧٨ وڵاتی جیھانەوە دێن بۆ وڵاتی ئێران کە ٥٥ کەس لەم جەماوەرە پەیوەندییان ھەیە بە بەشی دارولفنوون لە فێستیڤاڵدا. ئەمساڵ لە ھەموو پارێزگاکانی وڵاتەوە و لە نزیکەی ٣٠ وڵاتی بیانییەوە میوانمان ھەیە کە کارگەی فێرکاری و ۆورکشۆپ گەلێکی باشمان بۆ ئەوانە لەبەر چاو گرتووە.\nنمایش کردنی ١٢٠ فیلمی بیانی لە ٥٤ وڵاتی جیھان لە فێستیڤاڵ.\nمیرکەریمی بە ١٢٠ فیلمی بیانی وەرگیراو لە ٥٤ وڵاتی جیھان ئاماژەیدا و گوتی: ئەو فیلمانەی کە ھەڵبژێردراون، فیلم گەلێکن کە بایخ گەلی سینەمایی لەواندا دیار و بەرچاوە و ئەمە پێوەری یەکەمی ئێمە لە ھەڵبژاردنی فیلمەکان بوو. جۆربەجۆریی ژانر و بابەتیشمان لەبەر چاو گرت، لەبەر ئەوەی کە سینەمای ئێمەش پێویستیی بە رووبەڕوو بوونەوە لەگەڵ سووژەکان و ژانرە نوێیەکان ھەیە. لەم نێوەندەدا سەلیقە و پێداویستیی بەردەنگیش لەبەر چاو گیراوە. لە تەنیشت ئەو فاکتەرانەی کە ئاماژەیان پێدرا، ھەڵبژاردنی باشترین فیلمەکانی رۆژی جیھانیش لەبەر چاو گیراوە. مافی پەخش و بڵاوکردنەوەی ئەم فیلمانە بۆ نمایش کردن لە فێستیڤاڵی جیھانیی فیلمی فەجر دراوە و رەنگە ئیدی نەتوانن ئەو فیلمانە لە بەرنامەی نمایش کردن لە ئێران ببینن.\n١١ بەشی جۆراجۆری فێستیڤاڵی جیھانیی فیلمی فەجر.\nدەبیری فێستیڤاڵی جیھانیی فیلمی فەجر بەشە جۆراوجۆرەکانی ئەم رووداوە سینەماییەی بەم شێوەیە ناساند: "سینەمای سەعادەت"، "دیمەنی روانگەی رۆژھەڵات"، "فێستیڤاڵی فێستیڤاڵەکان"، "زەنگی حەوتەم"، "زەیتوونە بریندارەکان"، "پێداچوونەوە بۆ سینەمای گورجستان"، "پێداچوونەوە بۆ سینەمای ئیتاڵیا"، "کورتە فیلمەکانی ئەڵمانیا"، "نۆژەنکردنەوەی فیلمە کلاسیکەکان"، "بەڵگەفیلم لەژێر گەورەبین"، "لەنتەری خەیاڵ" و چەندانی دیکە لە بەشەکانی فێستیڤاڵی ئەمساڵن.\nمیرکەریمی ئەوەشی زیاد کرد: نۆژەنکردنەوەی فیلمە کلاسیکەکانی سینەمای جیھان و ئێران کارێکە کە لە ساڵی رابردوودا دەستی پێکردووە و لەگەڵ پێشوازییەکی زۆریش بەرەوڕوو بۆتەوە و ئەمساڵیش ئەمە بەشەمان ھەیە. باشترین بەڵگەفیلمەکان دەتوانن لە بەشی "بەڵگەفیلم لەژێر گەورەبین"دا بەدواداچوونی بۆ بکەن و پێتان رادەسپێرم فیلمەکانی ئەم بەشە ببینن و بە تایبەت ئەوەی کە فیلم گەلێکی ئێرانی باشمان لەو بەشەدا ھەیە. لە بەشی "زەیتوونە بریندارەکان" فیلم گەلێکی گرینگ سەبارەت بە پرسەکانی فەلەستین و ناوچەکە نمایش دەکرێن. \nخۆشحاڵم کە فیلم گەلێکی جوان و باشمان لە فەلەستین و سووریا ھەیە و ھەروەھا دوو فیلم سەبارەت بە یەمەن و میانمار نمایش دەکرێن کە ئەم دوو فیلمە لەم بەشەدا پەردەیان لەسەر لادەردرێ.\nنمایش کردنی تایبەتی باشترین فیلمەکانی ناسێندراو بە ئۆسکار.\nمیرکەریمی رایگەیاند: نمایش کردنەکانی تایبەتی ئێمە ئەمساڵ بریتییە لە باشترین فیلمەکانی وڵاتان کە بە ئۆسکار ناسێندراون. ھەڵبەت زاتی ئۆسکار بۆمان گرینگ نەبوو، بەڵکوو ئەمە گرینگ بوو کە باشترینەکانمان ھەبێ و ھەلێکی باشە بۆ ئەو کەسانەی کە فیلم بینن. ساڵی رابردوو بەشی "سینەمای ترس و وەحشەت"مان ھەبوو کە لەگەڵ پێشوازییەکی باش بەرەوڕوو بوویەوە و ئەمساڵ کارێکمان کرد کە ژانرەکان و چەشنە جۆراوجۆرەکان لە بەشێکدا جێگیر بن و ئەوانەمان بە "لەنتەری خەیاڵ" ناودێر کرد.\nسەرنجدان بە سینەمای کاریگەری دانەری ئیتاڵیا.\nدەبیری سی و شەشەمین خولی فێستیڤاڵی جیھانیی فیلمی فەجر سەبارەت بە سەرنجدان بە سینەمای ئیتاڵیا لەم خولە لە فێستیڤاڵدا رایگەیاند: ئەمساڵ پێداچوونەوەیەکمان بەسەر سینەمای ئیتاڵیادا ھەیە، لەبەر ئەوەی کە ئەم سینەمایە کاریگەرییەکی زۆری لەسەر سینەمای جیھان و ئێران ھەیە و ئێمە دەمانوسیت لە حاڵ و رۆژی ئەمڕۆی سینەمای ئیتاڵیا ئاگادار بین، ھەر لەم رووەشەوە میوانان و فیلم گەلێکی بەرجەستەمان ھەیە.\nسینەمای گورجستان لە فێستیڤاڵی جیھانیی فیلمی فەجر.\nمیرکەریمی ئەوەشی راگەیاند: ھەروەھا سینەمای گورجستان ئەمساڵ لە فێستیڤاڵی جیھانیی فیلمی فەجر پێداچوونەوەی بۆ دەکرێ، لەبەر ئەوەی کە سینەماکارانێکی گەورەی ھەیە. لەبیرمە ساڵی رابردوو لێکدانەوەمان کرد بۆ سینەمای باڵتیک و کۆریا و پاشان وڵاتانی ئەورووپی سەرنجیان بەو بەشە دا. رووداوێکی خراپ ئەمەیە کە ئێمە ئاسیاییەکان خۆمان لە ئەورووپا دەناسین، واتە سەرەتا دەبێ ئەو دەرھێنەرە لە ئەورووپا خەڵات وەربگرێ، دواتر ئێمە ئەو کەسە بناسین و لە بنەڕەتدا فێستیڤاڵە ئاسیاییەکان کەمتر دەست دەدەنە دۆزینەوە، ھەر بەم ھۆیە ئێمە ساڵی رابردوو لەسەر سینەمایەک فۆکوسمان کرد کە کەمتر سەرنجی پێدەدرا.\nبەشی "زەنگی حەوتەم" بە ٢٥ ھەزار قوتابی.\nدەبیری فێستیڤاڵی جیھانیی فیلمی فەجر سەبارەت بە بەشی "زەنگی حەوتەم" گوتی: بە ھاودەنگی لەگەڵ شارەوانیی تاران و وەزارەتی فێرکاری و پەروەردە لە بەشی "زەنگی حەوتەم"دا بە رێژەی ٢٥ ھەزار قوتابی فیلم گەلێک لە فێستیڤاڵ دەبینن و ھەروەھا دیارییەکی پێکھاتوو لە پاکەتێک بە ٤ بلیت کە بتوانن لەگەڵ بنەماڵەکەیان بڕۆن بۆ گەشتێکی فەرھەنگی، بۆ ژمارەیەک لە قوتابیان لەبەر چاو گیراوە.\nمیرکەریمی رایگەیاند: ئێمە ئەمساڵ سەبارەت بە ژینگە بێ ھەڵوێست نەبووین و فیلم گەلێکمان سەبارەت بە پیسبوونی کەشوھەوا ھەیە. ھەروەھا سەبارەت بە دونیای وەرزش بێ ھەڵوێست نەبووین و فیلمێکی گرینگمان بە بابەتی تۆپی پێ ھەیە کە پەیوەندیی بە جامی جیھانیی تۆپی پێ ھەیە.\nکردنەوەی کۆڕ و کۆبوونەوە و ۆورکشۆپەکان لە زانستگاکانی تاران.\nمیرکەریمی ھەواڵیدا: ئەمساڵ چەندین کۆڕ و کۆبوونەوە و ۆورکشۆپمان لە زانستگاکانی تاران، شەھید بەھەشتی، عەلامە تەباتەبایی، سوورە و ئەو زانستگایانە ھەیە کە ساڵی پار میوانداری فێستیڤاڵ بوون.\nکۆنسێرتی "نیکۆلا پیووانی" ئاوازدانەری ناوداری ئیتاڵیایی.\nمیرکەریمی لە بەشێکی دیکە لە کۆنگرەکەدا وێڕای ناساندنی دادوەران و میوانانی فێستیڤاڵ لە بەڕێوەچوونی کۆنسێرتێکی تایبەت بە میوانەکانی فێستیڤاڵ لە رۆژی ٥ی گوڵانی ١٣٩٧ی ھەتاوی رێکەوتی ٢٥ی ئەپڕێڵی ٢٠١٨ی زایینی لە تەلاری وەحدەتی شاری تاران بە ئامادەبوونی "نیکۆلا پیووانی" ئاوازدانەری ناوداری ئیتاڵیایی ھەواڵیدا کە ئەم کۆنسێرتە بە ھاودەنگی باڵیۆزخانەی ئیتاڵیا بەڕێوەدەچێ.\nدادوەرانی سی و شەشەمین فێستیڤاڵی جیھانیی فیلمی فەجر.\nئەو ناوەکانی دادوەرانی سی و شەشەمین خولی فێستیڤاڵی جیھانیی فیلمی فەجری بە شێوەیە راگەیاند: دادوەرانی بەشی "نێونەتەوەیی": "یۆئانا کۆز ـ کراوزە" (سینەماکار) لە پۆڵەندا، "میلچۆ مانچفێسکی" (سینەماکار) لە مەقدوونیە، "دیمیتریس ئاتانیتیس" (سینەماکار) لە یۆنان، "ئادۆر گۆپالا کریشنان" (سینەماکار) لە ھیند، "جیووانی ئیسپانیۆلی" (رەخنەگر و وانەبێژ) لە ئیتاڵیا، "مەحموود کەلاری" (فیلمھەڵگر) لە ئێران و "مێریلا زارعی" (ئەکتەر) لە ئێران. دادوەرانی بەشی "دیمەنی روانگەی رۆژھەڵات": "عەمار جەماڵ" (فیلمھەڵگر) لە عێراق، "فەرھاد ئەسڵانی" (ئەکتەر) لە ئێران، "سالۆمە دیمۆریا" (ئەکتەر) لە گورجستان، "ئەحمەد بۆیاجی ئۆغڵوو" (رەخنەگر و بەرھەمھێنەر) لە تورکیا و "سۆھان پانشا" (بەرھەمھێنەر) لە مالیزی. دادوەرانی بەشی "نێتپەک": "ئاندریاس ئۆنگربۆک" (رەخنەگر) لە ئۆتریش، "رامان چاولا" (بەرنامەداڕێژی فێستیڤاڵ) لە ھیند و "حەبیب ئەحمەدزادە" "نووسەر" لە ئێران. دادوەرانی بەشی "نێوان ئایینەکان": "والێری دێمارناک" (رەخنەگر) لە فەڕەنسا، "تۆماس کرۆڵ" (وانەبێژ) لە ئەڵمانیا و "حوجەتولئیسلام وەلموسلمین محەمەدڕەزا زائیری" (وانەبێژ) لە ئێران.\nپاڵپشتیی تایبەتی رێکخراوەی سینەمایی و وەزیری فەرھەنگ و ھونەر.\nدەبیری فێستیڤاڵی جیھانیی فیلمی فەجر لە پاڵپشتیی تایبەتی سەرۆکی رێکخراوەی سینەمایی و وەزیری فەرھەنگ و ھونەری ئێران سوپاسی کرد و گوتی: خۆشحاڵم کە بێجگە لە بەشی وەزارەتی فەرھەنگ و رۆشنبیری، بەشەکانی دیکەش ھاوکاری و ھاودڵییەکی زۆریان ھەبوو.\n"ڕەزا میرکەریمی" لە درێژەی قسەکانیدا گوتی: فێستیڤاڵی ئەمساڵ ھاوکات لەگەڵ جەژنەکانی شەعبانیەیە و ئەم بابەتە یارمەتی ئێمەی داوە بۆ ئەوەی کە دڵخۆشییەکی کۆمەڵایەتی وەیبھێنین و کۆمەڵگاش لەگەڵ ئەو شادی و دڵخۆشییە ھاوڕێ بکەین.\nکردنەوەی فێستیڤاڵ بە "ئەوبەری ھەورەکان" بەرھەمی مەجید مەجیدی.\nمیرکەریمی سەبارەت بە فیلمی کردنەوەی سی و شەشەمین خولی فێستیڤاڵی جیھانیی فیلمی فەجر، گوتی: من شانازی دەکەم کە "مەجید مەجیدی" سینەماکاری ناوداری ئێرانی توانیویەتی بە سەرمایەگوزاریی وڵاتێکی خاوەن شێواز لە سینەمادا وەکوو ھیند، فیلمێکی ستاندارد چێبکات، تا ئەو جێگایەی کە وەزیری فەرھەنگەکەیان لە رێوڕەسمی کردنەوەی فیلمەکەدا لە شاری بەمبەئی ئامادە دەبێ و دەڵێ ئێمە بە ھاوکاریی ئێرانییەکان شانازی دەکەین کە یارمەتی دەدەن ئاستی سینەمای ھیند بەرز بێتەوە. ھەر بەم ھۆیە ئێمە لەم سینەماکارە ناودارەی خۆمان تکامان کرد کە فیلمی "ئەوبەری ھەورەکان" وەکوو فیلمی کردنەوەی فێستیڤاڵ نمایش بکەین.\n١٢٠ ساڵ ئەزموونی سینەمای ئێران.\nمیرکەریمی سەبارەت بە پۆستەری فێستیڤاڵ و پێشوازیی یەکجار زۆر لە دیزاینەکەی گوتی: ئێمە ئەم پۆستەرانەمان بە پێی شوناسی نەتەوەییمان دیزاین کرد بۆ ئەوەی کە ھەموو جیھان بزانن فەرھەنگ لە وڵاتی ئێمە چ ئەزموونێکی ھەیە. لە ھەموو جێگایەک بە دوای ئەوەوەن کە مێژوویەکی کۆنتر لە خۆیان نمایش بکەن. ئێمە ١٢٠ ساڵ ئەزموونی سینەمامان ھەیە کە بە جیاوازیی ٥ تا ٦ ساڵ لەگەڵ سینەمای جیھان دەستی پێکردووە و دەبێ شانازی پێوە بکەین.\nماڵپەڕی دایرەتولمەعارفی سینەمای ئێران بە زیاتر لە ٤٧٠٠ فیلم.\nمیرکەریمی سەبارەت بە ماڵپەڕی دایرەتولمەعارفی سینەمای ئێران بە ئاماژەدان بەوەی کە لە یەک ساڵی رابردوودا بە پێی ھەوڵی گرووپێک لە لێکۆڵەران یەک دەیتا بەیسی بەھێز دابین کراوە، گوتی: ھەموو ناوەرۆکی سینەمای ئێران بە زیاتر لە ٤٧٠٠ فیلمی سینەمایی و ژمارەیەکی زۆر کورتە فیلم بە زانیاری و وردەکارییەوە لەم ماڵپەڕەدا گرد و کۆکراوەتەوە و پەردەلادان لەم ماڵپەڕە لەم خولەی فێستیڤاڵدا ئەنجام دەدەین.\nنمایشکردنی بەرھەمە تایبەتەکان لە بەشی "جامی جیھان نوێن".\nمیرکەریمی سەبارەت بە بەشداریی باشترین بەرھەمەکان لە فێستیڤاڵدا گوتی: ساڵی رابردوو رێژەی ئەو کەسانەی کە باشترین بەرھەمەکانیان لە سینەمادا ھەبوو، یەکجار بێ وێنە و نموونەیی بوو. ئەمساڵ سینەماکارانی گەورەی جیھان، کەمیان فیلم ھێنایە بەرھەم، بەڵام ئێمە ھەوڵمان داوە کە باشترین بەرھەمەکان ھەڵبژێرین. بۆ وێنە بۆ بەشی "جامی جیھان نوێن" ھەموو ئەو فیلمانەی کە لە فێستیڤاڵە جۆراوجۆرەکاندا خەڵاتیان بەدەستھێناوە. ھەڵمانبژاردووە.\nنمایش کردنی ٢٠ فیلمی بیانی بۆ یەکەمین جار لە جیھان.\nدەبیری سی و شەشەمین خولی فێستیڤاڵی جیھانیی فیلمی فەجر بە جەخت کردنەوە لەسەر ئەوەی کە فیلمە بەشداربووەکان لە فێستیڤاڵدا، بەرھەم گەلێکی باشن لە بواری سینەمادا، گوتی: ئیمە ٢٠ فیلمی بیانی بێجگە لە ٩ فیلمی ئێرانیمان لە فێستیڤاڵدا ھەیە کە بۆ یەکەمین جار نمایش دەکرێن و فیلم گەلێکی دیکەشمان ھەیە کە تەنیا لە وڵاتی خۆیان نمایش کراون.\nلەگەڵ "ئەسغەر فەرھادی" ھاوکارییەکی باشمان ھەیە.\nنمایشی فیلمەکەی "ئەسغەر فەرھادی" لە فێستیڤاڵی جیھانیی فیلمی فەجر بابەتێکی دیکەی ئەو کۆنگرەی رۆژنامەوانییە بوو کە میرکەریمی لەو بارەیەوە گوتی: ئێمە لەگەڵ کۆمپانیای بڵاوکەرەوەی فیلمەکە قسەمان کرد، بەڵام گوترا کە فیلمەکەی بەڕێزیان بە کاتی نمایش کردن لە فێستیڤاڵەکەی ئێمە ناگات و تەنانەت بۆ نمایش کردن لە فێستیڤاڵی کان بە سەختی و دژواری ئامادە دەبێ. ئێمە ھاودەنگی و ھاوکارییەکی باشمان لەگەڵ بەڕێز فەرھادی ھەیە و رەنگە لە خولی دواییدا لە پێگەی دادوەر لە وجوودی بەڕێزیان کەڵک وەربگرین.\nنمایش کردنی فیلمی سینەمایی "بە کاتی شام" بۆ کۆمەڵگای کەڕولاڵەکان.\nمیرکەریمی بە پێشوازیی کردن لە داخوازیی نوێنەری کۆمەڵگای کەڕولاڵەکان بۆ دۆبلە کردنەوەی فیلمی سینەمایی "بە کاتی شام" لە فێستیڤاڵدا بۆ ئەم کۆمەڵگایە ڕوونیکردەوە: کۆمەڵگای کەڕولاڵەکان بانگھێشت دەکەین کە لە یەک سانسی تایبەتدا ئامادە بن.\nھاوکاریی وەزارەتی کاروباری دەرەوەی ئێران لەگەڵ فێستیڤاڵ.\nمیرکەریمی سەبارەت بە ھاوکاریی وەزارەت کاروباری دەرەوەی ئێران بۆ ئامادەبوونی میوانە بیانییەکان گوتی: وەزارەتی کاروباری دەرەوە ھاوکارییەکی زۆر باشی لەگەڵ ئێمە ھەبووە و ھەیەتی و تەنیا لە چەند خاڵدا نیگەرانیمان ھەیە کە ھیوا دەخوازین ڤیزای ئەم کەسانەش بەم زووانە دەربچێ و ھەموو میوانەکانی ئێمە بێن بۆ ئێران.


دوای ئەوەى بەغدا هەڕەشەى پچڕانى پەیوەندییەکانی لەگەڵ هاوپەیمانان کرد بەهۆی هێرشەکانى ئەمریکا بۆسەر کەتائیبی حزبوڵا، وەزارەتی پێشمەرگە ڕایگەیاند، بوونی هێزەکانی هاوپەیمانان لە هەرێم و عێراق بەندە بە ڕێککەوتنی حکومەتی فیدراڵ لەگەڵ ئەو هێزانە.\nئێوارەى ئەمڕۆ دووشەممە، 30ی کانونی یەکەمی 2019، ئەنجومەنى وەزاریی ئاسایشى نیشتیمانیی عێراق ڕایگەیاند، هێرشەکەى ئەمریکا بۆ سەر پێگەکانى کەتائیبى حزبوڵا لە ئەنبار، هانیان دەدات پێداچونەوە بکەن بە پەیوەندییەکانیان لەگەڵ هاوپەیمانان.\nلەبارەى چارەنوسی پەیوەندییەکانی هەرێم لەگەڵ هاوپەیمان ئەگەر هاتوو بەغدا پچڕاندنی، جەبار یاوەر، ئەمیندارى گشتیی وەزارەتی پێشمەرگە تایبەت بە ناس کوردی ڕاگەیاند، یەپێی دەستوری عێراق پرسی ڕێککەوتن لە نێوان هێزەکانی هاوپەیمانان وهەر هێزێکی تری عێراقی پەیوەندی بە حکومەتی فیدراڵەوە هەیە، چونکە ئەو بابەتە پەیوەستە بە سەروەری عێراقەوە.\nجەختی لەوەشکردەوە کە هەرێمی کوردستان بەشێکە لە عێراقی فیدراڵ و ناچار دەبێت بەپێی ویست و ڕێنماییەکانی بەغدا هەنگاو بنێت.\nشه‌وی ڕابردوو هێزه‌كانی ئه‌مریكا بنكه‌یه‌كی سه‌ربازیی حزبوڵای سه‌ر به حه‌شدی شه‌عبی له پارێزگای ئه‌نبار و له سه‌ر سنوری نێوان عێراق و سوریا بۆردومان كرد، به هۆیه‌وە 25 چه‌كدارى ئەو گروپە کوژران و دەیانیش برینداربوون.\nئەنجومەنى وەزاریی ئاسایشى نیشتیمانیی عێراق دواى کۆبوونەوەیەکى نائاسایی لەبارەى هێرشەکانەوە، لە ڕاگەیەنراوێکدا جەختیکردەوە کە هێرشەکە بەزاندنى مەترسیدارى کارەکانى هاوپەیمانانە بەو پێیەى هێرشەکە بەبێ ڕەزامەندى عێراق ئەنجامدراوە.\nنرخى بلیتى ئاهەنگەکەى ئەلیسا لە هەولێر مشتومڕ دروستدەکات "لە زۆرینەى ئەو ئاهەنگانەى لەوڵاتانی تر ئەنجامیداوە گرانترە"\n15:49 پێنج شه‌ممه 27 شوبات 2020\n16:52 سێ شه‌ممه 04 شوبات 2020\nئێران هۆکاری چوونی قاسم سولەیمانی بۆ بوغدا لە شەوی کوژرانیدا ئاشکراکرد


پارێزگار موسڵ هۆشدارى دەدات لە دووبارەبوونەوەى ڕووداوەکەى فەلـلوجە لە موسڵیش\nپارێزگارى موسڵ هۆشدارى دەدات لەوەى کە هێزە ئاساشیەکانى موسڵ هەمان ڕووداوى فەلـلوجە لە موسڵیش دووبارە بکەنەوە.\nئەسیل نوجێفى پارێزگارى موسڵ لە میانەى کۆنفراسێکى رۆژنامەوانیدا وێڕاى دووپاتکردنەوەى پاڵپشتى خۆى بۆ داواکارى خۆپیشاندەرانى موسڵ و شارەکانى تر کە زیاتر لە مانگێکە درێژەیان به ناڕه‌زایـیه‌کانیان داوه، هه‌روه‌ها هۆشدارى ئەوەشى دا کە هێزە ئاساشیەکانى موسڵ هەمان سیناریۆى فەلـلوجە لە موسڵیش دووبارەبکەنەوە. ئەو دەڵێت تاوەکو ئێستا هێزە ئاسایشیەکان لە موسڵ مامەڵەیەکى تەندروست لەگەڵ خۆپیشاندەران ناکەن و به گوته‌ی خۆی هێزەکان بونەتە بەشێک لە کێشەکە و بڕیار و ئەجنداى حزب و تائیفەکەیان جێبەجێ دەکەن دەشڵێت بە دووبارەبوونەوەى ڕووداوى فەلـلوجە کێشەکان ئاڵۆزتر دەبن.\nلە بەشێکى ترى وتەکانیدا نوجێفى مردنى بەندکراوێک لە ناو یەکێک لە گرتووخانەکانى سەر بە فیرقەى دووى سوپاى عێراق بە ناوى موئەیەد عەزیز ئەحمەد ئاشکرا دەکات و گوتى لیژنەیەکى لێکۆڵینەوە لەو ڕووداوە پـێکهێنراوە بۆ ئاشکراکردنى هۆکارى مردنى.\nلە بەرامبەریش فیرقەى دوو بەیاننامەیەکى لەو باریەوە بڵاوکردە و تیایدا رایگەیاند ئەو بەندکراوە خۆى لە ناو زیندان کوشتووە.\nهاوکات خۆپـیشاندان و مانگرتن لە گۆڕەپانى ئەحرارى موسڵ زیاتر لە مانگێکە لەسەر یەک درێژەى هەیە و خۆپیشاندەرانیش سوورن لەسەر لەکار لابردنى مالیکى لە سەرۆکایەتى حکومەت و هەموار کردنەوەى بەشێک لە بەندەکانى دەستور.


زانکۆی ڕاپەڕین - زانکۆی هیرۆیت وات هەشت زەمالەی دکتۆرا ڕادەگەیێنێت\nزانکۆی هیرۆیت وات هەشت زەمالەی دکتۆرا ڕادەگەیێنێت\nبڵاوکراوەتەوە لە 23 تەمموز 2016 . سەردانەكان: 760\nزانکۆی "هیرۆیت وات" هەشت زەمالەی دکتۆرا دەبەخشێتە خوێندکارانی نێودەوڵەتی بۆ ساڵی خویندنی ٢٠١٦-٢٠١٧.زەمالەکە دەرفەت دەبەخشێتە خوێندکارانی لێهاتوو کە ئارەزومەندن لە بەریتانیا درێژە بەخوێندنەکەیان بدەن. سەرجەم داخوازینامە پێشکەشکراوەکان هەڵسەنگاندنیان بۆ دەکرێت بەپێی گونجاوییان لەگەڵ پسپۆڕییە کانی زەمالەکەدا کە خۆی دەبینێتەوە لە پڕۆپۆزەڵ و سەرپەرشتیارانی تایبەت بە بوارەکە.\nبابەتەکان: سکوڵی بەڕیوەبردن و زمان چەند زەمالەیەك لەبەشەکانی ژمێریاری، ئابووری، بەڕێوەبردنی کار، کارگێڕی و ئابووری پێشکەش دەکات بۆ ساڵی ٢٠١٦-٢٠١٧.\nزەمالەکە سەرجەم خەرجییەکان دابین دەکات بۆ خوێندنی دکتۆرا.\nبەشی ژمێریاری و ئابووری، کاندیدە سەرکەوتووەکان کە چالاکی ئەنجام دەدەن و خۆبەخشانە کاردەکەن لەبەشەکاندا پارەی تێچوویان بۆدەگەڕێتەوە، کۆی مووچە کە بڕی 14،296£ بۆساڵی ٢٠١٦-٢٠١٧، هەروەها تێچووی توێژینەوە 2،250£ لەماوەی خوێندنەکەدا خەرج دەکرێت.\nبەشی کارگێڕی، کاندیدە سەرکەوتووەکان کە چالاکی ئەنجام دەدەن و خۆبەخشانە کاردەکەن لە بەشەکاندا، پارەی تێچوویان بۆ دەگەێتەوە ، کۆی مووچەی تەرخانکراو کە بڕەکەی 14،296£ بۆ ساڵی ٢٠١٦-٢٠١٧. هەروەها پارەی توێژینەوەکە 2،250£ لەماوەی خوێندندا.\nبەشی ژمێریاری و ئابووری، کاندیدە سەرکەوتووەکان کە چالاکی ئەنجام دەدەن و خۆبەخشانە کاردەکەن لە بەشەکاندا، پارەی تێچوویان بۆ دەگەێتەوە ، کۆی مووچەی تەرخانکراو کە بڕەکەی 14،296£ بۆ ساڵی ٢٠١٦-٢٠١٧. هەروەها پارەی توێژینەوەکە 2،250£ لەماوەی خوێندندا.\nسەرجەم داخوازینامەکان هەڵسەنگاندیان بۆ دەکرێت و بەپێی گونجان و پەیوەندییان بە پسپۆڕییەکانەوە هەڵدەبژێردرێن بە پێی لێهاتوویی کاندیدەکان و پڕۆپۆزەل و ڕەزامەندی لیژنەی سەرپەرشتیار. کاندیدەکان مەرجە کۆنمرەی بەکالۆریۆس و ماستەریان %٦٥ کەمترنەبێت بۆئەوەی بتوانن داخوازینامە پێشکەش بکەن. سەرجەم کاندیدەکان پێویستە پڕۆپۆزەڵ و لیژنەی سەرپەرشتیار دیاری بکەن. هەروەها مەرجی توانستی زمان 6.5 IELTS بەمەرجێك لە هەریەک لە ئاستەکانی خوێندنەوە و نوسین و قسەکردن و گوێگرتن 6.0 کەمتری نەهێنابێت. بەڵگەنامە پێویستەکان:\nنامەی Reference دوامۆڵەت بۆ پڕکردنەوەی فۆڕم\nبەشی ژمێریاری و ئابووری ۲۰۱٦/۸/۱\nبەشی کارگێڕی کارو ئابووری ۲۰۱٦/۸/۲۲ بۆ زانیاری زیاتر و چۆنیەتی پڕکردنەوەی فۆڕم سەردانی ئەم لینکە بکەن:


تێچووی جەنگی كۆرۆنا تێچووی جەنگە جیهانییەكانی تێپەڕاند - تۆڕی میدیایی خەڵک\nتێچووی جەنگی كۆرۆنا لە ئەمریكا گەیشتووەتە ئاستێك كە لە سەرووی تێچووی هەردوو جەنگی یەكەم و دووەمی جیهان و جەنگی كۆریاوەیە.\nپێش چەند رۆژێك جۆ بایدن سەرۆكی ئەمریكا بڕی 1.9 تریلیۆن دۆلاری بۆ قەیرانی كۆرۆنا تەرخان كرد.\nبە دابەشكردنی ئەم بڕە پارەیە تێچووی گشتی جەنگی كۆرۆنا لە ئەمریكا دەگاتە 6 تریلیۆن دۆلار كە چاوەڕێدەكرێت چەند تریلیۆنی دیكەشی بۆ خەرج بكرێت چونكە تا ئێستا كۆتایی جەنگەكە دیار نییە.\nهاوكات جۆ بایدن سەرۆكی ئەمریكا پلانی هەیە لە ساڵانی داهاتوودا 4 تریلیۆن دۆلاری دیكە بۆ پەرەدان بە ژێرخان و وزە و پێویستەكانی دیكە تەرخان بكات.\nئەم هەنگاوانەی بایدن كۆمارییەكانی نیگەران كردووە، رەخنەگرەكانی دەڵێن ئەم پارەیە بێشوومارە، تێچوویەكی مەترسیدارە.\nتێچووی جەنگی كۆرۆنا لەسەر حكومەتی ئەمریكا قورسترە بەراورد بە جەنگی دووەمی جیهان كە 4 تریلیۆن دۆلار بووە، جەنگی یەكەمی جیهان و جەنگی كۆریا لە 1950 تا 1953 دا 300 ملیار دۆلار بووە، تێچووی جەنگی ڤێتنام 738 ملیار دۆلار بووە، جەنگی عێراق و ئەفغانستان 2.3 تریلیۆن دۆلار بووە.


ڤایرۆسی کۆرۆنا | Jyväskylä.fi\nKaranteeniohje, sorani -pdf\nڕێنمایی بۆ کاتی کەرەنتێنە و جیاکردنەوە\nKuvallinen ohje maskin käyttöön - sorani -pdf\nInstructions for using the mask -sorani\nTietoa koronasta ja koronarokotuksista (THL)\nڤایرۆسی کۆرۆنا: خۆپاراستن و ڕێنوێنییەکان بۆ کەسی دوچار بوو\nOta koronarokote vuorollasi (kurdi) video – لە نۆرەی خۆت دا پێکوتەکە لە خۆت بدە (THL)\nEstä koronaviruksen leviäminen (kurdi) video – له بڵاوبوونەوەی ڤایرۆسی کۆڕۆنا به رگیری بکه. (THL)\nKelan info tartuntatautipäivärahasta (sorani), pdf\nCorona information Video on Youtube - sorani (Info Gloria)\nزانیاری لەبارەی کۆرۆناوە\nپێکوتەی دژ بەڤایرۆسی کۆرۆنا بۆ دانیشتوانی یوڤاسکیولا، هانکەساڵمی و ئوورایستێن.\nبەپێی ڕێکخستنی پذانی پێکوتە کەلەلایەن دەزگای تەندروستی و خۆشگوزەرانییەوە داڕێژراوە پێکوتەی دژ بە ڤایرۆسی کۆرۆنا بە دانیشتوان دەدرێت. تەمەن کایرگەرترین و بەرچاووترین مەترسی لە نەخۆشکەوتن بە کۆرۆنادا. بەو هۆیەشەوە کوتانی دانیشتوان لە کەسانی بەتەمەنەوە دەستی پێکراو. هەروەها کوتانی کەسانی خوار تەمەنی ٧٠ساڵی، کەسانێک بەهۆی نەخۆشی سەرەتاییەوە لەنێو دەستەی جێگای مەترسیدان هەروەها دانیشتوانی نێوان تەمەنی ٦٥-٦٩ساڵی دەستی پێکردوە. دانیشتوانی دیکە و کەسانی سەروو تەمەنی ١٦ساڵی پێکوتەیان پێدەدرێت پاش ئەوەی کەسانی نێو دەستەی مەترسیدار دەکوترێن.\nلەفینلاندەدا ئەو پێکوتانەی بەکاردەهێندرێن پێویستی بە دوو عەیار پێکوتە دەبێت. پێکوتەکان لەنێوان هەر ١٢ هەفتەدا دەدرێن. چۆنیەتی بەدەست هێنانی پێکوتە بۆ فینلاند و نێوەڕاستی فینلاند کاریگەریان دەبێت کاتەکانی پێدانی پێکوتە. بەپێی هەڵسەنگاندنی سەرپەرشتی تەندروستی پێدانی پێکوتە هەتا پاییزی ٢٠٢١ دەخایەنێت.\nپێکوتەی دژ بەڤایرۆسی کۆرۆنا پارێزی لەبەرای نەخۆش کەوتن بە ڤایرۆسی کۆرۆنا (کۆڤید-١٩)دا دەدات هەروەها دژ بەشێوازە جیدییەکانی دیکەی نەخۆشییەکە دەتپارێزێت.\nلەڕێگەی پێدانی بەرفراوانی پێکوتەوە دەتوانن بەربگرین لە تەشەنەکردنی ڤایرۆسی کۆرۆنا لە نێو دانیشتواندا. پێکوتەی دژ بە ڤایرۆسی کۆرۆنا بەبێ بەرابەر دەدرێت بە تێکڕای دانیشتوان. وەرگرتنی پێکوتەکان هەمیشە خۆخواستین.\nتەنها لەڕێگەی دابینکردنی کاتەوە وەرن بۆ وەرگرتنی پێکوتە.\nخزمەتگوزارییەکانی تەندروستی پەیوەندیانکردوە بە کەسانی سەروو 65 ساڵەوە و کاتەکانی پێدانی پێکوتەیان بۆ پێشنازکردوون. ئەگەر کەسی سەروو تەمەن ٧٠ ساڵ تەلەفۆنی بۆ نەکرابێت، ئەوا دەتوانێت لەڕێگەی ژمارەی تێلی ١٤٧٢٢٦٦٠١٤ەوە بەدواداچوون بۆ کاتی کوتان بکات. ئەگەر کەسانی نێوان تەمەنی ٦٥-٦٩ساڵ پەیوەندی تەلەفۆنیان پێوە نەکرابێت هەتا بەرواری ١٨\_٥، ئەوا دەتوانێت پەیوەندی بکات بە ڕاوێژگەی کۆرۆناوە لە ڕێگەی ژماری ١٧٤٢ ٢٦٦ ٠١٤ەوە.\nدانیشتوانی بەتەمەن کەلەلایەن چارەسەریی نێوماڵەوە خزمەتگوزاریانبۆ دابینکراوە هاوکات لەگەڵ سەردانیکردنی پێدانی چارەسەردا پێکوتەیان پێ دەدرێت.\nپێدانی پێکوتە بۆ کەسانی خوار تەمەنی ٧٠ساڵی، کەسانێک بەهۆی نەخۆشی سەرەتاییەوە لەنێو دەستەی جێگای مەترسیدان لەڕێگەی تێکستەپەیامەوە لەکاتی کرانەوەی پێدانی پێکوتەوە ئاگادار دەکرێنەوە. دەستەی مەترسیدارانی پلە یەک ١٦ - ١٧ ساڵان پەیوەندی تەلەفۆنیان پێوە دەکرێت و کاتی کوتانیان بۆ پێشنیار دەکرێت. کاتی پێدانی پێکوتەی دانیشتوانی دیکە لەپاش ئەوە کەسانی جێگای مەترسی کوتراون دەکرێتەوە. تەنها لەڕێگەی دیاری کردنی کاتەوە دەکرێت پێکوتە وەربگیرێت.\nدەستەی کسانی جێگای مەترسی:\nگرووپی ١: کەسانێک کە نەخۆشییەکیان دژواریان هەیە کە بەشێوەیەکی ئێجگار کوشندە دەکەونە ژێر کاریگەری دووچاربوون بە نەخۆشی ڤایرۆسی کۆرۆناوە یان دۆخێکەوە.\n• کەسانێک کە ئەندامی لەش یان خانەی لەشیان بۆ چێندراوە\n• کەسانێک کەبەهۆی نەخۆشی شێرپەنجەوە لەژێر چارەسەرێکی چڕوپڕدان\n• تێکچوونی دژواری شیرازەی سیستەمی بەرگری\n• نەخۆشی دژواری درێژخایەنی گورچیلە\n• نەخۆشی دژواری درێژخایەنی سییەکان\n• نەخۆشی شەکرەی پلە ٢ی کەچارەسەروەردەگرێت\n• نەخۆشی سیندرۆمای دوان (گەورەساڵان)\nگرووپی ٢: کەسانێک کە نەخۆشییەکیان دژواریان هەیە دەکەونە ژێر کاریگەری دووچاربوون بە نەخۆشی ڤایرۆسی کۆرۆناوە یان دۆخێکەوە.\n• ئەستمایەک کە پێویستی بە بەکارهێنانی بەردەوامی دەرمان هەبێت\n• نەخۆشی دژواری دڵ، بۆ نمونە کەمووکوڕی لە کارکردنی دڵدا (بەتەنها نەخۆشی فشاری خوێن ناگرێتەوە)\n• شەلەلی دەماخ یاخود هەرنەخۆشییەکی دیکە کە کاریگەری دەبێت لە سەر هەناسەدا یان دۆخێک\n• دەرمانێکی تایبەت بە نەخۆشی بەرگری ئۆتۆماتیکی لەش کە سیستەمی بەرگری لاواز بکات\n• جۆری شەکەرەی پلە ١ یاخود کەمووکوڕی زیاتری گورچیلە\n• ئاستی مامناوەند یان دژواری تەنگەنەفەسی نێو خەو (بچڕانی هەناسە زیاتر لە ١٥ جار لە نێو یەک کاتژمێردا)\n• قەڵەویەک کەبەنەخۆشی دانرابێت (ئیندێکسی کێش لایەنی کەم ٤٠ بێت)\nشوێنی وەرگرتنی پێکوتە هاوکات لەگەڵ دابین کردنی کاتدا دەیاری دەکرێت. شوێنەکان بریتین لە:\n• بینای شوێنی جەماوەری هێڵی پێشبڕکێی ئەسپواری کیللێر لە ناونیشانی ڤێسانگانتیێ ٢٤دا نهۆمی ٢، مەسعەدی نییە.\n• شوێنی بنکەی تەندروستی کوۆککەڵا لە ناونیشانی سیوۆتتەیانکاتو ١٠، چوون بۆ نێو شوێنەکە بێ لەمپەرە.\n• بنکەی تەندروستی هانکەساڵمی\n• بنکەی تەندروستی کۆرپیلاتی وە\n• بنکەی تەندروستی ئوورایستێن.\nلە بنکەکانی وەرگرتنی پێکوتەدا بە پارێزراوی دەتوانرێت کارەکان بەڕێوەببرێت - ئەم بابەتانەت لەبیر بێت کاتێک دێیت بۆ بنکەی وەرگرتنی پێکوتە:\n• مەیە بۆ وەرگرتنی پێکوتە، ئەگەر نیشانەکانی گونجاو لەگەڵ نەخۆشی ڤایرۆسی کۆرۆنات هەیە، بۆ نموونە تالێهاتن، کۆکە، ئازاری گەروو، تەنگەنەفەسی، ئازاری ماسوولکە یان دڵتێکهەڵچوون.\n• لەکاتی دیاریکراودا ئامادەبە بۆ وەرگرتنی پێکوتە.\n• ماسکی سەر ڕوخسار یان ڕووپۆشی پلاستیکی بەکاربهێنە.\n• پاکژی دەستەکانت ڕابگرە.\n• کەسایەتیت بسەلمێنە بۆ نموونە لەڕگەی پێناسەوە.\n• مەودای دووری زیاتر لە دوو مەتر لەنێوان خۆت و کەسانی دیکەدا ڕابگرە.\n• لەپاش وەرگرتنی پێکوتە بۆ ماوەی ١٥ خولەک لەژێر چاودێریدا بمێنەرەوە.\nئەگەر نەخۆشی ڤایرۆسی کۆرۆنا نەخۆش کەوتویت، بە پەسەند دەزاندرێت کە لەپاش تێپەڕبوونی سێ مانگ لە دەست پێکردنی نیشانەکانی نەخۆشییەکەوە یان سەلماندنی دووچاربوونەوە پێکوتە وەربگیرێت.\nپێکوتەی دژ بەڤایرۆسی کۆرۆنا بەپێی هەمان هەڵسەنگاندی چۆنایەتی-، پارێزراوی- و ستانداردی کاریگەرییەوە کەلەبەرامبەر هەر دەرمانێکی دیکەدا دەگیرێتەبەر هەڵسەنگاندنی بۆ کراوە، پارێزراوی پەکوتەکە بەبەردەوامی چاودێری دەکرێت. پێدەچێت کە پێکوتەی دژ بە ڤایرۆسی کۆرۆنا وەک هەر پێکوتەیەکی دیکە ئاسەواری لاوەکی هەبێت. بەشێکی پەرچەکرداری لەش لەبەرامبەر پێکوتەکە دا سووکە وە بۆخۆیان دەڕەونەوە. دەکرێت بریتی بن لە شوێنی سوورهەڵگەڕانی شوێنی دەرزی لێدان، ئاوسان و تالێهاتنی شوێنەکە. ئێجگار بەدەگمەن پێدانی پێکوتە دەبێت هۆی تالێهاتن و ئازاری سەر و ئەندامەکان. نیشانەکان دەکرێت لەرێگەی بەکارهێنانی دەرمانی هەوکردن و تاوە چارەسەر بکرێن. پەرچەکرداری لەش لەبەرامبەر پێکوتەکەدا ئاساییتر دەبێت لەپاش وەرگرتنی عەیاری دووهەمی پێکوتەکە.\nلەبارە ناوازەکاندا پێکوتەکان دەشێن ببنە هۆی پەرچەکرداری هەستیاری، بۆ ئەو مەبەستەش لەشوێنی وەرگرتنی پێکوتەکاندا ئامادەیی کراوە. لەسەر ئاستی گێتیدا چەند بارێکی لەو چەشنە پەرچەکردارەی لەش لەبەرامبەر پێکوتەکەدا ڕاپۆرت کراون.\nئەو پێکوتانەی کەبەکاردەهێندرێن\nلەئێستادا لەنێو ناوجەکانی یەکێتی ئەورپادا مۆڵەتی فرۆشتن بە سێ پێکوتی دژ بە ڤایرۆسی کۆرۆنا پەسەندکراون:\n• پێکوتەی دژ بەڤایرۆسی کۆرۆنا کە لەلایەن فایزەر وە بیۆنتێکەوە ئامەدەکراون\n• پێکوتەی دژ بەڤایرۆسی کۆرۆنا کە لەلایەن مۆدێرناوە ئامادەکراوە\n• پێکوتەی دژ بە ڤایرۆسی کۆرۆنا کەلە لایەن ئەسترازێنێکاوە گەشەی پێدراوە (بۆ کەسانێک کە تەمەنی ٦٥ساڵیان پڕ کردوەتەوە بەکاردەهێندرێت)\nلەپاش وەرگرتنی پێکوتەش دەبێت پێڕەوی لە ڕاگرتنی مەودای دووری نێوان و بەکارهێنانی ماسکەوە بکرێت.\nتەنانەت لەپاش وەرگرتنی پێکوتەش دەبێت پێڕەوی بکرێت لە ڕاگرتنی مەودای دووری نێوانەوە، ماسک بەکاربهێنە هەروەها پێڕەوی بکە لە ڕێنوێنییەکانی تایبەت بەپاکژی دەست و کۆکینەوە. لەپاش پێدانی پێکوتە چەندین مانگ دەخایەنێت هەتاوەکو لەتێکڕای سەرئاستی فینلاندەدا پارێزراوی دژ بە نەخۆشییەکە بەدی دەهێندرێت و ئێپیدێمیاکە ڕێگری لێکراوە.\nئەگەر نیشانەکانی گونجاو لەگەڵ کۆرۆنات دووچار دەبێت، برۆ بۆ تێست و پێڕەوی لە ڕێنوێنییەکانی بکە، کە لەلایەن سەرپەرشتی تەندروستییەوە پێت دەدرێت.\nڕاوێژگەی پێکوتەی کۆرۆنا\n• لەڕێگەی ئیمایلەوە: koronarokotus@jyvaskyla.fi\n• لەڕێگەی ژمارە تێلی ١٤٧٢ ٢٦٦ ٠١٤ەوە\nماڵپەڕی تایبەت بە پێکوتەی کۆرۆنای شاری یوڤاسکیولا: https://www.jyvaskyla.fi/koronarokotus\nماڵپەڕی کۆرۆنای شاری یوڤاسکیولا: https://www.jyvaskyla.fi/terveys/korona\nزانیاری سەبارەت بە بابەتی ڕۆژ لە سەر ماڵپەڕی (دەزگای تەندروستی و خۆشگوزەرانی - تی ئێچ ئێل) بە زمانی ئینگلیزی: https://thl.fi/en/web/infectious-diseases-and-vaccinations/what-s-new/coronavirus-covid-19-latest-updates\nزانیاری سەبارەت بە بریارەکانی دۆخی کۆرۆنا لە لایەن ئەنجومەنی وەزیرانی فینلەندی یەوە بە زمانی ئینگلیزی: https://valtioneuvosto.fi/en/information-on-coronavirus\nبەشێک لە ڕێوشوێنەکان و ڕاسپاردەکانی تایبەت بە کۆڕۆنا لە شاری (یوڤاسکولا) هەڵدەوەشێنەوە.\nبەشێک لە ڕێوشوێنەکان و ڕاسپاردەکانی تایبەت بە کۆڕۆنا لە شاری (یوڤاسکولا) هەڵدەوەشێنەوە. دیسان دەتوانین چاومان بە یەکتر بکەوێت، وەرزش بکەین و سەردانی بۆنەکان و کتێبخانە بکەین. هەر وەک جاران ماسک (دەمامک) بەکار بهێنە، دەستەکانت بشۆرە و بۆ خۆپاراستن، مەودات لەگەڵ خەلکانی تردا بپارێزە. ئەگەر بچووکترین نیشانەکانیشت تێدا دەرکەوت، برۆ تێستی کوڕۆنا بدە. پێکەوە کورۆنا ژەهرخوارد دەکەین و لە نۆبەی خۆماندا پێکوتەی دژەکۆڕۆنا وەردەگرین.\nزانیاری سەبارەت کۆرۆنا بۆ دانیشتوانی یوڤاسکیولا\n• دەستەکانت بە ئاو و صابوون بۆ ماوەی ٢٠ چرکە بشۆ. دەستەکانت بە کلێنسی پاک ووشک بکەرەوە. هەروەها دەکرێت کە شلەی دێسینفیۆی دەستیش بەکاربهێنرێت.\n• دەست لە چاوەکانت، لووتت مەدە، ئەگەر پێشوەخت دەستەکانت نەشۆردبێتن.\n• ئەگەر دەپژمیت یان دەکۆکیت، لەو کاتەدا دەموچاووت بە دەستەسڕی کلێنس دابۆشە و کلێنسەکە فڕێ بدەرە سەللەی خۆڵەوە. ئەگەر دەستەسڕت نی یە، ئەوا سەر قۆڵی کراسەکەت بەکاربهێنە، دەستەکانت بۆ پژمین و کۆکین بەکارمەهێنە.\n• بەلایەنی کەمەوە مەودای دووری ٢ مەتر لە نێوان خۆت و کەسانی دیکەدا ڕابگرە.\n• میوان بانگ مەکە بۆ ماڵەوە، خۆشت بۆ میوانی مەڕۆ.\n• لە ماڵەوە بمێنەرەوە ئەگەر نەخۆشیت.\n• لەکاتێکدا کە لەتوانادا نیە مەودای دووری لەنێوان خۆت و کەسانی دیکەدا ڕابگریت، ماسکی سەرڕوخسار بەکاربهێنە، بۆ نموونە لە ئامرازەگشتییەکانی هاتوچۆدا یاخود کاتێک دەڕۆیت بۆ تێستی کۆرۆنا.\nنیشانەکانی ئەو نەخۆشیەی کە بەهۆی ڤایرۆسی کۆڕۆناوە (کۆڤید-١٩) تووش دەبێت بۆ نموونە بریتین لە؛ تا، کۆکە، تەنگەنەفەسی، ماندوێتی، دڵ هەڵشێوان، سكچوون، تێکچوونی هەستی تام و بۆن.\nنەخۆشی یەکە دەکرێت کە مەترسی داربێت بە تایبەتی بۆ کەسانی بەساڵاچوو، وە بۆ کەسانێک کە نەخۆشییەکی دیکەیان هەیە، بۆ نموونە نەخۆشی یەکانی تایبەت بە سی یەکان وە نەخۆشییەکانی دڵ.\nئەگەر نیشانەکانت لەسەر دەردەکەون، پەیوەندی بکە بەڕاوێژگەی کۆرۆناوە.\nئەگەر تەنانەت نیشانەی سووکیشت هەبوو، پەیوەندی بکە بە ژمارە تەلەفۆنی خزمەتگوزاری تەندروستیەوە\n• لە دووشەممەوە هەتاکو هەینی سەعات ٨-١٦، ڕۆژانی شەممە و یەکشەممە سەعات ٩-١٥ پەیوەندی بکەم بە ژۆمارە تەلەفۆنی کۆناوی ٠١٤٢٦٦٠١٣٣\n• لە کاتەکانی تردا تەلەفۆن بکە بۆ ژمارەی ئێشکگری١١٧ ١١٦.\n• ئەگەر پێویستیت بەوەرگێڕی زمان بوو، لەتەلەفۆنەکەدا باسی بکە.\n• خزمەتگوزاری کات گرتن بۆ کەمئەندامانی بیستن و ڕاگەیاندنی ئەنجامی تێست بە کورتە نامە دەکرێت، ژ.تێل: ٧٧٢٢ ٣٠٣ ٠٥٠\nلەڕێگەی خزمەتگوزاری دۆخی خوودەوە لەسەر تۆڕی ئینتەرنێت پرسوڕای نیشانەکان ئەنجام بدە بەیەکێک لەزمانەکانی (فینلەندی، سویدی یان ئینگلیزی). ئەگەر منداڵ نەخۆشکەوت، پەیوەندی بکە بە ژمارە تێلی ٠١٣٣ ٢٦٦ ٠١٤ی تایبەت بەکۆرۆنای سەرپەرشتی تەندروستییەوە. دەتوانرێت لەڕێگەی هەڵسەنگاندنی دۆخی نیشانەکانی خوودەوە، کات بەشێوازی ئەلیکترۆنیش دابین بکرێت بۆ دانی نموونە.\nکارمەندانی سەرپەرشتی تەندروستی لە ڕێگەی تەلەفۆنەوە هەڵسەنگاندن دەکەن، کە داخۆ وەرگرتنی نموونە پێویست دەکات. لە ڕێگەی تەلەفۆنەوە ڕێنوێنی دەکرێیت، سەبارەت بەوەی کە چۆن مامەڵە بکەیت و بۆکوێش دەتوانیت برۆیت بۆ دانی نموونە.\nلەڕێگەی تێکستەپەیامەوە لە ئەنجامی تێستەکە ئاگاداردەکرێنەوە\nئەنجامی تێستی کۆرناکەت ئەگەر مەنفی بێت بە پەیام ئاگادار دەکریتەوە، ئەگەر ئەنجامی تێستی کۆرناکەت پۆزەتیڤ بوو تەلەفۆنت بۆ دەکرێت.\nلە نێوان ئەو کاتەدا کە دەچیت بۆ تێست و تا ئەنجامەکەی وەردەگریت لە ماڵەوە بمێنەوە. خۆت لا بدە لە کۆنتاکت کردن لەگەڵ کەسانی ماڵەکەی خۆت و خەڵکی دەرەوەش.\nئەگەر ئەنجامی تێستی کۆڕۆناکە نێگەتیڤ بوو و بابەتەکە تەنها فلۆنزایەکی ئاسایی بوو، لە ماڵەوە پشووبدە، خەڵکی تر تووش مەکە.\nئەگەر ئەنجامی تێستی کۆڕۆناکەت (کۆڤید-١٩) پۆزەتیڤ بوو، لە ماڵەوە چاوەڕوان بە تاوەکو پەرستاری تەندروستی تەلەفۆنت بۆ دەکات. بەپێی ڕێنماییاەکانی پەرستار مامەڵە بکە.\nئەگەر نەخۆشیت، مەڕۆ بۆ مارکێت\nئەگەر نەخۆش کەوتویت، مەڕۆ بۆ مارکێت یان دەرمانخانە، بەڵکو داوای یارمەتی لە کەسوکار یان دراوسێ بکە. مارکێتەکان و دەرمانخانەکان خزمەتگوزاری ڕەوانەکردنی پێداویستیان هەیە. ئەگەر یارمەتیت بۆ بەدەست نایەت، دەتوانیت پەیوەندی بە ئەم ژۆمارە تە لۆنانەوەی خۆارەوە بکەیت.\n• دانیشتوانی یوڤاسکیولا:\n• ژۆمارە تەلەفۆنی کاتی دەوامی رەسمی ئێشکگری کاروباری کۆمەڵایەتی ٠١٤٢٦٦٩٦٦٤\n• ژۆمارە تەلەفۆنی ئویفا کسکوس بۆ یارمەتی دانی کەسانی بەتەمەن ٠١٤٢٦٦١٨٠\n• پشتگیری زوو و یارمەتی پیویستی لە ناکاودا بۆ ئە خێزانانەی منداڵیان هەیە ڕۆزانی دووشەممە تا پنج شەممە کاتژمێرەکانی ٩ تا ١٤ ژۆمارە تەلەفۆن ١٠٤٢٦٦٣٥٠١\n• خزمەتگوزاری راوێژکاری خێزانی رۆزانی دووشەممە تا هەینی کاتژمێرەکانی ٨- ١٥.٣٠\nدانیشتوانی هانکەساڵمی: لەڕۆژانی دووشەممانەوە بۆ هەیینی لەنێوان کاتژمێرەکانی ٨-١٦ لەڕێگەی ژمارە ١٤٩٠ ٢٦٧ ٠١٤ەوە\nدانیشتوانی ئوورایسێت: لەڕۆژانی دووشەممانەوە بۆ هەیینی لەنێوان کاتژمێرەکانی ٨-١٦ لەڕێگەی ژمارە ٨٥٤٣ ٧٧٢ ٠٤٠ەوە\nلە کاتەکانی دیکەدا دانیشتوانی یوڤاسکیولا، هانکەساڵمی وە ئوورایسێت لە ژمارە تێلی ٠١٤٢٦٦٠١٤٩ ەوە لە ڕێگەی ئێشکگری کاروباری کۆمەڵایەتی یەوە یارمەتی دەکرێت بە دەست بهێنن.\nماسکی سەرڕوخسار بەکاربهێنە\nبۆ دانیشتوانی سەروو تەمەن ١٢ ساڵ لە یوڤاسکیولادا بەکارهێنانی ماسکی سەرڕوخسار بەپەسەند دانراوە\nماسک بەکاربهێنە، کاتێک بواری ڕاگرتنی مەودای دووری لەنێوان خۆت و کەسانی دیکە نییە، بۆ نموونە\n• لەشوێنە گشتییەکاندا، وەک مارکێتەکان، کتێبخانە، خانەی گەنجان، کڵێسا، شانۆ وەیاخود هۆڵەکانی کۆنسێرت دا.\n• لەنێو بۆنەگشتییەکاندا، لە نێو بۆنە و یارییەکانی کەلە کەشی دەرەوەدا ئەنجام دەدرێن، کە بواری گۆبەدوورگرتن لە بەرکەوتن نیە.\n• لەنێو خوێندنگەی ئاستی پلەدوو یان زانکۆکاندا\n• لەنێو ئامرازە گشتییەکانی هاتووچۆدا\n• لە ڕۆیشتن بۆ دانی نموونە لە تێستی کۆرۆنادا\n• کە لەناوچە دووچاربووەکانەوە دێیت بۆ نێو فینلەند\nئەگەر بەشێوەیەکی کاریگەر ئاستەمی بۆ هەناسەدانت دروست دەبێت یان هۆکارێکی دیکەی تەندروستیت هەیە کە ڕێگرن لەبەکارهێنانی ماسکدا، ماسک بەکارمەهێنە.\nبنکەکانی دابەشکردنی ماسکی سەرڕوخسار\nشارەوانی یوڤاسکیولا ماسکی سەرڕوخسار بەسەر دانیشتوانی کەمدەرامەتدا دابەش دەکات. دانیشتوانی دیکە خوودی خۆیان ماسکی سەرڕوخسار دابین دەکەن بۆ خۆیان. بەکارهێنانی ماسک بۆ کەسانی سەرو تەمەن ١٢ساڵ بەپەسەند دەزاندرێت.\nماسک لەو بنکانەی خوارەوە دابەش دەکرێت:\n• بنکەی کاروباری کۆمەڵایەتی هەننیکایسێنکاتو, هەننیکایسێنکاتو ٣٧، لە ڕۆژانی دووشەممەوە بۆ هەیینیی لەنێوان کاتژمێرەکانی ١٠-١٤ کراوەیە.\n• خزمەتگوزاری نیشتەجێ بوون، ڤاینۆنکاتو ١، لە ڕۆژانی دووشەممەوە بۆ هەیینیی لەنێوان کاتژمێرەکانی ١٠-١٣\n• بنکەکای تەندروستی:\no کیوللۆ، پاڵۆککا وە سامپۆهاریو، لە ڕۆژانی سێ شەممەوە بۆ پێنج شەممە لەنێوان کاتژمێرەکانی ١٢-١٦\no کۆرپیلاهتی، ساوناتساڵۆ وە تیککەکۆسکی، لە ڕۆژانی سێ شەممەوە بۆ پێنج شەممە لەنێوان کاتژمێرەکانی ١٤-١٦\n• نووسینگەی گوندی هوهتەساڵۆ، نێڤاکاتو ١، لە ڕۆژانی دووشەممەوە بۆ هەینی لەنێوان کاتژمێرەکانی ٩-١٣دا\n• ناوەندی هەڵسووڕانی هاوڵاتی مەتاران ئاوڵا \_ گلۆریا، مەتارانکاتو ٦ئەی، لە ڕۆژانی دووشەممەوە بۆ پێنج شەممان لەنێوان کاتژمێرەکانی٩-١٦، وە ڕۆژانی هەیینیی لەنێوان کاتژمێرەکانی ٩-١٤.\nئەگەر لە نێو ماوەی کەرەنتێنی دایت یان لە نێو ماوەی دابڕێندراویدایت\nداوای ڕێنوێنی لەبارەی کەرەنتێنییەوە لە پەرستار بکە. گرنگە کە پێڕەوی لە ڕێنوێنییەکان بکەن. زانیاری زیاتر دەکرێت بە دەست بهێندرێت لە سەر ماڵپەری کەرەنتێنی یەوە https://www.jyvaskyla.fi/terveys/korona/karanteeni\nڤاکسینەکە ببە، کاتێک کاتێت بۆ دێت.\nئەپپلیکەیشنی کۆرۆنا ڤیلکو لەسەر تەلەفۆنەکەت دابگرە.\nکۆرۆناڤیلکو ئەپلیکەیشنێکە، کە ئاگاداری دەدات ئەگەر بەپێی هەڵسەنگاندنی ئەپەکە کەوتبێتنە ژێرکاریگەری دووچاربوون بە ڤایرۆسی کۆرۆناوە. دەکرێت ئەپپلیکەیشنی کۆرۆناڤیلکو لەو لینکەوە دابگرن https://koronavilkku.fi\nماڵپەڕی تایبەت بە کۆرۆنای شاری یوڤاسکیولا: https://www.jyvaskyla.fi/terveys/korona\nزانیاری بەزمانی ئینگلیزی سەبارەت بە ڤایرۆسی کۆرۆنا لە یوڤاسکیولادا\nزانیاری سەبارەت بە کۆرۆنا لە یوڤاسکیولادا بەزمانەکانی دیکە https://www.jyvaskyla.fi/terveys/korona/muutkielet\nزانیاری ڕۆژەڤ بەزمانی ئینگلیزی لەو ماڵپەڕانەی خوارەوە: زانیاری سەبارەت بە بابەتی ڕۆژ لە سەر ماڵپەڕی دەزگای تەندروستی و خۆشگوزەرانی - تی ئێچ ئێل) بە زمانی ئینگلیزی: https://thl.fi/en/web/infectious-diseases-and-vaccinations/what-s-new/coronavirus-covid-19-latest-updates


پینتەر، شاعیرى نهێنیەکان - بنکەی روناکبیریی گەلاوێژ :: Gelawej\nهەواڵى کۆچى دوایى هارۆڵد پینتەرى شانۆنامەنوسى بەڕیتانى لە 25ى دێسامبەردا هەموو جیهانى گرتەوە. ئەو شانۆنامەنوسە بەناوبانگە لەتەمەنى 78 ساڵیدا بەهۆى نەخۆشى شێرپەنجەوە ماڵئاوایى لە ژیان کرد.\nپینتەر کە لەساڵى 2005 دا خەڵاتى نۆبڵى ئەدەبیاتى وەرگرت لەوساڵەدا بۆ وەرگرتنى خەڵاتەکەى نەیتوانى بەهۆى نەخۆشیەکەیەوە بەشدارى مەراسیمەکە بکات لە ستۆکهۆڵم.\nپینتەرى نەوەى ساڵە تاریکەکانى جەنگ یەکێکە لەو شانۆنامەنوسانەى کە زیاتر لەهەر نوسەرێکیتر دەقەکانى نمایش کراوە یا لە تەلفیزیۆن و لەسەر پەردەى سینەما پێشکەش کراون. خاوەنى گەلێک دەقى شانۆییە: (ژوور، ئاهەنگى لەدایک بوون، گەڕانەوە بۆ نیشتیمان، بێدەنگى، رۆژگارى کۆن، زمانى کوێستان و کاتى میوانداریى. جگە لەمانەش چەندین فیلمنامەى نووسیوە کە بەناوبانگترینیان ( خزمەتکار) ە کە لەلایەن دوو هونەرمەندى بەڕیتانیەوە (جۆزێف لوزى و درێک بوگارد) کارى دەرهێنان و نواندنى بۆ کراوە.\nیەکێک لە تایبەتمەندیەکانى کارەکانى پینتەر ئەوەیە کە ئەو کەسایەتیانە پەروەردە دەکات کە لەروانگەى دەروناسیەوە، مرۆڤى زۆر ئاڵۆزن کە هەندێجار لەخۆیان هەڵدێن و لەکەشێکى پڕ لە نیگەرانى و دڵەڕاوکێدا ژیان بەسەر دەبەن.\nدەکرێت بڵێین کارەکانى ئەونوسەرە روبەڕوى جۆرێک لە قەیرانى شوناس دەبێتەوە. هەر لەمبارەیەوە دەوترێ کەسایەتیەکانى نازانن لەکوێوە هاتوون و بڕیاڕە بۆکوێ بچن و دەربارەى ئەوشوێنەى تێیدا دەژین شتێکى ئەوتۆ نازانن و جیهان بۆ ئەوان شتێکى پڕ لە نهێنیە و لێکۆڵەرەوەکان لەوباوەڕەدان زۆربەى نوسینەکانى پینتەر پەیوەندى بە قۆناغى ژیانى مناڵیەوە هەیە.\nدیالۆگى کارەکانى کە زۆر بەهێزن، لە بابەتەێکەوە دەپڕێنەوە بۆ سەر مەسەلەیەکیتر، هەرچەندە دیاڵۆگن بەڵام ئاماژە بۆجۆرێک لە ناپەیوەستەیى و دابڕانى نێوان مرۆڤەکان دەکەن، یاخود دەکێت بڵێین کە لەراستیدا پینتەر شاعیرى سەرجەم شتە نهێنیەکانى ژیان و هەموو ئەو شتانەیە کە ئێمە لێیان دەترسین. بەڵام ئەوەى گرنگە بەرهەمەکانى پینتەر تەواو بەڕیتانین، واتە سەرجەم کەسایەتیەکانى دەتوانین لە کەشى ئەو وڵاتەدا ببینینەوە و تێگەیشتن لەکارەکانى، لەگەڵ ئەوەى زمانێکى جیهانى بەدەست هێناوە، لەکاتێکدا بەتەواوەتى مومکینە کە مرۆڤ ئاگادارى فەرهەنگى ئەو وڵاتە بێت کە ئەو دەقانەى تێدا نووسراوە، هەر لەبەرئەوەشە کە ئازایەتىء شارەزایى پێویستە تا دەرهێنەرێک دەست بۆ ئەو دەقانە بەرێت، بەتایبەت لە رۆژهەڵات.\nهارۆڵد پینتەر وەک داهێنەرى سەبکێکى نوێى نمایش بەناوى کۆمیدیاى ئازاردەرەوە دەناسرێ و تارادەیەک کارەکانى بەسەر سێ قۆناغدا دابەش دەکەن: قۆناغى ریالیسمى دەروناسى، قۆناغى نیمچە رۆمانتیکى چەشنى شانۆیى (روانگە) و دواتر دەچێتە قۆناغى سیاسیەوە.\nدەزانین کە پینتەر زۆر درەنگ رووى کردە نووسین و کاردانەوە لەسەر بابەتە سیاسیەکان. یەکێک لەو نمونانەش ئەو سەردەمەیە کە لەتەک ئارتور میلەر بەرەو تورکیا سەفەرى کرد و لە نزیکەوە کوردەکانى تورکیاى بینى و پاش ئەوە دەقێکى شانۆیى نووسى بەناوى زمانى چیا.\nراستە دەتوانین بڵێین جۆرێک لە کۆمیدیاى ئازاردەر یا تونزێکى رەش لە بەرهەمەکانیدا بوونى هەیە، بەڵام ئەوە جێگەى پرسیارە کە ئایا ئەو بنیاتنەرى ئەو سەبکەیە یا نەخێر.\nپینتەر سەربارى ئەوەش مامۆستاى داڕشتنى ورد و زیرەکانەى زمانە، ئەو داڕێژەرى نمایشى نییە ئەوەندەى لە زماندا وێڵە هێندە لەنیچو پێکهاتە دراماتیکیەکاندا سەرگەردان نییە، هەر پینتەریش لەمبارەیەوە دەڵێت: " ئەو ئەفراندنەى کە برتۆڵد برێشت لە بەکارهێنانى تەکنیکى و بەکارهێنانى شانۆیى لە دەقدا پراکتیکى دەکرد، من نەمکردووە".\nدەکرێت بڵێین داهێنەریى پینتەر لە کارکردنى ئەو نوسەرەدایە لەنێو دونیاى دەق و زماندا. بەناوبانگە کە پینتەر تەنانەت بەرامبەر بە خاڵبەندى دەقەکانیشى وورد و حەساس بووە. پیاوێکى زۆر وردبین بووە لە بوارى داڕشتنەوەى زمان و بەکارهێنانى وەک ئەو سیستمە سەربەخۆیەى کە جگە لە سیستمى درامى تواناى گوزارشتى هەیە. لەم کۆتاییانەى تەمەنیشیدا ئەو توندڕەوییەى واى کردبوو نازناوى پیرەمێردە توڕەکەى بەسەردا ببڕێت.\nهەروەها دەتوانین بڵێین پینتەر بەرامبەر بە جیهانى سیاسەت هەستیار بووە. بەهۆى ئەزمونى مناڵیەوە مرۆڤێک بوو کە بەرامبەر بە نادادپەروەرى هەستیار بوو. هەڵبەتە دەکرێت بڵێین پینتەر سەبارەت بە بیروبۆچونە سیاسیەکانى لە هەندێک قۆناغى دیاریکراودا دووچارى هەڵە بووە، بەتایبەت ئەوکاتەى بەرگرى لە (میلۆسۆڤیچ) کرد ئەویش لەکاتێکدا کە ناوبراو لەدادگاى مافى مرۆڤدا بەتاوانى دژە مرۆڤایەتى دادگایى دەکرا.\nبەڵام خۆشبەختانە ئەو لە کۆمەڵگایەکدا دەژیا کە ئەو هەڵە سیاسیانەى نەبووە هۆى ئەوەى ناوبانگى بڕوشێت. ئەوەش لە خۆشبەختى ئەوبوو کە لەجیهانێکدا ژیا کە تێدا مرۆڤ مافى ئەوەى هەبوو دوچارى هەڵە ببێت، هەرچەندە ئەو دواى ئەو ئامانجانەى کەوتبوو کە تایبەت بوون بە مافى مرۆڤ و لە جەنگى عێراقیشدا بێدەنگ نەبوو.\nسەربارى بیروبۆچونە سیاسیەکانى بەڵام پینتەر وەک یەکێک لە شانۆنامەنوسە گەورەکانى نیوە دوهەمى سەدەى بیستەم بەناوبانگ بوو. کە ئەمەش دەبێتە هۆى ئەوەى لە پاش مەرگى بەرهەمەکانى بە نەمرى بمێنێتەوە و دەرهێنەرەکانى جیهان بگەڕێنەوە سەر شانۆنامەکانى.\nلێرەدا پێویستە ئاماژە بەوە بکەین کە پینتەر لەماوەى تەمەنى چالاکیە ئەدەبیەکانیدا گەلێک خەڵاتى بەدەستهێنا لەوانەش خەڵاتى نۆبڵ کە ئاکادیمیاى نۆبڵ لە بەیانامەکەیدا بۆ دیاریکردنى ناوى پینتەر وەک "نوێنەرى سەرەکى شانۆنامەنوسى بەڕیتانیا لەنیوەى دوهەمى سەدەى بیستەم" و هەروەها وەک نوسەرێک ناوى هێنرا کە " لە نوسینەکانیدا بابەتە شاراوە و نهێنیەکانى ژیانى ئاسایى ئاشکرا دەکات".\nهارۆڵد پینتەر لە ساڵانى دوایى ژیانیدا بەوپەڕى تواناوە لەبوارى ریسواکردنى پێشیلکاریەکانى مافەکانى مرۆڤ چالاکى پێشکەش کردووە و یەکێک بووە لەو نوسەرانەى کە لەتەک جۆن کێن لوچ لەساڵى 2003 دا نامەیەکى ناڕەزایى دژى جەنگى عێراق پێشکەش بە تۆنى بلێر کرد و رەخنەى لە بەشدارى دىەوڵەتى بەڕیتانیا گرت لەوجەنگەدا. پینتەر لە ساڵى 2004 دا خەڵاتى شیعرى ویڵفرێد ئۆڤێنى بەهۆى کۆمەڵەیەک لە شیعرەکانیەوە وەرگرت کە وەک رەخنەیەک لەدژى جەنگى عێراق نووسیبووى.\nماوتەوە بڵێین پینتەر لەساڵى 1930 لە بنەماڵیەکى یەهودى کە لە پۆلەندا و روسیاوە بەرەو بەڕیتانیا هەڵهاتبوون لە لەندەن لەدایک بوو. ئەو لەتەمەنى نەوجەوانیدا رووى لە کارى نواندن کرد و لە ساڵى 1984 دا دەستى بەچالاکى سیاسى کرد لەوکاتەوەى کە خزمەتى سەربازى بۆ وڵاتەکەى رەت کردەوە.\nهەروەها لە فیلمنامەکانى ئەتوانین ئاماژە بۆ (ژنى ئەفسەرى فەڕەنسى) بکەین کە لە رۆمانێکى جان فالزەوە بەهەمان ناو وەریگرتبوو و دواتر لەساڵى 1981 دا نمایش کرا. هەروەها خۆى کارى دەرهێنانى بۆ زۆرێک لە دەقەکانى کردووە لە رادیۆ و تەلەفیزیۆن.\nئەم بابەتە 235 جار خوێندراوەتەوە


پێشڕەو بابەشێخ28/5/2018 546 جار بینراوە\nهەڵبژاردنەکانی ئەنجومەنی نوێنەران لە ١٢ ی ٥ ی ٢٠١٨ و ئەنجامە بەراییەکان ئەوەی سەلماند کە یەکێتی و پارتی هێشتا دەستبەرداری تەزویر و گزی و دزینی ئیرادەی دەنگدەر نەبوون .\nهەمومان ئەو ڕاستیە دەزانین شێوازی پڕۆسەی هەڵبژاردن بە بەراورد بە هەڵبژاردنەکانی ڕابردوو پاکترین و جوانترین پڕۆسەی بەڕێوەچونی دەنگدان بوو . وەک چۆن بە پێچەوانەوە ئەنجامەکانی پیسترین و پڕ تەزویرترین ڕێکخراوی دەستکاری کراوی هەڵبژاردن بوو .\nدەکرێت ئەنجامەکانی هەڵبژاردن بەو شێوازە بە کودەتایەکی ئەلیکتڕۆنی و هاککردنی دیموکراسی, دوو لایەنی سیاسی هەرێم و شەریکەکانیان و لایەنی تری ناوخۆیی عێراقی و هێزی تری نێودەوڵەتی بەسەر ئیرادەی دەنگدەر لە هەرێم بەگشتی و دەنگدەر و لایەنە ئۆپۆزسیۆنەکانی تر بە تایبەت ناو بنێین .\nئەوەی من مەبەستمە هەڵوەستەی لەسەر بکەم, ئەنجامەکانی هەڵبژاردن و ناڕەزاییەکانی دەنگدەر و لایەنە دژەکانی ئەم ئەنجامانەن . دەستکاری کردن و یاریکردن بە ئیرادە و دەنگی دەنگدەر لە لایەن چەند هێزێکەوە بوە مایەی ناڕەزایی لەلایەک و بێ ئومێدی بۆ دەنگدەرانی هەرێم لە لایەکی تر .\nلەم بێ ئومێدیەی پێشوتری خەڵک و ئەم دزینی ئیرادەی خەڵک و یاریکردن بە دەنگی دەنگدەر بێ ئومێدیەکەی گەیاند بە لوتکە و وای لێهات خەڵک بیر لە چارەسەری چەک بکاتەوە . ئەوەی بوە بە باس و خواس هەڵگرتنی چەکە ئیتر ئومێدێک نەماوە بۆ چاککبون .\nکەواتە پێش هەر جوڵەیەک دەبێت چی بکەین ؟\nیەک / بزوتنەوەی گۆڕان و هێزە هاوپەیمانەکانی ڕێگە چارەی خۆپیشاندانی سەرتا سەری و بەردەوام و بێ پسانەوە بگرنە بەر . تا لەو ڕێگەوە دوبارە بە هەموو دنیای بڵێت ئێمە هاتوین چەک بگۆڕین بەدەنگ, لە ڕێگای ناڕەزایی سەرتا سەری و بەردەوام و بە بەرنامە ئامانجەکان دێنە دی .\nدوو/ بزوتنەوەی گۆڕان و هێزەکانی تریش تا ئێستا بەڕەسمی و وەک حزب لە هەرێم داوای خۆپیشاندانیان نەکردوە, ئیتر کاتێتی لێرەوە وەک حزب و بەڕەسمی داوای خۆپیشاندان بکرێت, ئەو کات هەم گۆڕان و هەم هێزەکانی تر بەڕەسمی و بە ئاشکرا خاوەندارێتی خۆ پیشاندانەکان دەکەن . بە داواکردنی ڕەسمی خۆپیشاندان جگە لە بەرهەمداری بۆ گەڕانەوەی دەنگە دزراوەکان, ئیرادەیەک و هەڵوێستێکی تر لای دەنگدەر دروست دەبێت بۆ پارێزگاری لە دەنگەکانیان .\nسێ / لە نەبونی هیچ ئەنجامێک بۆ دەنگی دزراو باشترین چەک بۆ دژایەتی کۆمیسیۆن و دەسەڵاتی بەغدا و دەسەڵاتی پارتی و یەکێتی بایکۆتی پڕۆسەی سیاسی عێراقە, جگە لە بەردەوامیدان بە ناڕەزاییەتیەکان , لە ناوخۆ و دەرەوەی هەرێم و دروستکردنی لۆبی بەهێزی کوردانی تاراوگە هەر لە ڕێگای حزبە ناڕازیەکان و دۆست و لایەنگرانیان .\nوە لە ڕێگای ئازادیخوازان و دیموکراسی خوازان و ڕێکخراو و کەسە مرۆڤ دۆستەکان, کە دەبن بە پاڵپشتیەکی بەهێز .\nچوار / چەک ئیرادە دروست ناکات بەڵام ئیرادە هێز دروست دەکات, ئەو ئیرادەی لە نێو بزوتنەوەی گۆڕان و هێزە هاوپەیمانەکانی هەیە هێزێکی پڕ ئیرادەیە, ئەو هێزە پڕ ئیرادەی بە گژ هێزی چەکدار دەچێتەوە . بۆ ئێستا بیرکردنەوە لە دروستکردنی هێزی چەکدار کوشتنی ئەو ئیرادە بەهێزەی دەنگدەرە. دەنگی بە ئیرادەی دەنگدەر فراوانتر و گوێ لێ گیراو تر و زوڵاڵ تر و بێ سنور ترە وەک ئەوەی لە هێزێکی چەکداری سنوردار.\nپێنج / بە دروستکردنی هێزی چەکدار, چونمانە بەرەو یەکێتی و پارتی و لادانمانە لە ڕێباز و ڕێباوەڕی ڕەوانشاد و بیرو باوەڕەکانمان, بە مانایەکی تر بارگاوی بونمانە بە یەکێتی و پارتی و لە بری ئەوەی ئەوان بێنین و بارگاویان بکەین بە خەباتی مەدەنی خۆمان, گەڕانەوەمانە بۆ خاڵی سفری دەستپێک . جگە لە بەدەستەوەدانی زۆرترین بیانوو بە دۆستان و نەیارانمان لە ناوخۆ و دەرەوەی عێراق و وڵاتانی دونیای دیموکراسی .\nجگە لە تۆرانی بەشێکی زۆری دەنگدەرانمان و لایەنگرانمان لەوانەی دەستیان کردوە بە خەباتی مەدەنی, لە بەرامبەر خەباتی چەکداری توند ڕەوی .\nشەش / کارکردن بۆ دروستکردنی کۆدەنگی بۆ بایکۆتکردنی پڕۆسەی سیاسی عێراق لەگەڵ هێزە ناڕازیەکانی تری عێراق و لە ناویشیاندا پێکهاتە جیاوازەکان و ئاین و ئایدیا جیاوازەکان . ڕەوەندی کوردی لە ڕێگای حزبەکان و کوردبون و نیشتمانی خۆیان گرنگ و کاریگەرن لە دەرەوە ببن بە پاڵنەری بەهێز بۆ وڵاتانی خانە خوێیان تا لەم دۆخەو لەم دەنگ دزینی ئیرادەیە بێنە دەنگ .\nحەوت / لە کاتی بێ ئەنجام بوونی هەموو خەباتێکی مەدەنی و دەست بردن بۆ هەموو چلێکی دیموکراسی و تاقیکردنەوەی هەموو ڕێگا مەدەنی و دیموکراسی و جەماوەریەکان و بە لەبەر چاوگرتنی جوڵەی هێزی میلیشیایی و حزبی بەرامبەر و گوێ نەگرتن و هەڵکوتانە سەر خەڵکی مەدەنی و بارەگا بێ چەک و جبەخانەکان, بیرکردنەوە لە دروستکردنی هێزی خۆبەخشی بەرگریکاری دەبێت بە ئەرکێکی نیشتمانی و نەتەوەیی و ئەخلاقی و مرۆیی .\nلە کۆتایی هەموو تاقیکردنەوەکاندا ئەگەر کۆتایی بەم یاریە ناڕەوایە نەیەت و نەبێتە هۆی گەڕانەوەی ئیرادە و دەنگ بۆ خاوەنە ڕەسەنەکان, ئیتر ئەوانە بەرپرسن لە دروستبونی دۆخی نەخوازراوی توندو تیژی و دروستبونی گروپی چەکداری خۆ پارێز و بارودۆخی شلۆق و تێکچونی باری کۆمەڵایەتی, کە هۆکار بوون لە هەموو دۆخە ئالۆز و خراپەکانی هەرێم و نوێترین ولە ترۆپک دا دزین و بردن و یاریکردن و ئەتکردنی ئیرادەی دەنگی دەنگدەر و دەوروبەری بوو .


SBEIY.COM :: YOUR NEWS CHANNEL وتار یاداشته‌کانم له مه‌جلیسی حوکمدا\nده‌رگایه‌ک بۆ ناو باسه‌که\nرۆژی 9 ی 4 ی 2003 هێزه‌كانی ئه‌مه‌ریكا گه‌یشتنه ناوشاری به‌غداد. وه‌كو نیشانه‌ی كۆتایی ده‌سه‌ڵاتی به‌عس گه‌وره‌ترین په‌یكه‌ری صه‌دام كه له ساحه‌ی فیرده‌وسدا به پێوه‌بو داگیرا.\nصه‌دام و رژیمی به‌عس گه‌لی عیراقیان ئه‌وه‌نده لاواز و كه‌ساس كردبو، به‌بێ یارمه‌تی هێزه‌كانی ئه‌مه‌ریكا، نه‌یانتوانی ئه‌و په‌یكه‌ره بشكێنن، یا دايبگرن.\nرۆژی 21 ی 4 ی03 سه‌رۆك بوش جه‌نه‌راڵی خانه‌نشین (جای گارنه‌ر)ی به به‌ڕێوه‌به‌ری ده‌زگایه‌ک دانا، بۆ به‌ڕێوه‌بردنی کاروباری عیراق به ناوی:\n"مكتب اعادة الاعمار والمساعدات الانسانیة": ئۆرها\n(Office of Reconstruction and Humanitarian Assistance)\nبۆ سه‌رپه‌رشتی كاروباری عیراق، گارنه‌ر هاته عیراق و ده‌ستی به‌كار كرد. جه‌نه‌رال برۆس، نوێنه‌ری بریتانیا، به یاریده‌ده‌ری دانرا.\nدوای دانانی گارنه‌ر نه‌ته‌وه‌په‌رسته‌كانی عه‌ره‌ب به توندی‌لة دژی ئةو كه‌وتنه خوێندن. بةوة تاوانباریان ئةكرد كة  سه‌هیۆنييه و دۆستی ئیسرائیله. راستيیه‌كه‌شی ئه‌وه بو: گارنه‌ر ئه‌مه‌ریكی بو، وه‌كو هه‌مو ئه‌مه‌ریكییه‌كی تر دژایه‌تی جو و ئیسرائیلی نه‌ئه‌كرد، ئه‌گینا خۆی جو نه‌بو، مه‌سیحی بو.\nجای گارنه‌ر ساڵی 1991 له گه‌ڵ هێزه‌كانی ئه‌مه‌ریكا و هاوپه‌یمانه‌كانی، له چوارچێوه‌ی "چه‌كوشی ئاماده" دا: (poised hammer) هاتبوه عیراق بۆ دامه‌زراندنی "په‌ناگای ئه‌مین": (save heaven) و "ناوچه‌ی نه‌فڕین": (no-fly zone). ماوه‌یه‌ك له كوردستان ژیا بو. دۆستایه‌تی له گه‌ڵ زۆر له سه‌رانی سیاسی و كۆمه‌ڵایه‌تی و رۆشنبیری كورد دامه‌زراند بو، شاره‌زایی له كاروباری كورد و عیراقدا په‌یدا كردبو.\nجای گارنه‌ر سه‌ردانی كوردستانی كرد. پێشوازی گه‌رمی لێكرا. داوای له دۆسته كورده‌كانی كرد بچنه به‌غداد. به كاریگه‌ری له دامه‌زراندنی عیراقی نوێدا به‌شدار بن. ئامۆژگاريی گروپی 5 ی كرد بنكه‌ی جه‌ماوه‌ريی خۆیان فراوان بكه‌ن. له باتی ئه‌وه‌ی به‌و ژماره كه‌مه بمێننه‌وه 20 تا 25 گروپی تری عیراقی به‌شدار بكه‌ن. كۆنگره‌یه‌كی فراوان له نوێنه‌رانی حیزب و رێكخراو و كه‌سایه‌تی سیاسی و ئاكادیمی و دینی و عه‌شائیری عیراق ببه‌ستن. له‌و كۆنگره‌یه‌دا وه‌زاره‌تێك هه‌ڵبژێرن بۆ به‌ڕێوةبردنی كاروباری عیراق.\nبه‌ڕێوه‌به‌رایه‌تی ئه‌مه‌ریكی ماوه‌ی چه‌ند ساڵێ بو له گه‌ڵ موعاره‌زه‌ی عیراقی به ئاشكرا گفتوگۆ و هاوكاری ئه‌كرد. له قانونی رزگاركردنی عیراقدا، كه كۆنگرێسی ئه‌مه‌ریكی ده‌ری كردبو، ناوی 5 له رێكخراوه‌كانی موعاره‌زه‌ی عیراقی هاتبو، كه ئه‌مه‌ریكا ره‌فتاریان له گه‌ڵ بكا، ئه‌و 5 رێكخراوه‌ش: (المؤتمر الوطني العراقی، حركه الوفاق الوطني، المجلس الاعلی للثورة الاسلامیة فی العراق، پارتی دیمۆكراتی كوردستان، یه‌كێتی نیشتمانی‌ی كوردستان) بون. ئه‌م 5 رێکخراوه دواتر به گروپی 5 ناسران.\nله نێوان گروپی 5 و كاربه‌ده‌ستانی ئه‌مه‌ریكييدا چه‌ندین كۆبونه‌وه و گفتوگۆ كرا، هه‌ر لایه‌ك به ته‌نیا و هه‌ندێجار نوێنه‌رانی گروپی 5 له لایه‌ك و نوێنه‌رانی ئه‌مه‌ریكا و بریتانیا له لایه‌كی تره‌وه.\nهه‌ر له سه‌ره‌تاوه ئه‌مه‌ریكییه‌كان ئامۆژگاريی گروپی 5 یان كرد، پارت و رێكخراو و لایه‌ن و كه‌سایه‌تی تری عیراقی به‌شدار بكه‌ن و بنكه‌ی سیاسيی خۆیان فراوانتر بكه‌ن. نوێنه‌رانی گروپی 5 زیاتر له 20 رۆژ له به‌غداد كۆبونه‌وه‌ی به‌رده‌وامیان كرد بۆ هه‌ڵسه‌نگاندنی پرۆژه‌كه‌ی گارنه‌ر سه‌باره‌ت به فراوان كردنی گروپی 5 و كۆكردنه‌وه‌ی كۆنگره‌یه‌كی نیشتمانی فراوان و پێكهێنانی وه‌زاره‌ت، له هه‌ندێ كۆبونه‌وه‌دا هه‌ردو سه‌ركرده: تاله‌بانی و بارزانی-یش به‌شدار ئه‌بون. ئه‌و ده‌م، هه‌مو ئه‌ندامه‌كانی گروپی 5 مافی ڤیتۆیان هه‌بو، ئه‌بو هه‌مو بڕیاره‌كان به گشتيی ده‌نگ بدرێن. نوێنه‌رانی "المجلس الاعلی للثورة الاسلامیة فی العراق" كه تازه له ئێرانه‌وه هاتبونه‌وه‌و له ناو خه‌ڵكدا بنكه‌یه‌كی جه‌ماوه‌ریی ئه‌وتۆیان نه‌بو، دژی پرۆژه‌كه‌ی گارنه‌ر وه‌ستان. له پاش مشتومڕێكی چه‌ند حه‌فته‌یی ئینجا رازی بون دو گروپی تر به‌شدار بن: حیزبی ده‌عوه‌ی ئیسلامی، باڵی د- ئیبراهیم جه‌عفه‌ری و حیزبی وه‌ته‌نی دیمۆكراتی نه‌سیر چادرچی.\nله‌و ماوه‌یه‌دا عیراق بێ حكومه‌ت بو. عیراق وه‌كو ده‌وڵه‌ت و وه‌كو گه‌ل له بۆشاييدا ئه‌ژیا. نه ئه‌مه‌ریكا ئه‌و بۆشاييه‌ی پڕ كردبوه‌وه، نه گروپی 5، كه دۆستی ئه‌مه‌ریكا بون، گه‌یشتنه هیچ ئه‌نجامێ بۆ جۆری پڕكردنه‌وه‌ی. ئه‌مه‌ریکا پێویستی به ده‌سه‌ڵاتێکی قانونيی هه‌بو له عیراقدا تا بتوانێ نه‌وت بفرۆشێ و له داهاتی عیراق موچه‌ی فه‌رمانبه‌ران بداو خه‌رجی کاروباری خزمه‌تگوزاريی دابین بکا. هه‌ندێ ناوه‌ندی بڕیاردانی ئه‌مه‌ریكی گه‌یشتنه ئه‌و باوه‌ڕه‌ی عیراقيیه‌كان خۆیان، به تایبه‌تی سه‌رانی موعاره‌زه‌ی عیراقی كه له ده‌ره‌وه‌ی وڵاته‌وه گه‌ڕابونه‌وه، جارێ توانای به‌ڕێوه‌بردنی ده‌وڵه‌تی عیراقیان نیيه. به‌ڕێوه‌به‌رایه‌تی ئه‌مه‌ریكی، به ئامۆژگاری دیپلۆماته‌كانی ئینگلیز، پرۆژه‌یه‌كیان ئاماده‌كردو خستیانه به‌رده‌م ئه‌نجومه‌نی ئاسایش، كه خۆیان وه‌كو "ده‌سه‌ڵاتی داگیركه‌ر" كاروباری عیراق به‌ڕێوه‌ببه‌ن.\nزۆری پێنه‌چو ئۆرها هه‌ڵوه‌شێنرایه‌وه‌و گارنه‌ر لابرا، چونكه له‌و ئه‌ركه‌دا كه پيی سپێردرا بو سه‌ركه‌وتو نه‌بو. ئه‌مه‌ریکاش سیاسه‌تی خۆی گۆڕی له "رزگارکه‌ر" ه‌وه بو به "داگیرکه‌ر".\nپێكهێنانی "سلطة الائتلاف المؤقتة"\nرۆژی 6 ی 5 ی 03 له باتی ئۆرها "سلطة الائتلاف المؤقتة: لێره به دواوه بۆ کورتکردنه‌وه ئه‌نوسم: سام (سلطة الأتلاف المؤقتة) " (Coalition Provisional Authority) بۆ به‌ڕێوه‌بردنی كاروباری عیراق دامه‌زرێنرا و سه‌رۆك بوش سه‌فیر (پۆل بریمه‌ر)ی دانا به به‌ڕێوه‌به‌ری. بریمه‌ر له گه‌ڵ هێنری كیسینگه‌ر كاری كرد بو، گۆیا پسپۆڕی به‌ره‌نگاری تێرۆره.\nرۆژی 3 ی 5 ی 03 بریمه‌ر گه‌یشته به‌غداد و ده‌ستی به كار كرد. له جیگه‌ی جه‌نه‌رالی بریتانی برۆس، سه‌فیر جۆن ساوه‌رز بو به یاریده‌ده‌ری بریمه‌ر.\nئه‌م ئاڵوگۆڕانه تا ئه‌ندازه‌یه‌كی زۆر پێوه‌ندی به ململانێی نێوان پێنتاگۆن و وه‌زاره‌تی ده‌ره‌وه‌ی ئه‌مه‌ریكا و سیاوه هه‌بو. هێشتا ده‌زگا جیاوازه‌كانی ناوه‌ندی بڕیاردان له ئه‌مه‌ریكا سیناریۆیه‌كی هاوبه‌شیان نه‌بو بۆ جۆری به‌ڕێوه‌بردنی عیراق.\nبڕیاری ژماره 1483 ی 2003 ى ئه‌نجومه‌نی ئاسایش هێزی هاوپه‌یمانانی له عیراقدا وه‌كو "ده‌سه‌ڵاتی داگیركه‌ر" ناساند، ئیتر خۆیان راسته‌وخۆ به‌ڕێوه‌بردنی كاروباری عیراقیان گرته ئه‌ستۆ.\nئه‌م پرۆژه‌یه بۆ هه‌مو هێزه عیراقيیه‌كان جۆرێ بو له "خیبه أمل" به‌رامبه‌ر سیاسه‌تی ئه‌مه‌ریكاو به‌ڵێنه‌كانی بوش و كاربه‌ده‌ستانی تری ئه‌مه‌ریكا ده‌رباره‌ی رزگاركردنی عیراق له دیكتاتۆریه‌تی صه‌دام و كردنی عیراق به نمونه‌یه‌كی دیمۆكراتی له رۆژهه‌ڵاتی ناوه‌ڕاستدا.\nله‌و كاته‌دا مام جه‌لال له به‌غداد بو. بۆ یه‌كترناسین و گفتوگۆ كاربه‌ده‌ستانی نوێی سوڵته‌ی ئیئتیلافی به جیا ده‌عوه‌ت كرد بۆ ماڵه‌كه‌ی خۆی.\nرۆژی 19 ی 5 ی 03 له قه‌سری موئته‌مه‌رات كۆبونه‌وه‌ی هاوبه‌شی كاربه‌ده‌ستانی سوڵته‌ی ئیئتیلاف و به‌رپرسه‌كانی گروپی 7 كرا.\nله لایه‌ن هێزی هاوپه‌یمانيى ناوده‌وڵه‌ت‌ييه‌وه: سه‌فیر پۆڵ بریمه‌ر (ئه‌مه‌ریكی)، سه‌فیر راین كرۆكه‌ر (ئه‌مه‌ریكی)، سه‌فیر ساوه‌رز (ئینگلیزى) و چه‌ند جه‌نه‌رالێكی ئه‌مه‌ریكی و ئینگلیزی و هه‌ندێ له كاربه‌ده‌سته‌كانی تریان و\nله لایه‌ن هێزه عیراقييه‌كانه‌وه: لایه‌نه‌كانی موعاره‌زه‌ی عیراقی جاران. له یه‌كێتی جه‌لال تاڵه‌بانی و حه‌مه تۆفیق و من، له پارتی مه‌سعود بارزانی و هوشیار زێباری، له موئته‌مه‌ر ئه‌حمه‌د چه‌له‌بی و گۆران تاڵه‌بانی، له ویفاق ئه‌یاد عه‌لاوی و نوری به‌دران، له مه‌جلیس عادل عه‌بدولمه‌هدی و حامید به‌یاتی، له وه‌ته‌نی دیمۆكراتی نه‌صیر چادرچی، له ده‌عوه ئیبراهیم جه‌عفه‌ری.\nله كۆبونه‌وه‌كه‌دا باس له پرۆژه‌كه‌ی ئه‌مه‌ریكاو بریتانیا كرا كه درابو به ئه‌نجومه‌نی ئاسایشی رێكخراوی نه‌ته‌وه یه‌كگرتوه‌كان و له‌و پرۆژه‌یه‌دا خۆیان به ده‌سه‌ڵاتی داگیركه‌ر ناساندبو. ئه‌م پرۆژه‌یه بۆ هه‌مو هێزه عیراقييه‌كان جۆرێ بو له (خیبه أمل) به‌رامبه‌ر سیاسه‌تی ئه‌مه‌ریكا و به‌ڵێنه‌كانی بوش و كاربه‌ده‌ستانی تری ئه‌مه‌ریكا.\nهه‌مو لایه‌نه‌كان ناڕه‌زایيان ده‌ربڕی له هه‌مویان زیاتر تاڵه‌بانی.\nتاڵه‌بانی له قسه‌كانیيدا وتی: "به پێی ئه‌م بڕیاره عیراق سیاده و سه‌ربه‌خۆیی نامێنێ، ده‌سه‌ڵاتی به‌سه‌ر داهاتييدا نامێنێ، نوێنه‌رایه‌تی دیپلۆماسی نامێنی... ئه‌مه‌ش له گه‌ڵ به‌ڵێنه‌كانی هاوپه‌یمانان یه‌ك ناگرێته‌وه كه به ناوی رزگاركردنه‌وه جه‌نگیان ده‌سپێكردو هاتنه عیراقه‌وه. عیراق وڵاتێكی زۆر ئاڵۆزة و حوكم كردنی زۆر زه‌حمه‌ته به‌عیراقی نه‌بێ حوكم ناكرێ و ئێوه توشی گیروگرفتی زۆر گه‌وره ئه‌بن.\n"ئێمه دۆست و هاوپه‌یمانی ئێوه‌ین. ئێوه سه‌ركه‌وتنێكی جه‌نگيی زۆر گه‌وره‌تان به ده‌س هێناوه، به‌ڵام ئه‌مه یه‌ك لایه‌نی سه‌ركه‌وتنه و بێ سه‌ركه‌وتنی سیاسی ناته‌واو ئه‌بێ. پێمان خۆشه كاتێ عیراق به‌جێئه‌هێڵن سه‌ركه‌وتنی ته‌واوتان به‌ده‌س هێنابێ، ئه‌وه‌ش هه‌ر به‌وه ئه‌بێ كاروباری عیراق بده‌نه ده‌س عیراقييه‌كان خۆیان و ئێوه یارمه‌تييان بده‌ن".\nله ناوه‌ڕاستی قسه‌كانييدا من چرپانم به گوێی‌دا وتم: "چ قازانجێكی ئێمه‌ی كورد له به‌ربه‌ره‌كانی بڕیاری ئه‌مه‌ریكی دایه، ئه‌مه ئیشی عیراقييه‌كانه داكۆكی له مافه‌كانی خۆیان بكه‌ن، با ئێمه له سه‌ر شتی كوردی به ده‌نگ بێین." به‌ڵام گوێی لێ نه‌گرتم له سه‌ر ره‌خنه‌كانی به‌رده‌وام بو.\nبریمه‌ر و ساوه‌رز هه‌ردوكیان داكۆكييان له بڕیاره‌كه‌ی ئه‌نجومه‌نی ئاسایش كرد. زۆر مه‌غرور و بێمنه‌ت بون. بایه‌خێكی ئه‌وتۆیان به ره‌خنه و ناڕه‌زایی ئاماده‌بوان نه‌دا.\nله پشتی په‌رده‌وه گفتوگۆ ده‌ستیپێكرد. بۆ پشتیوانی و هاوكاری "سلطة الائتلاف المؤقتة: سام" بریمه‌ر پێشنیازی كرد ده‌زگایه‌ك له عیراقييه‌كان پێك بهێنن به ناوی "المجلس الاستشاری" ه‌وه. چه‌ند رۆژێ باسی ئه‌م مه‌جلیسه و ئیشه‌كانی و ده‌سه‌ڵاته‌كانی كرا. گروپی 5 قبوڵیان نه‌كرد و ئاماده نه‌بون به‌شداری تێدا بكه‌ن.\nبریمه‌ر ناوه‌كه‌ی گۆڕی به "المجلس السیاسی" چه‌ند رۆژێكیش باسی ئه‌م مه‌جلیسه و ئیشه‌كانی و ده‌سه‌ڵاته‌كانی كرا. گروپی 5 ئه‌وه‌شیان قبوڵ نه‌كرد.\nپێكهێنان و پێكهاته‌ی "مجلس الحکم"\nپاش گفتوگۆو هێنان و بردنێكی زۆر له سه‌ر پێكهێنانی ده‌زگایه‌ك پێكهاتن به ناوی "مجلس الحكم، لێره به دواوه بۆ کورتکردنه‌وه ئه‌نوسم: مح (مه‌جلیسی حوكم) ". مح ده‌سه‌ڵاته‌كانی زۆر نه‌بو. له سه‌ره‌تاوه باس له "ڤیتۆ"ی بریمه‌ر ئه‌كرا. بریمه‌ر خۆی و ئه‌ندامانی مح ئه‌یانوت "ڤیتۆ" له گۆڕێ نيیه، به‌ڵام راستييه‌كه‌ی ئه‌وه‌بو بریمه‌ر ده‌سه‌ڵاتی په‌كخستنی هه‌مو بڕیاره‌كانی مح- ی هه‌بو، چونكه هه‌ر بڕیارێكی مح ئه‌گه‌ر بریمه‌ر موافه‌قه‌تی له سه‌ر نه‌كردایه و ئیمزای نه‌كردایه جێبه‌جێ نه‌ئه‌كرا.\nرێك كه‌وتبون له سه‌ر ئه‌وه‌ی ژماره‌ی ئه‌ندامانی مح 25 كه‌س بێ... پێك بێ : 13 ئه‌ندام له شیعه‌ی عه‌ره‌ب و 5 ئه‌ندام له سوننه‌ی عه‌ره‌ب و 5 ئه‌ندام له كورد و 1 ئه‌ندام توركمانی سوننه و 1 ئه‌ندام مه‌سیحی. له سه‌ر چ بنچینه‌یه‌ك ئه‌م ژماره‌یه و رێژه‌ی به‌شداربونی نه‌ته‌وه و دین و مه‌زه‌به‌كان و له سه‌ر چ بنچینه‌یه‌ك ناوی ئه‌ندامه‌كان دیاری كرابون، له راستييدا من ئاگادارييه‌كی دروستم به ده‌سته‌وه نیيه، ئه‌وه مه‌گه‌ر هه‌ر بریمه‌ر و چه‌ند که‌سێکی که بتوانن وه‌ڵامی بده‌نه‌وه.\nبریمه‌ر، له كوردستان به جیا سه‌ردانی تاڵه‌بانی و بارزانی كرد بو بۆ ئه‌وه‌ی قانعیان بكا به‌وه‌ی:\nیه‌كه‌م: به‌شی كورد له مح دا 5 ئه‌ندام، واته پێنجیه‌ك بێ، به‌ر له جه‌نگ موعاره‌زه‌ی عیراقی له هه‌مو داووده‌زگاكاندا چواریه‌كیان بۆ كورد سه‌لماند بو. ئه‌مه به‌شی كوردی كه‌م كردبوه‌وه.\nدوه‌م: هه‌ردوكیان، تاڵه‌بانی و بارزانی وه‌كو دو كه‌سایه‌تی سیاسی، نه‌ك وه‌كو نوێنه‌ری دو حیزب به‌شداری بكه‌ن. ئه‌مه‌ش ده‌وری سیاسی یه‌كێتی و پارتی له ده‌زگاكه‌دا كه‌م كردبوه‌وه.\nسێیه‌م: 3 ئه‌ندامه كورده‌كه‌ی تر له دو حیزبه‌كه نه‌بن، به‌ڵكو له كه‌سایه‌تی سه‌ربه‌خۆ و له حیزبه كوردييه‌كانی تر بن.\nهه‌ردوكیان داواكانی بریمه‌ریان قبوڵ كردبو.\nله‌و رۆژانه‌دا من له به‌غداد بوم و مام جه‌لال له کوردستان بو له نامه‌یه‌کدا که 30 ی 6 ی 2003 له قه‌ڵاچوالانه‌وه بۆی نوسیوم، باسی هه‌ندێ لایه‌نی گفتوگۆکانی خۆی و بریمه‌ر و به‌رنامه‌ی سه‌فه‌ره‌که‌ی ئه‌کا، به‌ڵام نه‌چۆته ناو ورده‌کاریيه‌کانه‌وه.\nتاڵه‌بانی، د. مه‌حمود عوسمان و سه‌لاحه‌دین به‌هادینی له( یه‌كگرتوی ئیسلامی) پێشنیار كرد بو. پارتی ئیعتیرازیان نه‌گرت بو. سام موقابه‌له‌ی كردبون و قبوڵی كردبون. ساوه‌رز د. مه‌حمودی به دڵ نه‌بو، به‌ڵام كه ئێمه پێمان داگرت، له سه‌ری نه‌رۆیشت.\nبارزانی، عه‌زیز محه‌مه‌دی پێشنیار كرد بو. دوای ئه‌وه‌ی سام بينيبویان پێيان وابو هه‌م پیر بوه‌و هه‌م جۆری بیركردنه‌وه‌ی سیاسی و ئابوری به كه‌ڵكی ئه‌م سه‌رده‌مه‌ی عیراق نایه‌ت. موافه‌قه‌تیان له‌سه‌ر نه‌كرد بو.\nوه‌زیرێكی ژنی بریتانی، ئاڵا تاڵه‌بانی ئه‌ناسی، داوای له ساوه‌رز كردبو، بۆ ئه‌ندامه‌تی مح پێشنیاری بكا. پارتی موافه‌قه‌تیان نه‌كرد. من و به‌رهه‌م له گه‌ڵ وشیار زێباری خه‌ریك بوین ئیعتیراز نه‌گرن رازی نه‌بو، به بریمه‌ر و ساوه‌رزی وت كه ئه‌وان رازی نابن ئاڵای تێدابێ، له‌به‌ر ئه‌وه‌ی یه‌كه‌م تاڵه‌بانيية‌و دوه‌م یه‌كێتیيه. بریمه‌ر و ساوه‌رز داوایان كرد یه‌كێكی كه پێشنیار بكه‌ین. له‌گه‌ڵ وشیار راوێژمان كرد ئافره‌تێكی بێلایه‌ن بدۆزینه‌وه. كه‌سمان بۆ نه‌دۆزرایه‌وه. پێشنیارمان كرد یان د. كه‌مال مه‌زهه‌ر یان دارا نوره‌دین. پارتی، دارای پێ باش بو. دارامان پێشنیار كرد قبوڵیان كرد.\nهه‌رچه‌نده مام جه‌لال لای من هیچ جۆره ناڕه‌زاييه‌كی له مح و جۆری پێكهێنان و پێكهاتنی نه‌دركاندوه، به‌ڵام پێئه‌چىَ خۆی لابدا له ئاماده‌بونی كۆبونه‌وه‌كانی. مام جه‌لال له 1 ی 7 ی 2003 ه‌وه، له‌گه‌ڵ عومه‌ری سه‌ید عه‌لی و جه‌لال جه‌وهه‌ر، گه‌شتێكی دیپلۆماسی له سوریاوه ده‌سپێكردوه. رۆژانی 1 بؤ 7 له سوریا و له 7 بؤ 10 له مۆسكۆ بوه، به ته‌مایه رۆژانی 15 بؤ 16 له پاریس و 17 بؤ 19 له رۆما بێ، به تایبه‌تی چونكه له رۆژانی 17 بؤ 18 كۆنفره‌نسێكی تایبه‌تی سۆسیالیست ئینته‌رناسیۆنال له رۆما ئه‌به‌سترێ، رۆژێكی بۆ پاشه‌رۆژی سیاسی عیراق ته‌رخان كراوه. سام روژی 13 ی 7 ی 03 ى دیاری كردبو كه رۆژی یه‌كه‌مین كۆبونه‌وه‌ی مح و رۆژی راگه‌یاندنی پێكهێنانی بێ. به‌لایانه‌وه زۆر گرنگ بو كه هه‌مو ئه‌ندامه‌كان، به تایبه‌تی مام جه‌لال و كاك مه‌سعود، له یه‌كه‌م كۆبونه‌وه‌دا به‌شداربن و له به‌رده‌م كامێرای ده‌زگاكانی راگه‌یاندنی جیهانييدا ده‌ربكه‌ون. هه‌وڵێكی زۆریان له گه‌ڵ مام جه‌لال دا كه له‌و رۆژه‌دا ئاماده بێ، سه‌ره‌نجام رازی بو بێته‌وه به‌غداد بۆ ئاماده‌بون له كردنه‌وه‌ی كۆبونه‌وه‌كانی مح دا، به‌و مه‌رجه‌ی رۆژی دواتر به فڕۆكه بیبه‌نه‌وه ده‌ره‌وه‌ی عیراق بۆ ئه‌وه‌ی فریای مه‌وعیده دانراوه‌كانی بكه‌وێ.\nبۆ شوێنی نیشته‌جێبون:\nمن خانویه‌کم ئاوه‌دانکردۆته‌وه پێشتر میوانخانه‌ی جیهازی موخابه‌رات بوه به‌رامبه‌ر باره‌گای سه‌ره‌کی جیهازی موخابه‌رات له سه‌ر شاڕێیه‌ک له نێوان ساحه النسور – ساحه 14 رمضان. باره‌گه‌که‌ی موخابه‌رات بۆردومانی ئه‌مه‌ریکی وێرانی کردوه‌و ئه‌وه‌ی ئێمه‌ش خه‌ڵک تاڵانیان کرد بو، سه‌رله‌نوێ خۆمان نۆژه‌نمان کردۆته‌وه. دیشی سه‌ته‌لایت و ته‌له‌فۆنی سوره‌یاو جه‌نه‌ره‌یته‌ری کاره‌بامان تێدا داناوه. جگه له مه‌فره‌زه‌یه‌ک که بۆ پارێزگاری له سلێمانیيه‌وه له گه‌ڵ خۆم هێناومن، توانای فایه‌ق هۆشیاریش بۆ راپه‌ڕاندنی ئیشه‌کانم یارمه‌تیمان ئه‌دات.\nنما و چیا و دانای شازاد سائیب لێره‌ن له گه‌ڵ خۆم.\nد مه‌حمود عوسمان، ئه‌ندامی مح له هه‌مان خانودا له گه‌ڵ ئێمه ئه‌ژی.\nحه‌مه تۆفیق له مجمع القادسیه که خانوی وه‌زیره‌کانی سه‌دام بوه 18 خانوی به گرێبه‌ست به کرێ له (CPA) وه‌رگرتوه، تاڵانکراون و تێکدراون، خه‌ریکی چاککردنه‌وه‌یانن.\nخانوه‌که‌ی ئه‌حمه‌د حسێن، سه‌رۆکی دیوانی ریئاسه‌تی سه‌دام، تا ئه‌ندازه‌یه‌ک به‌باشی ماوه،  بۆ مام جه‌لال و سکرتاریه‌ته‌که‌ی ته‌رخانکراوه. که دێته به‌غداد له‌وێ دائه‌به‌زێ.\nد. به‌هزاد عه‌لی ره‌شید\nسڵاو به‌ڕێز كاك نه‌وشیروان، سه‌ره‌تا ده‌ست خۆشی له به‌ڕێز كاك نه‌وشیروان ده‌كه‌م، به‌دلنیاییه‌وه یاداشته‌كانی كه زاده‌ی قۆناغێكی هه‌ستیاری سیاسی كه‌لی كوردن ده‌بنه سه‌رچاوه‌و به‌لكه‌نامه‌یه‌كی میزووی كرنك بۆ ئاینده\nسه‌ركه‌وتوبیت، تكام وایه به‌رده‌وام بیت له ده‌رخستنی راستیه‌یه مێژوویه‌كاندا هه‌ر\nبه‌هار خانه‌قینی جیفارا به راستییه‌كانی راكه‌یاندنه‌وه ده‌ستی كرد به سیاسه‌ت و بووه نموونه‌ی سیاسه‌تمه‌دارانی جیهان ده‌ست خۆشیت لێ ئه‌كه‌م بۆ بلاوكردنی راستییه‌كان بۆ ئه‌وه‌ی دوا ڕۆژی گه‌له‌كه‌مان له پێشكه‌وتنێكی به‌ر چاوی پێوه دیار بێت و هیوادارم له سیاسه‌تمداره به‌ناوبانگه‌كانی جیهان بیت بو خسته ڕووی یاداشته راسته‌قینه‌كان به به‌ڵگه‌یه‌كی ڕوون به‌شی ڕاكه‌یاندنی مه‌ڵبه‌ندی 11ی كه‌لار ده‌ست خۆش بۆ كاك نه‌وشیروان, به‌دلنیاییه‌وه یاداشته‌كانی كه زاده‌ی قۆناغێكی هه‌ستیاری سیاسی كه‌لی كوردن ده‌بنه سه‌رچاوه‌و به‌لكه‌نامه‌یه‌كی میزووی كرنك بۆ ئاینده\nسه‌ره‌تا ده‌ست خۆشی له به‌ڕێز كاك نه‌وشیروان ده‌كه‌م،\nنوسینه‌وه‌ی یاداشت له هه‌موو جیهاندا به‌شێكه له ئه‌ركی ڕۆژانه‌ی زۆربه‌ی ئه‌و كه‌سانه‌ی كه پێیان وایه ئه‌گه‌ر له‌داهاتوودا یاداشته‌كانیان خه‌ڵك بیبنێت، مشتێك زانیاری ده‌خاته سه‌ر خه‌رمانی زانیاریه‌كانیان، به‌ڵام به‌داخه‌وه ئه‌م هه‌سته لای كه‌سایه‌تی كورد زۆر كاله‌و هه‌ندێك كه‌سایه‌تیش ئه‌و هه‌سته‌ی هه‌ر نییه.\nله‌وه‌ش گرنگتر ئه‌وه‌یه له نوسینه‌وه‌ی یاداشتدا زۆر ڕاستگۆیانه‌و بێترس هه‌موو ئه‌و شتانه‌ی كه بینراوه‌و گرنگن بنوسرێنه‌وه‌و ئاشكرا بكرێن.\nكاك نه‌وشیروان پێم وایه ده‌بێته یه‌كێكی تر له‌و كه‌سانه‌ی كه له‌ڕێگه‌ی یاداشته‌كانیه‌وه خزمه‌تێكی تر به‌خوێنه‌رانی یاداشته‌كانی ده‌كات.\nئه‌وه‌ی زۆر گرنگ بوو به‌لای منه‌وه ئه‌وه‌بوو، كه یاداشته‌كانی كاك نه‌وشیروان له‌هه‌موو كه‌س زیاتر خزمه‌تی به ڕۆژنامه‌نوسان ده‌كات، له‌ڕێگه‌ی ئه‌و هه‌موو زانیاریانه‌ی كه له‌سه‌ر دامه‌زراوه‌و كه‌سایه‌تی‌و شوێن و جێگه‌كان له ئه‌نجومه‌نی حوكم و حكومه‌تی عێراق له‌دوای پڕۆسه‌ی ئازادی عێراق باسی كردووه.\nچونكه به‌داخه‌وه ڕۆژنامه‌نوسی كورد له هه‌رێمی كوردستان زۆر به ئه‌سته‌م ده‌تونێت ده‌ستی بگات به زانیاری له‌م شێوه‌یه.\nله‌كۆتایدا هیوای شادی بۆ به‌ڕێز كاك نه‌وشیروان‌و هه‌موو خوێنه‌رانی ئه‌م یاداشتانه ده‌خوازم\nشام حه‌مید -هه‌مه‌وه‌ندی\nسڵاو كاك نه‌وشیروان، بۆ گێڕانه‌وه‌ی ئه‌و رۆژه مێژویانه و ئه‌و رووداوانه‌ی كه ئاگادارنه‌بووین، خه‌ڵك له نیگه‌رانییه‌كی زۆر دایه له ده‌سه‌ڵاتی كوردی به‌و هیوایه‌ی به‌ڕێزتان بتوانن گۆڕانكاری له حكومه‌ت و حزبدا بكه‌ن، دڵنیابن ژماره‌یه‌كی زۆری ئه‌ندامانی ی.ن.ك و پ.د.ك یش چاوه‌ڕێی ده‌ستی ئێوه‌ن كه له گه‌نده‌ڵی رزگاریان بكه‌ن\nهه‌نگاو حه‌مه -له‌نده‌ن\nسڵاو نوسینه‌كه‌ت پێمان ده‌ڵێت كه له عێراقی عه‌ره‌بی چی روویداوه، به هه‌ر حاڵ كه‌ڵكی به‌سودی هه‌یه هیوادارم ژیاننامه‌ی خۆت و هه‌ندێك له رووداوه‌كان بڵاوبكه‌یته‌وه چونكه ئێمه نه‌وه‌ی دوای راپه‌ڕینین ئاگاداری زۆر شت نین\nبه ختیار مه‌حمد_به‌ریتانیا\nسڵاو مامۆستا نه‌وشیروان. دووباره ده‌ستت خۆشبیت.هه رئه‌وکاتی نه‌وت به‌رامبه‌ر خۆرک که ئیکرد هیچ که پرسیاری به‌رێزته وه‌ڵامه‌کی به ئاشکرا دراوه‌ته به‌رێزت .ئای هه‌ر ئه‌وکاته له (مح) دا سه‌رکرداێتی کورد (ئنسحاب)بکردایه باشتر نه‌بوو .که تا ئیستا (مح) هیچ ئه‌نجامێکی بۆ سودی کورد نه‌بووه\nهه‌ڤاڵ ڕه‌ووف يحيا زه‌نگه‌نه\nده‌ست خۆش كاك نه‌وشیروان یاداشته‌کانت زانیاریو بنه‌مایه‌كی گرنگه بۆ تێگه‌یشتن له سیاسه‌ت و حوکمی عیراقی دوای صدام حسین دووباره ده‌ست خۆش.\nسلاو به‌خویندنه‌وه‌ی هه‌رلاپه‌ره‌یه‌ك له‌میژووی ئه‌م میلله‌ته مرۆڤ گریانی دیت بۆنه‌زانین و\nخۆشباوه‌ری وسازشكاری سه‌ركرده‌كانی له‌به‌رامبه‌ر نه‌یارانی كورددا كورد ئه‌گه‌ر له‌میژووی خۆیدا شه‌ركاری باش و جه‌ربه‌زه‌ی هه‌بوبیت ئه‌وا به‌ده‌گمه‌ن دبلۆماسی كاراو شاره‌زای هه‌بوه ئه‌گه‌ر هه‌شی بوبیت ئه‌وا له‌لایه‌ن خودی سه‌ركرده‌كانی كورده‌وه دژایه‌تی كراوه‌و په‌راویزخراوه كاك نه‌وشیروان یه‌كیكه له‌وانه . له‌به‌ر ئه‌مه‌شه ئه‌وه‌ی كورد به‌شه‌رو قوربانیدان ده‌ستی خستوه له‌سه‌رمیزی دیالۆگ دۆراندویه‌تی . شه‌فاف نه‌بونی سیاسیه‌كانی كورد كۆمه‌لگای كوردی كردوه‌ته كۆمه‌لگه‌یه‌كی نه‌زان و بیئاگاله‌چاره‌ی ره‌شی خۆی ئه‌گه‌روانیه بۆده‌بیت عادل عبدالمهدی و حاچم حسنی مان لی بكه‌ن به‌شیری پشتیوان له‌داواكانی خه‌لكی كورد له‌كاتیكدا ئه‌وانه له‌ریوی ریویتر بوون به‌رامبه‌ر به‌كورد. ده‌بیت تاكی كورد بیته‌گۆو بپرسیت ئه‌م هه‌موه سازشه له‌سه‌ر كه‌ركوك,سامانی سروشتی, پیشمه‌رگه,سنور,ده‌سه‌لاته‌كانی سه‌ركۆمار,دینی ده‌وله‌ت له‌پای چی وله‌به‌رچاوی ره‌شی كی؟\nپیدانی ئه‌وهه‌مووه ده‌سه‌لاته به‌سه‌رۆك وه‌زیر بۆ؟ئه‌ی رچاوكردنی فتواكانی سیستانی له‌به‌رچی؟\nمن دلنیام كاك نه‌وشیروان له‌به‌رئه‌مانه بوه‌ته هۆی بنبه‌ستی مح .قیرسچمه‌یی له‌پیناو داواره‌واكانی خه‌لكی كورددا جیگایی فه‌خره.به‌لام لانه‌رمه‌بوون له‌گه‌ل كیداوله‌پیناوی چی و له‌به‌ركی؟بریمه‌ر له‌یاداشته‌كانیدا وه‌سفی سیاسیه‌كانی كوردی وه‌ك خۆی كردوه نوسیویه‌تی خه‌لكی سلیمانی خۆش مه‌شره‌بن !ره‌نگه‌سیاسیه‌كانمان ته‌نها وه‌سفی شه‌رابی سلیمانیان بۆ بریمه‌ر كردبی گه‌روانیه بۆباسی قاره‌مانی كوران و كچانی سلیمانی نه‌كردوه له‌به‌رامبه‌ر به‌عسدا ؟لیره‌دا مجالی ئه‌وه‌نیه هه‌موو سلبیاته‌كانی كورد له‌ناو یاداشته‌كانی بریمه‌ردا باس بكه‌م به‌س داواله‌خوینه‌ری به‌ریزده‌كه‌م بۆبینینی سیاسیه‌كانی خۆمان له‌چاوی ئه‌مریكیه‌كاندا (عام فی العراق) بریمه‌ر بخویننه‌وه. گه‌نجی كورد ئیستا سه‌یری قسه‌وبه‌لینی سیاسیه‌كان ناكات به‌لكو سه‌یری سه‌رئه‌رزده‌كات رچاوی ئامۆژگارییه‌كه‌ی (ئه‌لیزابین رۆبین)ده‌كات . له‌مه‌ودوا ده‌روانین بۆبه‌لینی جیبه‌جیكراو نه‌ك وتراوونوسراو ! سالی 1976 گه‌رانه‌وه له ئه‌ورپاو جیهیشتنی زانكۆ و هاتنه‌وه بۆچیاكانی برادۆست و قه‌ندیل شه‌ره‌فیكی گه‌وره‌یه . به‌لام ده‌ستدانه ئه‌م كاره‌ی ئیستا كه‌مهامی ریفۆرمیكی گشتگیره له‌كۆمه‌لگای كوردی‌دا شه‌ره‌فیكی گه‌وره‌تره له‌وه‌ی سالی76 زۆربه‌ی میلله‌تی كورد چاوی له‌ده‌ست وقه‌لمته‌و چاوه‌روانی هه‌نگاوه‌كانته بۆ چاكسازی و پاكسازی\nسه‌فین مه‌لا سابیر\nهه‌ر سه‌ركه‌وتوبیت، تكام وایه به‌رده‌وام بیت له ده‌رخستنی راستیه‌یه مێژوویه‌كاندا بۆ به‌رچاوی هه‌موومان\nده‌ستخۆش زۆر به‌سوده هیوادارم نه‌یارانت بیخوێننه‌وه، بۆ ئه‌وه‌ی به پێخاوسی چونه ناو راستییه‌كان تاوانبارت نه‌كه‌ن\nلوقمان ده ست و ده مت خوش ئه ى به ديهينه رى هيواو ئاواتى شيخ سه عيدى بيران وشيخى نه مرو قازى و هه موو شه هيدان هيوادارم له (كردىبيروز) وه به نده ى به س زمان ببيته به نده ى شورشيكى كه وره بو ته واو رامالينى هه مو ناعه دا له تى و كه نده لى يه كان به ئوميدى كردنه وه ى به خشى ته له فزيونه كه مان ته له فزيونى جاوو دلى هه موو كورد جه‌لاده‌ت به‌دره‌دین\nتازه‌ترین میتۆدی نوسینه‌وه‌ی مێژوو، بایه‌خێکی زۆر به بیره‌وه‌ری که‌سه‌کان و پاڵه‌وانه‌کانی ناو روداوه‌کان ئه‌دات. به‌و پێیه ئه‌م بیره‌وه‌رییانه‌ی کاک نه‌وشیروان که‌ڵکی باشیان بۆ مێژوو نووس هه‌یه.\nله ئه‌ڵقه‌ی یه‌که‌مه‌وه، هه‌موو رۆژێک به په‌رۆشه‌وه چاوه‌ڕێی ئه‌ڵقه‌ی داهاتوو بووم. یاداشتی وه‌ها تا ته‌واو نه‌بێ هه‌رچی له‌سه‌ر بڵێی هه‌قی خۆیی ناده‌یتێ، به باش یان به‌خراپ.\nکاک نه‌وشیروان له‌و 12 ئه‌ڵقه‌یه‌دا، سه‌دان روداوو کۆبونه‌وه‌ی یاداشت کردووه. به‌شی هه‌ره زۆریان بۆ ئێستا بایه‌خێکی ئه‌وتۆیان نییه. به‌ڵام ئه‌و شته که‌مانه‌ی وتونی، ده‌لاله‌تی زۆریان هه‌یه.\nهه‌ندێک له‌و شته گرنگانه‌ی له زاکیره‌ما تۆمار بوون، له خواره‌وه بۆ ئه‌و خوێنه‌رانه‌یان تۆمار ئه‌که‌م که به‌باشی نه‌یانخوێندۆته‌وه:\n1-\tکاک نه‌وشیروان له‌سه‌ره‌تاوه له مناقه‌شه‌ی قانوونی جنسیه‌ی عێراقی و ره‌شنووسی (قانون إدارة الدولة العراقية للفترة الإنتقالیة) دا به‌شدار بووه. نه‌خۆشییه‌که‌ی بۆته رێگر له گه‌ڕانه‌وه بۆ به‌غدا، به‌ڵام بۆچوونه‌کانی خۆیی به ده‌م و به نووسین به سکرتێری گشتی یه‌کێتی داوه. به نوسینیش هه‌م له کوردستانی نوێ دا (ژ3264، 7/1/2004) و هه‌م له رۆژنامه‌ی (الشرق الأوسط) ژماره‌کانی (9182 و 9215) هی رۆژه‌کانی (18/1 و 20/2 ی 2004) دا بڵاویکردونه‌ته‌وه. واته زیاتر له 2 مانگ به‌رله‌وه‌ی قانونه‌که ئیمزا بکرێ، ئه‌م سه‌رنجه‌کانی خۆی له‌سه‌ر قانونه‌که و له‌سه‌ر خواسته‌کانی کورد، به سه‌رکردایه‌تی کورد و رای گشتی عێراقی، عه‌ره‌بی و عاله‌می داوه. که قانونه‌که ده‌رچوو ئه‌م 2 مانگ زیاتر بوو له به‌غدا نه‌مابوو.\n2-\tسه‌رکردایه‌تی کورد له به‌غدا ئه‌وه‌نده کۆک نه‌بوون. ئه‌م راستی یه له‌و په‌ره‌گرافانه‌دا ئه‌خوینیته‌وه که، کاتێ تاڵه‌بانی سه‌رۆکی نۆره‌یی مح بووه، مه‌سعود بارزانی نه خۆی و نه نوێنه‌ره‌کی به‌شداری کۆبوونه‌وه‌کانی مح یان نه‌کردووه. له رۆژه‌کانی دوایی دا چوون ئه‌ویش له‌سه‌ر داوای برێمه‌ر که ئیشی پێیان هه‌بووه چونه‌ته‌وه بۆ به‌غدا.\n3-\tتاڵه‌بانی له هیچ شتێکدا، چه‌ند چاره‌نوسسازیش بوبێ پرسی به حیزبه‌که‌ی نه‌کردووه. ئه‌م راستییه له زۆر شوێنی یاداشته‌که‌دا ده‌رکه‌وتووه، به‌ڵام 2 دانه‌یان باس ئه‌که‌م: یه‌که‌م: رێکه‌وتنه‌که‌ی 15/11/2003 ی له‌گه‌ڵ برێمه‌ر ئیمزا کردووه، که‌س ئاگای لێ نه‌بووه. له‌م رێکه‌وتنه‌دا باسی فیدراڵی نه‌کراوه، که‌چی بۆ چاوبه‌سته‌کێ له گه‌لی کورد له به‌یانه‌که‌دا باسی فیدراڵی کراوه که هیچ نرخێکی قانوونی نه‌بووه. دووه‌م: رۆژی 18/3/2004 کاتێ سه‌فیر رۆناڵد نیومان چووه بۆ سه‌ردانی سلێمانی، له‌وێ کاک نه‌وشیروان، کاک کۆسره‌ت، د. که‌مال فوئاد و کاک عومه‌ری سه‌ید عه‌لی دیوه. ئه‌م چواره یه‌کێکیان جێگری سکرتێری گشتی و 3 که‌ی تریان ئه‌ندامی (م.س)ی یه‌کێتی و له قوتبه به‌هێزه‌کانیش بوون، که‌چی له گێڕانه‌وه‌که‌ی کاک نه‌وشیروانا ده‌رئه‌که‌وێ ئه‌و چواره هیچیان به قانوونه‌که رازی نه‌بوون و پێشتر تاڵه‌بانی پرسی پێ نه‌کردوون.\n4-\tکاک نه‌وشیروان له‌کاتی نه‌خۆشییه‌که‌یا نامه‌ی بۆ تاڵه‌بانی نووسیووه. له‌نامه‌که‌یا باری سه‌رنجی خۆیی له‌سه‌ر پرسه‌کانی به‌غدا بۆ باسکردووه. هه‌مان رۆژ (3/1/2004) تاڵه‌بانی وه‌ڵامی نامه‌که‌ی نه‌وشیروانی داوه‌ته‌وه و بۆی نووسیووه: له‌گه‌ڵ هه‌موو بۆچونه‌کانتم، کاتێ (وقفة مع الصدیق) هاتووه. که‌چی که چۆته‌وه بۆ به‌غدا کاری به ناوه‌ڕۆکی نامه‌که‌ی کاک نه‌وشیروان و وه‌ڵامه‌که‌ی خۆی بۆ کاک نه‌وشیروان نه‌کردووه. له‌وه‌ش خراپتر: کاک نه‌وشیروان ناوه‌ڕۆکی نامه‌که‌ی پێشویی کردووه به وتارێک و له ژماره‌ی رۆژی 7/1/2004 ی کوردستانی نوێدا بڵاویکردۆته‌وه. وتاره‌که ئه‌م ناونیشانه‌ی هه‌بووه ( کورد و قانونی به‌ڕێوه‌بردنی ده‌وڵه‌تی عێراق له‌ماوه‌ی گواستنه‌وه دا). مسته‌فا صاڵح که‌ریمی رۆژنامه‌نووس ئه‌م وتاره‌ی کردوه به عه‌ره‌بی و ناردویه‌تی بۆ رۆژنامه‌ی الأتحاد ی یه‌کێتی له به‌غدا بۆ بڵاوکردنه‌وه، که‌چی سکرتێری گشتی رێگه‌ی نه‌داوه بڵاوببێته‌وه. وتویه‌تی ئه‌وه باری سه‌رنجی نه‌وشیروان مه‌سته‌فا خۆیه‌تی هینی یه‌کێتی نییه. تاڵه‌بانی له‌ماوه‌ی 3 رۆژدا ئه‌و دوو شته ناکۆکه‌ی کردووه. به نامه پشتیوانی له بۆچونه‌کانی نه‌وشیروان کردووه، که‌چی رێگه‌ی نه‌داوه وتاره‌که‌ی به‌عه‌ره‌بی بڵاوببێته‌وه. ئه‌مه‌ی له‌گه‌ڵ جێگره‌که‌ی خۆی کردوه، جاوه‌ره کوردی قوڕبه‌سه‌ر چه‌ند شتت لێ شاردرابێته‌وه؟\n5-\tپیته‌ر گالبرێس، کۆنه باڵوێزی ئه‌مه‌ریکا، سیاسه‌تمه‌دار و 14 ساڵ ئه‌ندامی لیژنه‌ی ده‌ره‌وه‌ی کۆنگرێسی ئه‌مه‌ریکی بوه. گالبرێس دۆستێکی زۆر به‌وه‌فای کورده. له دڵسۆزیی و دۆستایه‌تی دا بۆ کورد ئه‌کرێ بشوبهێنرێ به دڵسۆزی لۆرانسی عه‌ره‌ب، بۆ عه‌ره‌ب. ئه‌م دۆسته دڵسۆزه‌ی کورد دورایی هه‌زاران کیلۆمه‌تری بڕیوه، له‌ئه‌مه‌ریکاوه به پرۆژه‌ی نووسراوی خۆیه‌وه هاتوه به کورد بڵێ چۆن چۆنی دانوسه‌ندن له‌گه‌ڵ ئه‌مه‌ریکا، یانی له‌گه‌ڵ حوکمه‌تی وڵاته‌که‌ی خۆی بکا بۆ ئه‌وه‌ی مافه‌کانی کورد زامن بکرێن. ئه‌و گالبرێسه چۆته لای مام جه‌لال پرۆژه‌که‌یی بداتێ، که‌چی ئه‌و نه پرۆژه‌که‌ی لێوه‌رگرتووه و نه گوێی بۆ ئامۆژگارییه‌کانی شل کردووه. راوێژکاری وه‌ها، هی ئه‌وه‌یه به ملێونان دۆلار به‌کرێی بگری بۆ پیشاندانی ڕێگا، که‌چی به نان و پیازی خۆشییه‌وه هاتووه مامجه‌لال گوێی لی نه‌گرتوه. ئه‌مه له یاداشتی 4/2/2004 دا بخوێنه‌ره‌وه.\n6-\tله‌هه‌موو دنیادا باوه: که‌سه تووند، شاره‌زا و دڵسۆزه‌کان له‌گه‌ڵ ته‌ره‌فی به‌رامبه‌ردا گفتوگۆ ئه‌که‌ن به‌خاتری ئه‌وه‌ی زۆرترین ماف مسۆگه‌ر بکه‌ی. هه‌رکه‌س ده‌رباره‌ی گفتوگۆی، گفتوگۆکارانی کۆسۆفۆ، که‌له‌گه‌ل ئه‌مه‌ریکا و ئه‌وروپا، له‌سه‌رده‌می مادلین ئۆلبرایت دا دانوسه‌ندنیان کردوه، خوێندبێتییه‌وه، ئه‌زانێ هونه‌ری مفاوه‌زات یانی چی. نوێنه‌رانی کۆسۆفۆ که میله‌ته‌کیان له چه‌ند قۆڵه‌وه له‌شه‌ڕدا بوو، پێویستیان به پشوو هه‌بوو، له‌گفتوگۆدا مادلین ئۆلبرایتیان تا لێواری شێت بوون بردووه. که‌چی کورد له‌و کاتانه‌دا که‌سانی وه‌کو نه‌وشیروان پشتگوێ ئه‌خا و ئه‌وانه ئه‌به‌ن بۆ گفتوگۆ که به‌شه‌رمه‌وه چاو هه‌ڵئه‌هێنن!!!\n7-\tکاک نه‌وشیروان به‌ئاشکرا له رۆژێکی بیره‌وه‌رییه‌کانیا نوسێوێتی: تاڵه‌بانی و بارزانی خۆیان ئه‌چن بۆ گفتوگۆ، له حاڵێکدا راست ئه‌وه‌یه نوێنه‌ره‌کانیان گفتۆگۆ بکه‌ن و خۆیان دوایی بچن بۆ ئیمزا. بۆئه‌وه‌ی بواری مانۆڕیان هه‌بێ له‌گه‌ڵ لایه‌نه‌کانی تر. ئه‌مه ئاماژه‌یه‌کی ئاشکرایه بۆ نه‌ناسینی هونه‌ری گفتوگۆ له‌لای سه‌رکرده‌کانی کورد.\n8-\tره‌ئی نه‌وشیروان سه‌باره‌ت به سیستانی و مقتدی صدر و مه‌لاکانی سوننه و ده‌سوه‌ردانیان له‌ساسه‌ت به رۆشنی دیاره. هه‌روه‌کو ئه‌وه‌شی بۆ رونکردوینه‌ته‌وه که سیاسییه‌کانی عه‌ره‌ب به شیعه و سوننه‌یانه‌وه چه‌ند دژی داوا ره‌واکانی کورد بوون.\nسه‌باره‌ت به ئاشکراکردنی ئه‌م راستیانه ده‌ستخۆشیت لێ ئه‌که‌م. هیوادارم کوردستانی نوێ و نه‌زانه‌کانی یه‌کێتی زوو زوو توڕه‌ت بکه‌ن، بۆئه‌وه‌ی تۆش بیره‌وه‌رییه‌کانی خۆتمان بۆ بگێڕیته‌وه. په‌رۆش موحه‌ڕه‌م\nله كۆتایی بیره‌وه‌ریه‌كانتدا چه‌ند پێشنیارێك ده‌خه‌مه به‌رده‌متان هیوادارم ئێوه‌ی خوێنه‌ریش له پێشنیاره‌كانم تێبگه‌ن،\n* هه‌قه كاك نه‌وشیروان له وتارێكدا وه‌ڵامی هه‌موو ئه‌و نوسه‌رانه بداته‌وه كه راو بۆچونی خۆیان بۆ نوسیووه.\n*داوا له پسپۆڕانی قانونی ده‌كه‌م له رووی قانونییه‌وه یان شاره‌زای نوسینی ده‌ستورن لێكۆڵینه‌وه‌یه‌كی جدی بكه‌ن له‌سه‌ر وتاره‌كه‌ی كاك نه‌وشیروان بكه‌ن و بڵاویبكه‌نه‌وه.\n*ئه‌وانه‌ی له‌مه‌و دوا به‌شداری چالاكیه سیاسیه‌كانی ناو عێراقیانكردووه بێ موجامه‌له‌ی كه‌س بێنه وه‌ڵام.\n*هه‌موو ئه‌و بیروڕایانه‌ی له‌لایه‌ن كه‌سانی پسپۆڕه نوسراوه‌و شیكراوه‌ته‌وه بڵاوبكرێته‌وه، دڵنیام له‌وه‌ی كۆمپانیای وشه به‌وكاره هه‌ڵده‌ستێت، به‌ڵام له هه‌ڵبژاردنی پسپۆڕه‌كانت بێلایه‌نی ره‌چاوبكرێت، بۆ ئه‌وه‌ی راستیه‌كان بگاته خه‌ڵك.\n*هیوادارم له نوسیندا ناوی لایه‌ن و كه‌سی كه‌م ته‌رخه‌م ئاشكرا بكه‌ن\nده‌ستی مانوو بونتان ده‌كوشم هاوڕێیانی رۆژنامه و سبه‌ی\nزورسوباس بوبه‌ریزت كه‌ئه‌م روونكردنه‌وانه به ئه‌وبه‌ری شه‌فافیه‌ته‌وه‌باس ده‌كه‌یت خوینه‌ری كوردی لی به‌ئاكادینیت بیویسته‌كورد ئه‌وه باش بزانیت هه‌میشه مافه‌ره‌واكانی له‌سه‌ر میزی كفتوكو دوراندوه به‌هیواین ئه‌وزه‌مه‌نه به‌سه‌رجوبی وسه‌ركردایه‌تی سیاسی كورد یه‌ك ده‌نك ویه‌ك هه‌لویست بیت مساوه‌مه له‌سه‌ر بستیك خاكی كوردستان نه‌كریت ئه‌بیت هه‌موكورد ئه‌وه بزانیت ناسیونالست وشوفینی ومه‌زهه‌بی عه‌ره‌ب له‌یه‌ك سه‌نكه‌ردان بوبه‌كزداجونه‌وه‌ی مافه‌ره‌واكانمان\nپه‌ڕه‌ی -1- له کۆی -17- په‌ڕه\n1 – با نوسینه‌که‌ت 1000 پیت\nبه ده‌م رێگاوه گوڵچنین\nکوردستان له ناو بازنه‌ی قه‌یران دا ئاشتی کۆمه‌ڵایه‌تیبێمنه‌تی ده‌سه‌ڵات له خه‌ڵکخۆپیشاندان و شه‌ڕی ناوخۆئێمه ئه‌زانین چیمان ئه‌وێ!\nله نێوان مام جه‌لال و من دا ئازاری 1999 - شوباتی 2001\nخه‌ون یان مۆته‌که دیوی ناوه‌وه‌ی روداوه‌کانی کوردستانی عیراق\nپرۆژه‌ی ئاواکردنه‌وه‌ی دێهاتی کوردستان\nپرسی که‌رکوک: کورد له گه‌ڵ تورکمان چی بکات؟\nدوای ئه‌م هه‌مو ره‌خنه‌یه ئینجا چی؟\nنوینه‌رایه‌تی کورد له ده‌زگای بڕیاردانی سیاسی عیراق دا: چی کردوه و ئه‌بو چی بکردایه؟\nهه‌لێكی مێژویی به‌ڵام له ده‌س چو ! ئێمه و ئه‌وان: ناکۆکیه‌کانمان له سه‌ر بێدادی له دابه‌شکردنی موچه‌دا\nته‌نیا بۆ بیر هێنانه‌وه: پرسی ده‌ستور\nرونکردنه‌وه‌یه‌ک له نه‌وشیروان مسته‌فاوه\nحیزب و حوکم: ئه‌زمونی کوردستان\nمفاوه‌زاتی به‌ره‌ی کوردستانی - به‌عس (1991) کێشه‌ی نه‌وت: له نێوان حکومه‌تی ناوه‌نـدی و حکـومه‌تی هـه‌رێم دا\nئه‌م پارله‌مانه‌ی ئێمه: له خه‌می کێ دان جگه له‌خۆیان؟\nدیسانه‌وه ماده‌ی 140: هه‌ڵسه‌نگاندنێکی جیاواز\nكێ به‌رپرسه له جێبه‌جێ نه‌بونی ماده‌ی 140؟ئه‌مریكا، عه‌ره‌ب یان كورد؟\nعه‌ره‌ب له كوردستاندا مه‌ترسی دروستده‌كه‌ن یان له ئاوه‌دانكردنه‌وه‌دا به‌شداریی ده‌كه‌ن؟\nگۆڕان لێره‌وه ده‌س پێ ئه‌کا: جیاکردنه‌وه‌ی حیزب له حکومه‌ت


Monday, 08.02.2004, 12:00\nمێژووی ده‌سته‌ڵات به روناکبیرانێك نانوسرێته‌وه ده‌سته‌ڵات خۆی دروستیکردبن. ئه‌رکی ئه‌مڕۆی زانیارانی کورد خۆڕزگارکردنه له‌و قاڵبی بیرکردنه‌وانه‌ی که مێژووی پارته ده‌ستێخراوه‌کان بۆی داڕشتوون.\nبرونیا، که که‌وتۆته ئاسیاوه‌و دانیشتوانی سێ سه‌د هه‌زار که‌سه، سوڵتانێک حوکمی ده‌کات که ده‌سه‌ڵاتی بێ سنوره. له دوای ساڵی (1961)ه‌وه په‌ڕله‌مان له کار خراوه، سوڵتان خۆی سه‌رۆکی وڵات، وه‌زیری دارایی، وه‌زیری پارێزگاریی و سه‌رۆکوه‌زیرانیشه. ئه‌م دیارده‌یه له‌ناو کورد و وڵاتانی رۆژهه‌ڵاتدا نامۆ نییه. هه‌ر یه‌کێک له‌و پارتانه بگرێت سه‌رۆکه‌کانیان سوڵتانه.\nپادشای سوید که بۆی نییه ده‌ست بخاته سیاسه‌ته‌وه‌و رۆڵێکی سیمبۆلیی هه‌یه و یه‌کێک له ئه‌رکه‌کانی سه‌ردانی وڵاتانه بۆ به‌رژه‌وه‌ندیی سوید، له سه‌ردانیدا بۆ برونیا وڵاته‌که‌ی به وڵاتێکی کراوه‌و سوڵتانی به نزیک له خه‌ڵکه‌وه ناو برد. له‌سه‌ر ئه‌م قسانه که پادشای وڵات له ده‌ره‌وه کردبووی، له سوید هه‌م له ناو سیاسیی و هه‌م له ناو رۆژنامه‌نوساندا بوو به هه‌را. له ناو خه‌ڵک و نوسه‌رانیشدا ده‌نگی ئه‌وه به‌رز بووه‌وه که پادشایه‌تیی هه‌قه لاببرێت، چونکه هیچ رۆڵێکی نه‌ماوه.\nهه‌ر له سوید "مۆنا سالین" که خانمێکی سیاسییه‌و کاتی خۆی وا ده‌بینرا ببێته سه‌رۆکوه‌زیران، به‌هۆی به‌کارهێنانی کارتی بانکی حکومیی و خراپ به‌ڕێوه‌بردنی ژیانی ئابووریی خۆیه‌وه، که‌وته به‌ر گوژمی مێدیا و سیاسییه‌کان و باجه‌که‌ی دا و شوێنی خۆی نه‌گرته‌وه. سه‌رۆکی پارتی چه‌پی سویدیش "گودرون شیمان" به‌هۆی ناڕاستیی راپۆرتی ساڵانه‌ی باجدانه‌وه که‌وته به‌ر مێدیاو گفتوگۆ و لێکۆڵینه‌وه‌و له سه‌رۆکایه‌تی لاچوو. به‌رده‌وام ئه‌وانه‌ی ناو و پایه‌یان هه‌یه و قه‌باعه‌تێک ده‌که‌ن، ده‌که‌وونه به‌ر مێدیاو رۆژانه‌ی سیاسه‌ت. ئه‌گه‌ر ئه‌و که‌سانه قه‌باعه‌ته‌کانیان بایی ئه‌وه بێت یاسایه‌ک بیان گرێته‌وه، ئه‌وا ده‌درێن به مه‌حکه‌مه و بێگۆمان له کاریش ده‌رده‌کرێن. له مانگی دووی (2004)دا یه‌کێک له به‌رپرسه‌کانی کۆمپانیایه‌کی گه‌وره‌ی سویدیی (سکاندیا)، به‌هۆی سکانداڵ له کۆمپانیاکه‌دا له ئوتێلێکدا خۆی کوشت.\nپرسیاره‌که بۆ ئێمه لێره‌دا ئه‌مه‌یه: ئایا که ده‌سه‌ڵاتدارێکی کورد که‌تنێک ده‌کات یان قه‌باعه‌تێک ده‌نێته‌وه، کێ بیکات به هه‌را و کێ له‌به‌رده‌می چییدا رایان بگرێت؟ ئایا ده‌شێت روناکبیران که به‌رهه‌می هه‌مان مێژوون پرسیارێک له‌به‌رده‌می ده‌سه‌ڵاتدا دانێن خۆشیان بگرێته‌وه؟\nهه‌روه‌کو چۆن له‌شێک به‌رامبه‌ر به خواردنێکی ناجۆر کارده‌داته‌وه و لیری پێ ده‌کات، ئاواش سیستێمی هه‌ر کۆمه‌ڵگایه‌ک به‌رامبه‌ر هه‌ر رووداوێک ده‌وه‌ستێته‌وه که به له‌شی ئه‌و کۆمه‌ڵگایه ناجۆر بێت. به‌ڵام ئایا کام له‌ش؟ کام سیستێم؟ کام کاری ناجۆر؟\nله پرۆسێسی وه‌ستانه‌وه‌ی کۆمه‌ڵدا به‌رامبه‌ر به کاری ناجۆر چه‌ند خاڵێکی سه‌ره‌کیی هه‌یه:\n1. وه‌ستانه‌وه‌که رێژه‌ییه. ئه‌وه‌ی له سویددا شایه‌نی لێپرسینه‌وه‌و سزادانه له کوردستان ئاساییه و جێگای تێگه‌شتنه. بۆ نمونه، پیسخۆریی و ده‌ستدرێژیی و ته‌نانه‌ت ناپاکیی نه‌ته‌وایه‌تییش چ جای قسه‌ی سوڵتانی پارته‌کان، نه‌ک سزاو لێپرسینه‌وه به‌ڵکو هیچ وه‌ستانه‌وه‌یه‌ک دروست ناکه‌ن.\n2. هه‌ر کۆمه‌ڵگایه‌ک به گشتی له رێگای ده‌سه‌ڵاتی سیاسیی و مێدیاکانییه‌وه کاردانه‌وه‌ی خۆی به‌رامبه‌ر به رووداوه‌کان ده‌رده‌بڕێت. هه‌ندێک به ئاره‌زوو قسه ده‌کات و بۆ نمونه ده‌ڵێت ئه‌و پارتانه نوێنه‌ری میلله‌ت نین. نوێنه‌ربوونی پارته‌کان له‌سه‌ر ئه‌وه نه‌وه‌ستاوه منێک یان تۆیه‌ک ئه‌وان به نوێنه‌ری خۆیان نه‌زانێت. یه‌که‌م، ئه‌وان باش بن یان خراپ وڵاتان له‌گه‌ڵ ئه‌وان داده‌نیشن. دووه‌م، بڕیاری سیاسیی چی بووبێت و مێژوو به‌ره‌و کوێ برابێت چڵه‌و له ده‌ستی پارته‌کاندا بووه‌و ئاکامیش خه‌ڵکه‌که هه‌ڵی گرتووه. سێیه‌م، نوێنه‌رنه‌بوونی پارته‌کان ته‌نها به‌وه ره‌د ده‌کرێته‌وه که نوێنه‌ری نوێ بێته کایه‌وه.\n3. حکومه‌ت و مێدیا به‌گشتی هاوهه‌بوونن، دوو لقی دارێک یان دوو ده‌ستی له‌شێکن. رۆژنامه‌کانی سوید پێویستیان به‌وه نییه ته‌له‌فون بکه‌ن بۆ حکومه‌ت چی ده‌رباره‌ی رووداوێک بنوسن، ئه‌وانیش وه‌کو سیاسییه‌کان شاره‌زاو به ئاگان له‌وه‌ی چۆن به پێی سیاسه‌تی گشتیی رووداو و کێشه‌کان بخه‌نه بازاڕه‌وه. له کاتێکدا که حکومه‌تی ئێران و رژێمی سه‌ددام نه‌یاره‌کانی خۆیانیان بێباکانه له سوید تیڕۆڕ ده‌کرد، ته‌نها سێپۆ (پۆلیسی نهێنی سویدیی) به ئیشاره‌تی حکومه‌ت چاوی نه‌نوقاندبوو له ئاستی بکوژه‌کاندا، رۆژنامه‌کانیش هه‌ر له‌سه‌ر هه‌مان حساب له ژێر لێوه‌وه باسی تاوانه‌کانیان ده‌کرد. کاتێکیش مێدیاکانی سوید کوردیان بێ بناغه له کوشتنی (ئولف پاڵمێ)ی سه‌رۆکوه‌زیرانی سویده‌وه ئاڵان و له‌م دواییه‌شدا ئافره‌تکوژیی شه‌ره‌فیان سه‌پان به‌سه‌ر کورددا، ئه‌مانه هه‌ڵوێستی حکومه‌تیش بوون. نوسه‌ری ناسراوی سویدیی "یان گولیۆ" به خۆڕایی نه‌یوت: ّئاسان نییه کورد بیت له وڵاته‌که‌ماندا سوید.ّ به هه‌مان شێوه‌ش ئه‌و مێژووه‌ی که پارته کوردییه‌کانی پیا هاتووه "روناکبیران"ێکیشی له‌گه‌ڵ خۆیدا دروست کردووه که قه‌باعه‌تی ده‌سه‌ڵاتداران بپارێزن.\n4. شێوه‌ی جوڵانه‌وه‌ی هه‌ر میلله‌تێک به گشتیی سه‌رچاوه له‌و کولتووره‌وه وه‌رده‌گرێت که ده‌سه‌ڵاتی حوکم و مێدیاکه‌ی نوێنه‌رایه‌تیی ده‌که‌ن. ئه‌مه‌ش ئه‌وه ده‌گه‌یه‌نێت که میلله‌تێک له‌و شێوه جوڵانه‌وه‌یه‌دا کاره‌کته‌ری خۆی ده‌ناسێنێت که ده‌سه‌ڵاتی سیاسیی و مێدیاکه‌ی ده‌یخاته روو. بۆ نمونه ئه‌گه‌ر ئێمه بپرسین: ئایا کوردبوون چییه؟ بۆ وه‌ڵامی ئه‌م پرسیاره ده‌بێت ته‌ماشا بکه‌ین کورد به چ شێویه‌ک به‌رامبه‌ر به رووداوه‌کان جوڵاوه‌ته‌وه. له کێشه‌ی هه‌ڵه‌بجه، ئه‌نفال، شه‌ڕی ناوخۆ،ئافره‌ت، ده‌سه‌ڵات، رزگاریی، زماندا چۆن خۆی پیشان داوه، چی خستۆته روو!\n5. هه‌ر سیستێمه‌و به گوێره‌ی خۆی، هه‌ڵه وه‌رناگرێت. هه‌روه‌کو چۆن سیستێمێکی دیموکراتیی نایاسایی و لادان قبوڵ ناکات و ره‌تیان ده‌کاته‌وه، ئاواش به هه‌مان شێوه ده‌سه‌ڵاتێکی بۆ نمونه وه‌کو به‌عس سیستێمه‌که‌ی یاساو دادپه‌روه‌ریی و لادان له ملکه‌چیی قبوڵ ناکات.\nبۆیه ئه‌مه قسه‌یه‌کی نه‌زانانه‌یه هه‌ندێک ده‌ڵێن: ئه‌گه‌ر ئه‌م رێکخراوه خراپه، فه‌رموو تۆ وه‌ره چاکی بکه! له راستیدا رێکخراوێک ده‌توانێت یه‌کێکی تر خراپ بکات به‌ڵام یه‌کێک ناتوانێت رێکخراوێک چاک بکات. ئه‌و کارانه‌ی پارتێک یان که‌سێک ده‌یان کات راستن به گوێره‌ی ئه‌و پارت و که‌سانه، ئه‌وانه‌ی چاوه‌ڕێی فڕین له فیل ده‌که‌ن هه‌ڵه‌یه‌ک له خۆشیاندا هه‌یه.\nکورد ده‌ڵێت: ئه‌گه‌ر گۆشت بۆگه‌نی کرد خوێی پێوه ده‌که‌یت، به‌ڵام ئه‌گه‌ر خوێ خۆی بۆگه‌نی کرد چی لێده‌که‌یت؟ گرفتی کورد ئه‌مڕۆ گۆشته‌که نییه خوێیه‌که‌یه. کێشه‌که سیاسیی نییه فه‌لسه‌فییه. ئه‌وه نییه که پارته‌کان و روناکبیران چی بکه‌ن، چۆن به‌رامبه‌ر به خراپه و ناهه‌قیی و ژێرده‌ستیی بوه‌ستنه‌وه، به‌ڵکو ئه‌وه‌یه که ئایا ئه‌وان خۆیان کێن؟\nروناکبیرانی کورد به‌گشتی، به هه‌موو ره‌خنه و جنێو و نه‌سیحه‌تیانه‌وه بۆ سه‌رداره‌کانیان، ده‌ستی چه‌پی ده‌سه‌ڵاتی حوکمن. مێژووی ژێرکه‌وتنی کورد ته‌نها پارته‌کانی دروست نه‌کردووه، روناکبیرانیشی له‌گه‌ڵ خۆیدا هێناوه. ئه‌وه‌ی پارته‌کان ده‌یکه‌ن و کردوویانه، رووناکبیرانیش به گشتی قوڕیان بۆ شێلاوه. هه‌ردوو ده‌سته‌که، کاربه‌ده‌ستان و روناکبیران، ره‌گیان له هه‌مان له‌شی کولتوورییه‌وه بژێویی وه‌رده‌گرێت. چۆن کرداری ده‌سه‌ڵاتی حوکم دووره له‌و گفتانه‌وه داونی به میلله‌ت، ئاواش راستیی و هه‌ڵوێستی روناکیبران به گشتیی دوورن له‌و قسانه‌وه بۆ جه‌ماوه‌ری ده‌که‌ن. له کاتێکدا که ده‌سه‌ڵاتی پارته‌کان ئه‌م ده‌ستکرده به دیموکراتیی له ناو خه‌ڵکدا ناوده‌به‌ن.\nمۆری نیشتیمانپه‌روه‌ریی و نیشتیمانفرۆشیی به ده‌ست پارته‌کان خۆیانه‌وه‌یه و قه‌ڵه‌می ره‌خنه و هه‌ڵسه‌نگاندیش به ده‌ست روناکبیرانه‌وه. ئیتر چ هێزێک ده‌سه‌ڵات له‌به‌رده‌می ته‌راوزوویه‌کدا راگرێت؟ یان کام به‌ره‌ی نووسه‌ران و زانیاران پیشانی بدات که ئه‌وه‌ی رووناکبیران ده‌یکه‌ن له‌وه که‌متر نییه که کاربه‌ده‌ستان ده‌یکه‌ن.\nپارته‌کان هه‌مان پارتن و به گوێره‌ی سه‌رده‌م ئایدۆلۆجی ده‌گۆڕن، رووناکبیرانیش هه‌مان رووناکبیرانن و بۆ هه‌ر سه‌رده‌مه و قسه‌یه‌ک ده‌که‌ن. له کاتێکدا ده‌سه‌ڵات به چه‌ک، روناکبیر به قه‌ڵه‌م پێ ده‌نێن به مرۆڤدا. که پارته‌کان و روناکبیران دوو نوێنه‌ری کولتوورێک بن، چاوه‌ڕێی ئه‌وه‌یان لێناکرێت کولتووره‌که بگۆڕن.\nجه‌ماوه‌ری غه‌درلێکراوی کورد با به روناکبیران ده‌ست خه‌ڕۆ نه‌بێت. ئه‌وه‌ی روناکبیران ده‌ری ده‌خه‌ن، له ناوه‌ڕۆکدا شتێک پیشان نادات جیاواز له‌وه‌ی ده‌سه‌ڵاتی پارته‌کان ده‌یخاته روو. بیرکردنه‌وه‌ی رووناکبیران به‌گشتیی، له نێوان هێزی زه‌رد و سه‌وزدا دێت و ده‌چێت. مێژووی ده‌سته‌ڵات به روناکبیرانێك نانوسرێته‌وه ده‌سته‌ڵات خۆی دروستیکردبن. ئه‌رکی ئه‌مڕۆی زانیارانی کورد خۆڕزگارکردنه له‌و قاڵبی بیرکردنه‌وانه‌ی که مێژووی پارته ده‌ستێخراوه‌کان بۆی داڕشتوون.\nکورد بۆئه‌وه‌ی له‌ناو نه‌چێت پێویسته وه‌ڵامێکی هه‌بێت بۆ مێژوو، گۆڕانێک له خۆیدا بکات له‌شه‌که بگۆڕێت، گۆڕانێک که دنیاکه به‌شێوه‌یه‌کی تر ببینرێت، گۆڕانێک که قوڕێک بدات به‌و له‌شه‌دا که به‌و هه‌موو کاره‌ساته لیرێکی نه‌کرد.\nمه‌به‌ستم له روناکبیران: ئه‌و نووسه‌ر و هۆنه‌ر و شه‌هاده‌دارانه‌یه، که به خۆیان ده‌ڵێن رووناکبیر و له ناو داموده‌زگای پارته‌کاندا یان ده‌ره‌وه‌یاندا کار ده‌که‌ن و چالاکن.